13 aharu kujjaku rape kurumuge thuhumathu kurevey meehaa shareeaiy...\nކުޑަކުދިންނަށް ކުރާ ޖިންސީ ގޯނާގެ މައްސަލަ\nދައުވާ ކޮށްދިނުމަށް އެދި ޕްރޮސިކިއުޓަރ ޖެނެރަލްގެ އޮފީހަށް ފޮނުވުމުގެ މަސައްކަތް ފުލުހުން ކުރަމުންދާ ކަމަށް\nކ. މާލެ |5ޖުލައި 2020 | އާދީއްތަ 03:57 | 2,700\nޖިންސީ ގޯނާކޮށްފައިވާ މައްސަލާގެ ތުހުމަތުގައި ހައްޔަރުކުރި މީހާ - ޕޮލިސް\nއިތުރުބާރުކުރެވޭ މަގާމެއްގައިހުރެ 13 އަހަރުގެ އަންހެން ކުއްޖަކު ބްލެކްމެއިލްކޮށް، އެކުއްޖާ ރޭޕްކޮށް، ޖިންސީ ގޯނާކޮށްފައިވާ މައްސަލާގެ ތުހުމަތުގައި ހައްޔަރުކުރި މީހާ ޝަރީއަތް ނިމެންދެން ބަންދުގައި ބެހެއްޓުމަށް އަންގައިފިއެވެ.\nފުލުހުން ބުނެފައިވަނީ ޖުލައި މަހުގެ4ވަނަ ދުވަހު ހައްޔަރުކޮށްފައިވާ ތ. ގުރައިދޫ/މިޔަވާލި، ޙުސައިން ޒާހިނު (33އ) ގެ ބަންދާމެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން ޝަރީއަތުން ގޮތެއް ނިމެންދެން ބަންދުގައި ބެހެއްޓުމަށް އަމުރުކޮށްފައިވާކަމަށެވެ.\nމި މައްސަލައާ ގުޅިގެން، ޙުސައިން ޒާހިނު ކްރިމިނަލް ކޯޓަށް ހާޒިރުކުރުމުން، ތުހުމަތުކުރެވޭ މައްސަލައަކީ ކުޑަކުއްޖަކަށް ޖިންސީ ގޯނާކުރުމުގެ މައްސަލައަކަށް ވުމާއެކު، އޭނާ ދޫކޮށްލައިފިނަމަ މުޖުތަމަޢުއަށް ނުރައްކަލެއް ކުރިމަތި ވެދާނެކަމަށް ފެންނާތީ ޝަރީއަތުން ވަކިގޮތެއް ކަނޑައެޅެންދެން ބަންދުގައި ބެހެއްޓުމަށް އަމުރުކޮށްފައިވާކަމަށް ފުލުހުން ބުންޏެވެ.\nމި މައްސަލައިގެ ތަހުގީގު ފުރިހަމަކޮށް ދައުވާ ކޮށްދިނުމަށް އެދި ޕްރޮސިކިއުޓަރ ޖެނެރަލްގެ އޮފީހަށް ފޮނުވުމުގެ މަސައްކަތް ފުލުހުން ކުރަމުންދާ ކަމަށް ވެސް މައުލޫމާތުލިބެއެވެ.\nޗައިލްޑް އެބިއުސް އަދި އެކްސްޕްލޮއިޓޭޝަންގެ މައްސަލަތައް އިތުރުވަމުންދާކަމަށް ފާހަގަ ކުރެވޭތީ، މައިންބަފައިންނާއި ބެލެނިވެރިން މިހާރަށްވުރެ ބޮޑަށް ސަމާލުވުމަށް ފުލުހުން ވަނި އިލްތިމާސްކޮށްފައެވެ.\nމިފަދަ އެއްވެސް މައްސަލައެއްގެ މަޢުލޫމާތު ލިބިއްޖެނަމަ އެކަން އެސަރވިސްގެ ފެމެލީ އެންޑް ޗައިލްޑް ޕްރޮޓެކްޝަންގެ ފޯން 3000600 އަށް ނުވަތަ މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސަސްގެ ހިލޭ ގުޅޭ ނަމްބަރ 1412 އަށް ހުށަހެޅުމަށްވެސް ވަނީ އިލްތިމާސްކޮށްފައެވެ.


SunOnline: Mi hafthaage ''let's Talk Youth'' show dhunfathaa behey gothun\nމި ހަފުތާގެ "ލެޓްސް ޓޯކް ޔޫތު" ޝޯ ދުންފަތާ ބެހޭގޮތުން\nޢަބްދުﷲ އައިމަން 27 Sep 2020, 13:12\nޒުވާނުންނަށް އަމާޒުކޮށްގެން ކުރިޔަށް ގެންދާ "ލެޓްސް ޓޯކް ޔޫތު" ޝޯގެ މި ހަފްތާގެ ޕްރޮގުރާމް އަންނަ އަންގާރާ ދުވަހުގެ ރޭ9ޖަހާއިރު ބޭއްވުމަށް ނިންމާފައިވާ ކަމަށް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުން ބުނެފި އެވެ.\nޒުވާނުންގެ ހުނަރު އިތުރު ކުރުމުގެ ގޮތުން ޔޫތް މިނިސްޓްރީގެ ޔޫތު ޑިޕާޓްމަންޓުން ކުރިއަށްގެންދާ މި ޝޯގެ 10 ވަނަ ސިލްސިލާ ޕްރޮގުރާމް އަންނަ އަންގާރަ ދުވަހަށް ތާވަލު ކޮށްފައިވާ އިރު، މި ހަފުތާގެ ޝޯގެ މައުލޫ އަކީ ދުންފަތެވެވެ. ފޭސްބުކް ލައިވް މެދުވެރިކޮށް ކުރިއަށް މި ގެންދާ ޝޯގައި ގޭތެރޭގަޔާއި، ގެއިން ބޭރުގައި ގަސްއިންދުމާ ބެހޭ ގޮތުން އެކަމުގެ ތަޖުރިބާކާރަކާ އެކު މަޝްވަރާކޮށް، ބެލުންތެރިން ކޮމެންޓްތަކުގައި ކުރާ ސުވާލުތަކަށް ޖަވާބު ލިބިގެންދާނެ ކަމަށް ޔޫތް މިނިސްޓްރީން ވަނީ ބުނެފަ އެވެ.\nކޮންމެ ޝޯއެއްގައި ވެސް ތަފާތު މައުލޫއަކަށް ބިނާކޮށް ކުރިއަށް ގެންދާ މި ޕްރޮގުރާމުގައި އެ ހަފުތާއަކާ ގުޅޭ މައުލޫގެ ތަޖުރިބާކާރަކާއި މިނިސްޓްރީގެ ދެ ބޭފުޅަކު ބައިވެރިވާނެ އެވެ. މީގެ ކުރިން މި ޕްރޮގުރާމުގެ 11 ޕްރޮގުރާމެއް ވަނީ ބޭއްވިފަ އެވެ.\nއެގޮތުން މި ހަފުތާގެ ޕްރޮގުރާމު ދުންފަތުގެ އިސްތިއުމާލަށް ހާއްސަކޮށްފައިވާ އިރު، މިހާރު ފެތުރެމުންދާ ކޮވިޑް-19 އާއި ދުންފަތާ އޮތް ގުޅުމުގެ ވާހަކަތަކާއި، އެކަމުގެ ނުރައްކަލާ ބެހޭ ގޮތުން މައުލޫމާތު ދެވޭނެ ކަމަށް ޔޫތް މިނިސްޓްރީން ވަނީ ބުނެފަ އެވެ.\nކުޅިވަރުގެ ޑިޕާޓްމެންޓުގެ އިތުރުން ޒުވާނުން މުޖުތަމައުގައި ބޭނުންތެރި ބަޔަކަށް ހެދުމަށް ޔޫތު މިނިސްޓްރީން އަންނަނީ ބޮޑެތި މަސައްކަތްތަކެއް ކުރަމުންނެވެ. އެގޮތުން އަތޮޅުތަކުގެ ޒުވާނުންނަށް ހާއްސަކޮށްގެން މީގެ ކުރިން ވެސް ގިނަ ޕްރޮގުރާމްތަކެއް ހިންގާފައިވާ އިރު، މިނިސްޓްރީގެ މެންޑޭޓުގައި ކިރިޔާވެސް ހިމެނޭ ކަމެއްގައި ޒުވާނުންނަށް ވެދެވެން ހުރި އެހީތެރިކަމަކާއި، އެއްބާރުލުމެއް ދޭނެ ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް ވަނީ މީގެ ކުރިން ވިދާޅުވެފަ އެވެ.\nސަރުކާރު އޮންނާނީ ޒުވާނުންގެ މަޝްވަރާ އާއި ބައިވެރިވުމާއެކު\nސްވިމިންގް ޓެރެކުގައި ޑައިވިންގް ޕްލެޓްފޯމެއް ގާއިމު ކުރަނީ


Terrorism ge leaderakee America: Rouhani | Mihaaru\nޓެރަރިޒަމްގެ ލީޑަރަކީ އެމެރިކާ: ރޫހާނީ\n10 އެޕްރީލް 2019 - 13:263comments\nތެހެރާން (އެޕްރީލް 10) - ދުނިޔޭގެ ޓެރަރިޒަމްގެ ލީޑަރަކީ އެމެރިކާ ކަމަށް އީރާނުގެ ރައީސް ހަސަން ރޫހާނީ ވިދާޅުވެއްޖެ އެވެ.\nއެމެރިކާ އިން ވަނީ އީރާނުގެ ރިވޮލިއުޝަނަރީ ގާޑްސް ކޮޕްސް އަކީ ޓެރަރިސްޓް ޖަމާއަތެއްގެ ގޮތުގައި ކަނޑައަޅައިފަ އެވެ. މިއީ ބޭރު ގައުމެއްގެ ސިފައިންނަކީ ޓެރަރިސްޓުންގެ ގޮތުގައި އެމެރިކާ އިން ކަނޑައެޅި ފުރަތަމަ ފަހަރެވެ. އެމެރިކާގެ ނިންމުމަށް ރައްދު ދެމުން ތެހެރާނުން ބުނެފައި ވަނީ އެމެރިކާ ސިފައިންނަކީ "ޓެރަރިސްޓުން" ކަމަށެވެ.\n"އީރާނުގެ ރިވޮލިއުޝަނަރީ ގާޑުންނަކީ ޓެރަރިސްޓުންގެ ގޮތުގައި ކަނޑައަޅަން އެމެރިކާ ތިޔައީ ކޮން ބައެއް؟" ގައުމީ ޓީވީ މެދުވެރިކޮށް ދެއްވި ބަޔާނެއްގައި ރޫހާނީ ވިދާޅުވި އެވެ.\nރިވޮލިއުޝަނަރީ ގާޑްސް 1979 ވަނަ އަހަރު އުފެދުނު ފަހުން ޓެރަރިޒަމާ ދެކޮޅަށް އެ މީހުން ކުރަމުންދާ މަސައްކަތަށް ރޫހާނީ ވަނީ ތައުރީފް ކުރައްވައިފަ އެވެ. އަދި ޓެރަރިޒަމްގެ ހަރަކާތްތަކުގައި އަބަދުވެސް ބައިވެރިވަމުންދާ ބަޔަކީ އެމެރިކާ ސިފައިން ކަމަށް ރޫހާނީ ތުހުމަތު ކުރެއްވި އެވެ.\n"މިއަދުގެ ދުނިޔޭގައި ޓެރަރިޒަމަށް ހިތްވަރު ދެނީ ކޮން ބައެއް؟ އިސްލާމިކް ސްޓޭޓް (އައިއެސް) ހަތިޔާރެއްގެ ގޮތުގައި ބޭނުން ކުރަނީ ކޮން ބައެއް؟" ރޫހާނީ ސުވާލު ކުރެއްވި އެވެ.\nއީރާނުގެ ރޫހާނީ ލީޑަރު އާޔަތުﷲ އަލީ ޚާމަނާއީ ވެސް ވަނީ ރިވޮލިއުޝަނަރީ ގާޑްސް އަށް ތައުރީފް ކުރައްވައިފަ އެވެ. އަދި ގައުމު ދިފާއު ކުރުމުގެ އެންމެ ކުރީ ސަފުގައި ތިބެންޖެހޭ ބަޔަކީ ގާޑްސް ކަމަށް ރޫހާނީ ވިދާޅުވި އެވެ.\nއިރާނުގެ ގާޑްސް އެމެރިކާ އިން ބްލެކްލިސްޓް ކުރުމުން ސައުދީ އަރަބިއާ އާއި އިޒްރޭލުން ވަނީ ތައުރީފް ކޮށްފަ އެވެ.\nއިތުރު ލިޔުންތައް އީރާން ޓެރަރިޒަމް އެމެރިކާ


ހޯމައިގެ ފަހުން ވެކްސިން ދޭނީ ވަކި ބަޔަކަށް | Sangu News\nހޯމައިގެ ފަހުން ވެކްސިން ދޭނީ ވަކި ބަޔަކަށް\n11 މާރޗް 2021 - 19:30\nހޯމަ ދުވަހުން ފެށިގެން ކޮވިޑް-19 އިން ރައްކާތެރިވުމަށް ޖަހާ ވެކްސިންގެ ފުރަތަމަ ޑޯޒް ޖަހާނީ ވަކި ބަޔަކަށް ކަމަށް ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ)އިން ބުނެފިއެވެ.\nއެޗްއީއޯސީން ބުނީ ވެކްސިންގެ ފުރަތަމަ ޑޯޒު ދިނުން އަންނަ ހަފްތާގެ ހޯމަ ދުވަހު ހުއްޓާލި ނަމަވެސް ބަލިން ރައްކާތެރިކުރުމަށް ހާއްސަ އިސްކަމެއް ދޭ ފަރާތްތައް ކަމަށްވާ އުމުރުން ދުވަސްވީ މީހުންނާއި ބޮޑެތި ބަލިތަކަށް ފަރުވާ ހޯދާ މީހުންނަށް ވެކްސިންގެ ފުރަތަމަ ޑޯޒް ދޭނެ ކަމަަށެވެ.\nއަދި ޕޮސިޓިވްވެ މިހާރު އެކަހެރިވެފައިވާ މީހުން އެމީހުންނަށް ވެކްސިން ޖެހޭނެ ކަމަށް ކަނޑައަޅާފައިވާ މުއްދަތުގައި ވެކްސިން ޖަހައިދޭނެ ކަމަށާ ކޮންޓެކްޓަށްވެ ކަރަންޓީންގައި ތިބި މީހުންނަށްވސް އެމީހުންނަށް ވެކްސިން ޖެހޭނެ ކަމަށް ކަނޑައަޅާފައިވާ މުއްދަތުގައި ވެކްސިން ދޭނެ ކަމަށެވެ.\nމީގެ އިތުރުން ރާއްޖެއިން ބޭރުން ދަތުރުކުރުމަށްފަހު ކަރަންޓީންގައި ތިބި މީހުންނާއި މާލެއިން ދަތުރުކުރުމަށްފަހު ކަރަންޓީނުގައި ތިބި މީހުންނާއި ބައްޔެއްގެ ސަބަބުން ނުވަތަ ސިއްހީ ހާލަތެއްގެ ސަބަބުން ވެކްސިން ޖެހުން ލަސްކުރަން ޖެހުނު މީހުންނަށްވެސް ވެކްސިން ދޭނެ ކަމަށެވެ.


އުންމުލް މުއުމިނީން ޚަދީޖާ ބިންތު ޚުވައިލިދު رضي الله عنها –3– DhiSalafiyyah\nއުންމުލް މުއުމިނީން ޚަދީޖާ ބިންތު ޚުވައިލިދު رضي الله عنها – 3\n19/01/2022 ސިޔަރަތާއި ތާރީޚް, ޞަޙާބީންއަލް އުޚްތު އުންމު ޢަބްދިﷲ\n* ޚަދީޖަތުގެފާނުގެ މާތްކަމާ ބެހޭގޮތުން ވާރިދުވެފައިވާ ބައެއް ޙަދީޘްތައް\nއަބޫހުރައިރާ رضي الله عنه ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ.\n“أَتَى جِبْرِيلُ النَّبِيَّ صَلَّى اللهُ عَلَيْهِ وَسَلَّمَ، فَقَالَ: يَا رَسُولَ اللَّهِ: هَذِهِ خَدِيجَةُ قَدْ أَتَتْ مَعَهَا إِنَاءٌ فِيهِ إِدَامٌ، أَوْ طَعَامٌ أَوْ شَرَابٌ، فَإِذَا هِيَ أَتَتْكَ فَاقْرَأْ عَلَيْهَا السَّلاَمَ مِنْ رَبِّهَا وَمِنِّي وَبَشِّرْهَا بِبَيْتٍ فِي الجَنَّةِ مِنْ قَصَبٍ لاَ صَخَبَ فِيهِ، وَلاَ نَصَبَ”. [رواه البخاري(3820) ومسلم (71 – (2432))]\nމާނައީ: “ޖިބްރީލުގެފާނު ނަބިއްޔާ صلى الله عليه وسلم ގެ އަރިހަށް ވަޑައިގެންނެވިއެވެ. ފަހެ، (ޖިބްރީލުގެފާނު) ވިދާޅުވިއެވެ. “އޭ ﷲ ގެ ރަސޫލާއެވެ. މިއީ ޚަދީޖާއެވެ. އެކަމަނާ އެވަޑައިގެންނެވީ ކަންވާރަކަށް ލައިގެންކާ އެއްޗެއް އަޅުއްވައިގެންނެވެ. ނުވަތަ ކާއެއްޗެއް ނުވަތަ ބޯއެއްޗެއް އަޅާފައިހުރި ތައްޓެއް ހިއްޕަވައިގެންނެވެ. ފަހެ، އެކަމަނާ ކަލޭގެފާނުގެ އަރިހަށް ވަޑައިގެންނެވުމުން އެކަމަނާގެ ރައްބުގެ ޙަޟްރަތުން އަދި ތިމަންކަލޭގެފާނުގެ ފަރާތްޕުޅުން އެކަމަނާއަށް ސަލާމް ދަންނަވާށެވެ. އަދި އެކަމަނާއަށް ސުވަރުގޭގައި އެތެރެ ހޮއި މުތުން ހަދާފައި ހުރި ތަނަވަސް ގެކޮޅެއްވާކަމުގެ އުފާވެރިކަމުގެ ޚަބަރު ދެއްވާށެވެ. އެތަނުގައި ދެބަސްވުމެއް އަދި ވަރުބަލިކަމެއް ނުވެއެވެ.”\nخَطَّ رَسُولُ اللهِ صَلَّى اللهُ عَلَيْهِ وَسَلَّمَ فِي الْأَرْضِ أَرْبَعَةَ خُطُوطٍ، قَالَ: «تَدْرُونَ مَا هَذَا؟» فَقَالُوا: اللهُ وَرَسُولُهُ أَعْلَمُ. فَقَالَ رَسُولُ اللهِ صَلَّى اللهُ عَلَيْهِ وَسَلَّمَ: «أَفْضَلُ نِسَاءِ أَهْلِ الْجَنَّةِ: خَدِيجَةُ بِنْتُ خُوَيْلِدٍ، وَفَاطِمَةُ بِنْتُ مُحَمَّدٍ، وَآسِيَةُ بِنْتُ مُزَاحِمٍ امْرَأَةُ فِرْعَوْنَ، وَمَرْيَمُ ابْنَةُ عِمْرَانَ». [رواه أحمد (2668) وصححه الألباني في سلسلة الأحاديث الصحيحة (1508)]\nމާނައީ: ރަސޫލުﷲ صلى الله عليه وسلم ބިންމަތީގައި ހަތަރު ރޮނގު ކުރައްސަވާފައި ޙަދީޘްކުރެއްވިއެވެ. “މިއީ ކޮން އެއްޗެއްކަން އެނގޭ ހެއްޔެވެ؟” ފަހެ، (ޞަޙާބީން) ދެންނެވިއެވެ. “އެންމެ މޮޅަށް ދެނެވޮޑިގެންވަނީ ﷲ އާއި އެއިލާހުގެ ރަސޫލާއެވެ.” ފަހެ ރަސޫލުﷲ صلى الله عليه وسلم ޙަދީޘްކުރެއްވިއެވެ. “ސުވަރުގޭގެ އަހުލުވެރިންގެ ތެރެއިން އެންމެ މާތް އަންހެން ކަނބަލުންނަކީ ޚަދީޖާ ބިންތު ޚުވައިލިދާއި، ފާޠިމާ ބިންތު މުޙައްމަދާއި، ފިރުޢައުނުގެ އަނބިކަނބަލުން އާސިޔާ ބިންތު މުޒާޙިމް އަދި މަރްޔަމް ބިންތު ޢިމްރާނެވެ.”\nއަނަސް رضي الله عنه ގެ އަރިހުން ރިވާވެގެން އައިސްފައިވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n«حَسْبُكَ مِنْ نِسَاءِ العَالَمِينَ: مَرْيَمُ ابْنَةُ عِمْرَانَ، وَخَدِيجَةُ بِنْتُ خُوَيْلِدٍ، وَفَاطِمَةُ بِنْتُ مُحَمَّدٍ وَآسِيَةُ امْرَأَةُ فِرْعَوْنَ». [رواه الترمذي (3878) وصححه الألباني في مشكاة المصابيح (6190)]\nމާނައީ: “ޢާލަމުގައިވާ އެންމެހާ އަންހެނުންގެ ތެރެއިން، މަރްޔަމް ބިންތު ޢިމްރާނާއި، ޚަދީޖާ ބިންތު ޚުވައިލިދާއި، ފާޠިމާ ބިންތު މުޙައްމަދު އަދި ފިރުޢައުނުގެ އަނބިކަނބަލުން އާސިޔާ (ފުރިހަމަކަމުގައި) ފުދިގެންވެއެވެ.”


Geygai Eid namaadhu kuran Islamic Ministry in an'gaifi\nގޭގައި އީދު ނަމާދުކުރަން އިސްލާމިކް މިނިސްޓްރީން އަންގައިފި\n18 މޭ 2020\nކޮވިޑް-19 ގެ ސަބަބުން މިއަހަރުގެ ފިތުރު އީދު ނަމާދު ބޮޑުޖަމާއަތް ނުހަދާ ގޭގައި ކުރުމަށް އިސްލާމިކް މިނިސްޓްރީން އަންގައިފި އެވެ.\nއެ މިނިސްޓްރީން މިއަދު ނެރުނު ސާކިއުލާއެއްގައި ބުނީ އީދު ނަމާދުގެ ބޮޑު ޖަމާއަތް ގާއިމު ކުރުމަކީ ވަރަށް މަތިވެރި ޝިއާރަކަށްވި ނަމަވެސް ދުނިޔެއަށް ކުރިމަތިވެފައިވާ ނުރައްކާތެރި އާލަމީ ވަބާ އިން ރައްކާތެރިވުމަށް ގެއިން ބޭރަށް ނުކުމެ ގިނަ މީހުން އެއްތަނަކަށް އެއްވެ އުޅުން މަނާވެ، މިސްކިތްތަކުގެ ޖަމާއަތް ހުއްޓާލެވި ގޭގައި މަޑު ކުރަން ޖެހިފައިވާ ކަމަށެވެ.\n“އެފަދަ ޙާލަތުގައި ގޭގައި ޢީދު ނަމާދުކުރާނީ މައިދާނުގައި ނުވަތަ މިސްކިތުގައި ވެސް ޢީދުނަމާދު ކުރާ ފަދައިންނެވެ. ނަމަވެސް ޢީދު ނަމާދުގެ ޚުޠުބާއަކީ ޙާކިމާގެ ޢަމުރަށް ބޮޑު ޖަމާޢަތެއްގައި ކިޔުމަށް އޮންނަ ސުންނަތެއް ކަމުން ގޭގައި ޢީދު ނަމާދު ކުރާއިރު ޚުޠުބާ ދިނުމެއް ނޯންނާނެއެވެ. ޢީދު ނަމާދުކުރާނީ ބަންގި ގޮވުމާއި ޤަމަތް ދިނުމަކާނުލައެވެ. ގޭގައި ޢީދުނަމާދު އެކަނި ވެސް ކުރެވޭނެއެވެ. ނަމަވެސް ގޭގެ އަހުލުންނާއެކު ޖަމާޢަތުގައި ކުރުން އައުލާކަން ބޮޑުވެގެންވެއެވެ.” ސާކިއުލާގައި ވެ އެވެ.\nގޭގައި ޢީދު ނަމާދު ކުރާއިރު ޢަމަލުކުރާނެ ގޮތްތައް:\nޢީދު ނަމާދަށް ނިޔަތްގަނެ ހަށަންބަތް ތަކްބީރު ކިޔައި ހަށަންބަނދެ، ދުޢާއުލް އިސްތިފްތާޙު ކިޔުން.\nހަށަންބަތް ތަކްބީރު ފިޔަވައި ވިދިވިދިގެން7ތަކްބީރު ކިޔުން. ކޮންމެ ތަކުބީރެއްގައިވެސް ދެއަތް ދެކޮނޑާ ހަމައަށް\nއެއަށްފަހު ފާތިޙާ ސޫރަތް ކިޔަވައި ސޫރަތުލް އަޢުލާ ނުވަތަ އެމީހަކަށް ފަސޭހަ ސޫރަތެއް ކިޔެވުން.\nއެއަށްފަހު އެހެން ނަމާދުތަކެކޭ އެއްފަދައިން ފުރަތަމަ ރަކްޢަތް ފުރިހަމަކުރުމަށްފަހު ދެވަނަ ރަކްޢަތަށް ތެދުވުން.\nދެވަނަ ރަކްޢަތަށް ތެދުވަމުން ކިޔާ ތަކްބީރުގެ އިތުރުން ވިދިވިދިގެން5ތަކްބީރު ކިޔުން. ކޮންމެ ތަކުބީރެއްގައިވެސް ދެއަތް ދެކޮނޑާ ހަމައަށް އުފުލުން.\nދެވަނަ ރަކްޢަތުގައި ފާތިޙާ ސޫރަތް ކިޔަވައި ސޫރަތުލް ޣާޝިޔާ، ނުވަތަ އެމީހަކަށް ފަސޭހަ ސޫރަތެއް ކިޔެވުން.\nދެވަނަ ރަކްޢަތް ފުރިހަމަކޮށް، އައްތަޙިއްޔާތު ކިޔުމަށްފަހު ސަލާމްދިނުން.\nއީދު ނަމާދު ބޮޑު ޖަމާއަތުގައި ނުހެދުނަސް، ގޭގައި އީދު ނަމާދު ކުރުމަށާއި ގިނަ ގިނައިން ތަކްބީރު ކިއުމަށާއި ދުއާކޮށް، ޝަރުއީ ހަމަތަކުގެ މަތިން ރައްކާތެރިކަމާ އެކު ގޭގެ އަހުލުންނާ އެކު އީދު އުފާ ފާޅު ކުރުމަށް އިސްލާމިކް މިނިސްޓްރީން ވަނީ ނަސޭހަތްތެރިވެފައެވެ.\nމުޅި ދުނިޔެ އަށް ފެތުރިފައިވާ ކޮވިޑް-19 ކޮންޓްރޯލް ކުރުމަށް، މީހުން އެއްވެ އުޅުން މަދުކުރުމަށްޓަކައި މިސްކިތްތަކުގައި ޖަމާއަތުގައި ނަމާދުކުރުން ވެސް ހުއްޓާލައިފަ އެވެ.


Data Pack Nagaigen Mi Kudhinah Dheelathi Ehee Eh - Vaguthu\nދިރާގު ރޯދަ ޑޭޑާ ޕެކް ތަށް ނަގައިގެ މިކުދިންނަށް ދީލަތި އެހީއެއް ދެމާ!\nރޯދަމަހަކީ ދީލަތިކަމާއި، އެކަކު އަނެކަކަށް އެހީވެ، އެކަކު އަނެކަކުގެ އިހުސާސްތައް ދެނެގަންނަ މަހެކެވެ. މިއަހަރު ވެސް ދިރާގުން މިވަނީ ސްޕެޝަލް ރޯދަ ބަންޑަލްސްގެ ޕެކޭޖް ވިއްކައިގެން ލިބޭ ފައިސާއިން ބައެއް ނުކުޅެދުންތެރިކަން ހުންނަ ފަރާތްތަކަށް އެހީތެރިވުމަށް ނިންމައިފަ އެވެ.\nރޯދަ މަހަށް ހާއްސަކޮށް ދިރާގު މޯބައިލް ޕޯސްޓްޕެއިޑް އަދި ޕްރީޕެއިޑް ކަސްޓަމަރުންނަށް2ޑޭޓާ ޕެކެއް :\nމި ޕެކޭޖްތަކުގެ ތެރޭގައި 200 ރުފިޔާ އަށް 2.5 ޖީބީ ޕެކާއި އަދި 300 ރުފިޔާ އަށް5ޖީބީ ލިބޭ ޕެކެވެ. ސޯޝަލް މީޑިއާއަކީ ގިނަ ކަސްޓަމަރުން ބޭނުންކުރާ ޕްލެޓްފޯމްތަކަކަށްވާތީވެ މި ހާއްސަ ރޯދަ މަހުގެ ޑޭޓާ ބަންޑަލްތަކުގައި މަޤްބޫލް ސޯޝަލް މީޑިއާ އެޕްތައް ބޭނުންކުރުން 1 ޖީބީ ވަނީ ހިމަނާފައިއެވެ. މީގެ ތެރޭގައި ހިމެނޭ ސޯޝަލް މީޑިއާ އެޕްތަކަކީ ފޭސްބުކް، ވަޓްސްއެޕް، ވައިބަރ، އިންސްޓަގްރާމް އަދި ސްނެޕްޗެޓެވެ. މި ޑޭޓާ ބަންޑަލް އެކްޓިވޭޓް ކުރެއްވުމަށް #8*123* އަށް ގުޅާލައްވާށެވެ. މި ޑޭޓާ ބަންޑަލް ތަކުގެ މުއްދަތަކީ 30 ދުވަހެވެ.\nދިރާގުން ބުނީ ރޯދަ މަހަކީ އެކަކު އަނެކަކަށް އެހީވެ، އެކަކު އަނެކެއްގެ އިހުސާސްތަށް ދެނެގަންނަ މަހެކެވެ. އެހެންކަމުން، ކަސްޓަމަރުން ޑޭޓާ ބައްލަވައިގަތުމަށް ކުރާ ހަރަދުގެ %10 އެމް. އޭ. ޕީ. ޑީ އަށް ހަދިޔާ ކުރެވިގެންދާނެ ކަމަށެވެ.\nއެމްއޭޕީޑީ އަކީ ނުކުޅެދުންތެރިކަން ހުންނަ ފަރާތްތަކަށް ޚާއްސަކޮށްގެން ހިންގާ ހިލޭ ސާބަހަށް މަސައްކަތްކުރާ ޖަމިއްޔާއެކެވެ. ދިރާގުން ހިންގާ އިޖްތިމާއީ ޒިންމާގެ ގިނަ ހަރަކާތްތައް ނުކުޅެދުންތެރިކަން ހުންނަ ފަރާތްތަކާއި ކުޑަކުދިންނަށް އަމާޒުކުރެއެވެ.\nމީގެ އިތުރުން އެމްއޭޕީޑީ އިން ކޮންމެ އަހަރަކު ފާހަގަ ކުރާ ސެރެބްރަލް ޕަލްސީ (ސީޕީ) ދުވަހަކީ ވެސް ދިރާގުގެ އެހީއާ އެކު ބާއްވާ ހަރަކާތެކެވެ.\nމެއި 11, 2019 19:39\nތީ ދިރާގުން މީހުންނަށް އެހީ ވުމެއްނޫން. ތީ ދިރާގުގެ ވިޔަފާރި ފުޅާ ކުރުން. އަޅުގަނޑުމެންނަށް ގުޅާބަލަ އޭސީ މަސައްކަތް ތަކުގަ. ނުކުޅެދޭ ކުދިންގެ ފަންޑަށް އެހީވާ ޕެކޭޖް ގެ ދަށުންނޭ ކިޔާފަ . އޭރުން ލިބޭފައިސާގެ 10 ޕަސެންޓް ދީފާނަން ފަންޑަށް.


ތާރީޚް: 25 ސެޕްޓެމްބަރ 2019\nމި ނިސްޓްރީގެ ނަންބަރު (IUL)23-L/23/2019/334) (ސެޕްޓެމްބަރ 08 2019) އިޢުލާނާއި ގުޅިގެން އެކަށީގެންވާ ކެނޑިޑޭޓުން ކުރިމަތިލާފައި ނުވާތީ، އެ އިޢުލާން ބާޠިލްކޮށް އަލުން އެ މަޤާމަށް ކުރިމަތިލުމަށް ހުޅުވާލަމެވެ.\nޤާނޫނު ނަންބަރ 13/2015 (ޞިއްޙީ ޚިދުމަތުގެ ފަންނީ މަސައްކަތްތެރިންގެ ޤާނޫނު) ދަށުން އުފައްދާފައިވާ މޯލްޑިވްސް މެޑިކަލް އެންޑް ޑެންޓަލް ކައުންސިލުގެ ތިރީގައި ދަންނަވާފައިވާ މަޤާމު ހުސްވެފައިވާތީ އެ މަޤާމަށް ކުރިމަތިލުމަށް ފުރުސަތު ހުޅުވާލަމެވެ.\nމޯލްޑިވްސް މެޑިކަލް އެންޑް ޑެންޓަލް ކައުންސިލް\n1 މެޑިކަލް ޕްރެކްޓިޝަނަރ\nކައުންސިލް މެމްބަރުންގެ މައިގަނޑު މައްސޫލިއްޔަތުތައް\nކަނޑައެޅިގެން އެނގެންއޮތް އުޒުރެއް މެދުވެރިވެގެން މެނުވީ، ކައުންސިލްގެ ބައްދަލުވުންތަކަށް ހާޒިރުވުން.\nކައުންސިލްގެ ރައީސް ޙަވާލުކުރާ މަސްއޫލިއްޔަތުތައް އަދާކުރުން.\nކައުންސިލުން ބަލާ ޝަކުވާތަކާ ގުޅިގެން ޒިޔާރާތް ކުރަންޖެހޭ ތަންތަނަށް ޒިޔާރާތްކުރުމާއި ސުވާލުކުރަންޖެހޭ ފާރާތްތަކާ ސުވާލުކުރުމާއި، ދިރާސާ ކުރަންޖެހޭ ލިޔުންތައް ދިރާސާކުރުމާއި، ތައްޔާރުކުރަންޖެހޭ ރިޕޯޓުތައް ތައްޔާރުކުރުން.\nމުޖުތަމަޢުގެ ތެރޭގައި އުޅުމުގައި، ކައުންސިލްގެ މެމްބަރެއްގެ ހައިސިއްޔަތުން ހިފަހައްޓަންޖެހޭ އަޙްލާޤީ އަދި ސުލޫކީ މިންގަޑުތަކާއި އަބުރުވެރިކަން ހިފެހެއްޓުން.\nމީގެ އިތުރުންވެސް މިޤާނޫނުގައި ނުވަތަ މި ޤާނޫނުގެ ދަށުން ހަދާ ޤަވާއިދުގައި ނުވަތަ އެހެންވެސް ޤާނޫނެއްގައި ކައުންސިލްގެ މެންބަރުންގެ ޒިންމާއާއި މަސްއޫޅިއްޔަތު ކަމުގައި ކަނޑައަޅާގައިވާ ކަންކަން ކުރުން.\n- އެމް.ބީ.ބީ.އެސް ޑިގްރީ 30 މާރކްސް\n- ސްޕެޝަލިސްޓް ޑިޕްލޮމާ 40 މާރކްސް\n- ސްޕެޝަލިސްޓް ޑިގްރީ 55 މާރކްސ\n- ސަބް ސްޕެޝަލިސްޓް ޑިގްރީ 75 މާރކްސް\nޞިއްޙީ ދާއިރާއާއި ގުޅުންހުރި އެހެނިހެން ތައުލީމީ ސެޓްފިކެޓްތައް:\n- ޑިޕްލޮމާ 05 މާކުސް\n- ފުރަތަމަ ޑިގްރީ 10 މާކުސް\n- ޕޯސްޓް ގްރެޖުއޭޓް ޑިޕްލޮމާ 15 މާކުސް\n- މާސްޓަރސް 20 މާކުސް\n- ޕީ.އެޗް.ޑީ 30 މާކުސް\n- މަދުވެގެން5އަހަރުދުވަހުގެ ކްލިނިކަލް ތަޖުރިބާ ހުރުން.\n5 އަހަރު ދުވަހުގެ ތަޖުރިބާ 30 މާރކްސް (މަދުވެގެން5އަހަރު ދުވަހުގެ ކްލިނިކަލް ޑޮކްޓަރ ނުވަތަ ޑެންޓާލް ޕްރެކްޓިޝަނާރއެއް މަދުވެގެން 25 އެނދުގެ ހޮސްޕިޓަލްއެއްގައި މަސައްކަތްކޮށްފައިވާ ތަޖުރިބާ)\n7.5 އަހަރު ދުވަހުގެ ތަޖުރިބާ 40 މާރކްސް (މަދުވެގެން5އަހަރު ދުވަހުގެ ކްލިނިކަލް ޑޮކްޓަރެއްގެ ގޮތުގައި މަދުވެގެން 25 އެނދުގެ ހޮސްޕިޓަލްއެއްގައި މަސައްކަތްކޮށްފައިވާ ތަޖުރިބާ)\n10 އަހަރު ދުވަހުގެ ތަޖުރިބާ 50 މާރކްސް (މަދުވެގެން5އަހަރު ދުވަހުގެ ކްލިނިކަލް ޑޮކްޓަރެއްގެ ގޮތުގައި މަދުވެގެން 25 އެނދުގެ ހޮސްޕިޓަލްއެއްގައި މަސައްކަތްކޮށްފައިވާ ތަޖުރިބާ)\n12 އަހަރައް ވުރެއް މަތި ތަޖުރިބާ 60 މާރކްސް (މަދުވެގެން5އަހަރު ދުވަހުގެ ކްލިނިކަލް ޑޮކްޓަރެއްގެ ގޮތުގައި މަދުވެގެން 25 އެނދުގެ ހޮސްޕިޓަލްއެއްގައި މަސައްކަތްކޮށްފައިވާ ތަޖުރިބާ)\n- އިއުލާންއަށް ކުރިމަތިލާ ފަރާތްތަކުގެ މާކްސް އެއްވަރު ވެއްޖެނަމަ މެންބަރުކަމަށް ހޮވޭނީ އިންޓަވިއު ކޮށްގެން އެންމެ މަތީ މާރކްސް ލިބޭ ފަރާތެކެވެ.\n- ސްޕެޝަލިސްޓް ޑިގްރީ އަދި ސަބް ސްޕެޝަލިސްޓް ޑިގްރީ ކަމަށް ބެލެވޭނީ މޯލްޑިވްސް މެޑިކަލް ކައުންސިލްގައި އެޑިގްރީއެއް ލެވެލް ކުރެވިފައިވާ ގޮތަށެވެ.\nމަޤާމައް ކުރިމަތިލާ މެމްބަރުންގެ ޝަރަތުތައް\nކައުންސިލްގެ މެމްބަރުކަމުގެ މަޤާމުގެ މަސްއޫލިއްޔަތުތަކާއި ވާޖިބުތައް އަދާކުރެވޭފަދަ ޢިލްމީ ފެންވަރާއި ލަޔާޤަތު އަދި މަސައްކަތުގެ އަޙްލާގް ހުރި މީހަކު ކަމުގައިވުން.\nޞިއްޙީ ޚިދުމަތުގެ ފަންނީ މަސައްކަތްތެރިއެއްނަމަ، އެ ފަންނުގެ މަސައްކަތްތެރިއެއްގެ ގޮތުގައި މަސައްކަތްކުރާތާ މަދުވެގެން5(ފަހެއް) އަހަރުދުވަހުގެ ތަޖުރިބާ ލިބިފައިވާ މީހެއް ކަމުގައިވުން.\nޞިއްޙީ ޚިދުމަތުގެ ފަންނީ މަސައްކަތްތެރިއެއްނަމަ، އެ ފަންނުގެ މަސައްކަތްތެރިން ޢަމަލުކުރަންޖެހޭ ސުލޫކީ މިންގަނޑާ ޚިލާފުވެފައިވާކަމަށް ސާބިތުވެފައިވާ މީހެއް ކަމުގައިނުވުން.\nޞިއްޙީ ޚިދުމަތުގެ ފަންނުގައި މަސައްކަތްކުރުމުގައި އެމީހަކު ކުރި ނުވަތަ ނުކޮށް ދޫކޮށްލި ކަމަކާ ގުޅިގެން ޝަރީއަތަށް ކުށެއް ސާބިތުވެފައިވާ މީހެއްކަމުގައި ނުވުން.\nޞިއްޙީ ޚިދުމަތްދެވޭ ތަނުގެ މަސްއޫލުވެރިއެއް ނުވަތަ ބޯޑު މެމްބަރެއް ނުވަތަ އެހެންވެސް މަގާމެއްގައި ހުރި މީހެއްކަމުގައި ނުވުން.\nޞިއްޙީ ޚިދުމަތްދޭ ތަނެއްގެ ޙިއްސާ އެމީހެއްގެ އަމިއްލަ ނަމުގައި ނުވަތަ އޭނާގެ ފަރާތުން ޢައްޔަންކޮށްފައިވާ ފަރާތެއްގެ ނަމުގައި ނުވަތަ އޭނާގެ ހިއްސާ ހިމެނޭ ކުންފުންޏެއްގެ ނަމުގައިއޮތް މީހަކު ކަމުގައި ނުވުން.\nސިޔާސީ މަޤާމެއް ފުރަމުންދާ މީހެއްކަމުގައި ނުވުން. (ރައީސުލްޖުމްހޫރިއްޔާ އައްޔަންކުރާ މަޤާމެއް ނުވަތަ ސިޔާސީ ޕާޓީއެއްގެ މަޤާމެއް ފުރަމުންދާ މީހެއްކަމުގައި ނުވުން.)\nމަދުވެގެން 1 (އެކެއް) މެމްބަރު ވާންވާނީ، 1 (އެކެއް) އަހަރު ދުވަހުގެ މަސައްކަތު ތަޖުރިބާ އަތޮޅު ތެރޭގައި ލިބިފައިވާ މީހަކު ކަމުގައެވެ.\nތައުލީމީ ސެޓްފިކެޓްތައް (އެކްރެޑިޓްކޮށް އެޓެސްޓްކޮށްފައިވާ ސެޓްފިކެޓްތައް)\nމެމްބަރުކަމަށް އެދޭ ފަރާތައް ލިބިފައިވާ މަސައްކަތު ތަޖުރިބާގެ ލިޔުންތައް\nއޮކްޓޯބަރ 06 2019 ވާ އާދިއްތަ ދުވަހު 13:30 ގެ ކުރިން މިނިސްޓްރީ އޮފް ހެލްތަށް (ރޯޝަނީ ބިލްޑިންގ ކައުންޓަރަށް)\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3014341 އަދި 3014330 އެވެ.


Miskiythakah kudakamugoss hathimah kulhujehi meehaa'ah adhabudhinumah idhikolhun govaalaifi | ThePress\nމިސްކިތްތަކަށް ކުޑަކަމު ގޮސް ހަތިމަށް ކުޅުޖެހި މީހާއަށް އަދަބުދިނުމަށް އިދިކޮޅުން ގޮވާލައިފި\n08 November 2021, 22:24\nކުރީގެ ހެލްތު މިނިސްޓަރު މުހައްމަދު ނާޒިމް ނޫސްވެރިންނާ ވާހަކަ ދައްކަވަނީ ---\nމިސްކިތްތަކަށް ކުޑަކަމު ގޮސް ހަތިމަށް ކުޅުޖެހި މީހާގެ ދިފާއުގައި މަސައްކަތް ކުރުމުގެ ބަދަލުގައި އެމީހާއަށް ހައްގު އަދަބު ދިނުމަށް ޕްރޮގްރެސިވް ކޮންގްރެސް ކޯލިޝަނުން ގޮވާލައިފިއެވެ.\nއެ ކޯލިޝަނުން ނެރުނު ބަޔާނުގައި ބުނީ ދިވެހި ފިރިހެނަކު މިސްކިތްތަކަށް ކުޑަކަމުގޮސް ހަތިމަށް ކުޅު ޖަހާ ހިންގި އަމަލާއި އަދި އެ އަމަލު ހިންގި މީހާގެ އަމަލުތައް ދިފާއު ކުރުމަށް ސަރުކާރުގެ ފަރާތުން ދައްކަމުން ގެންދާ ތަފާތު ވާހަކަތަކާއި ބަހަނާތައް އެންމެ ހަރުކަށި އިބާރާތުން ކުށްވެރި ކުރާކަމަށެވެ.\nދީނީ ކަންކަމަށް ހަޖޫ ޖަހާ ދީނީ ޝިއާރުތަކާއި ދެކޮޅަށް އަޑު އުފުލަމުން ގެންދާ ފަރާތްތަކުގެ ހިމާޔަތުގައި މިސަރުކާރުން ކުރަމުން ގެންދާ މަސައްކަތް ތަކުރާރުކޮށް މިސްކިތްތަކަށް ކުޑަކަމުގޮސް ހަތިމަށް ކުޅު ޖެހި މީހާގެ ވެސް ދިފާއުގައި ސަރުކާރުން މަސައްކަތް ކުރާކަމީ ވަރަށް ހިތާމަ ހުރި އަދި އެހާމެ ލަދުވެތި ކަމެއްގެ ގޮތުގައި އެ ކޯލިޝަނުން ވަނީ ފާހަގަކޮށްފައެވެ.\nފުލުހުން މީގެ ކުރިން ބުނީ މިހާތަނަށް ބެލިބެލުމުން އެމީހާ އަކީ ނުކުޅެދުންތެރިކަން ހުންނަ މީހެއް ކަން އެނގިފައިވާ ކަމަށެވެ. އެހެންނަމަވެސް މިއަދު ޖެންޑާ މިނިސްޓްރީން ވަނީ ޒިޔާދުގެ ނަފްސާނީ މައްސަލައެއް ހުރި ކަމަށް ފާހަގަ ނުވާކަމަށް ބުނެފައެވެ. އަދި އޭނާގެ މައްސަލަ ފުލުހުންނާއި އެންޑީއޭއަށް ފޮނުވައިފައިވާ ކަމަށް އެ މިނިސްޓްރީން ބުންޏެވެ.\nއިދިކޮޅު ކޯލިޝަނުން އިތުރަށް ބުނީ އެ މީހާއަކީ އެއްވެސް ކަހަލަ ބައްޔެއް ހުރި މީހަކަށް ނުވާއިރު އޭނާއަކީ ނަފްސާނީ ބަލި ހުރި މީހެއްކަމުގައި ދައްކާ މުޖުތަމައުގެ ތެރެއަށް ދޫކޮށްލާފައި ހުރި ހުރުންވެސް އެ ކޯލިޝަނުން ބަލާ ނުގަންނާނެ ކަމަށެވެ.


Coalition candidate ge gothugai Nasheed ah vaadhakurevveyne kamuge ummeedhu eba oiy: MDP | Mihaaru\nކުރީގެ ރައީސް މުހައްމަދު ނަޝީދު: އެމަނިކުފާނާ ގުޅޭގޮތުން ސަރުކާރުން އިސް ބޭފުޅުން ދައްކަވަމުން ގެންދަވާ ވާހަކަތައް ދިމާނުވެ، އެ ވާހަކަތަކާ އިދިކޮޅަށް އަމަލުކުރަން ޖެހޭނެ ކަމަށް ހަސަން ވިދާޅުވި. --ފޮޓޯ: އަހްމަދު އާޒިމް (އަންޖު)\nކޯލިޝަން ކެންޑިޑޭޓުގެ ގޮތުގައި ނަޝީދަށް ވާދަކުރެއްވޭނެ ކަމުގެ އުއްމީދު އެބައޮތް: އެމްޑީޕީ\n28 ޑިސެމްބަރ 2017 - 14:28 86 comments\nއަންނަ އަހަރުގެ ރިޔާސީ އިންތިޚާބުގައި، ގުޅިފައިވާ ސިޔާސީ ޕާޓީތަކުގެ ކެންޑިޑޭޓުގެ ގޮތުގައި ކުރީގެ ރައީސް މުހައްމަދު ނަޝީދަށް ވާދަކުރެއްވޭނެ ކަމުގެ އުއްމީދު އެބައޮތް ކަމަށް އެމްޑީޕީގެ ޗެއާޕާސަން ހަސަން ލަތީފް މިއަދު ވިދާޅުވެއްޖެ އެވެ.\nބޭސްފަރުވާ އަށް ރާއްޖެއިން ބޭރަށް ވަޑައިގެން އިނގިރޭސި ވިލާތުގެ ހިމާޔަތް ހޯއްދަވާފައިވާ ނަޝީދު، ބައިނަލްއަގްވާމީ ފިއްތުންތަކާއެކު، ރާއްޖެ ވަޑައިގަތަސް އިންތިޚާބުގައި ވާދަނުކުރެއްވޭނެ ކަމަށާއި އެމަނިކުފާނު ވަންނަވަން ޖެހޭނީ ޖަލަށް ކަމަށް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން އިއްޔެ ވަނީ ވިދާޅުވެފަ އެވެ.\nވެރިކަން ކުރާ ޕާޓީ، ޕީޕީއެމްގެ އިސް މެމްބަރު ނިހާންގެ އެ ވާހަކައަށް ފާޑުވިދާޅުވެ ހަސަން ވިދާޅުވީ "އެކަހަލަ ވާހަކަ މާއަޑު ހަރުކޮށް ނިހާން ދެއްކެވުން އެހާ ރަނގަޅެއް ނޫން" ކަމަށެވެ.\nPressure koggen Nasheed ah furusatheh neiy, Vannan jeheynee jalah: Nihan\nސަބަބަކީ، އެގޮތަށް ދައްކަވާ ވާހަކަތަކާ ދިމާ އިދިކޮޅަށް މި ސަރުކާރުން އަމަލުކުރަން ޖެހިފައިވާކަން ނިހާނަށް އެނގިވަޑައިނުގަންނަވާތީ ކަމަށް ވެސް ހަސަން ވިދާޅުވި އެވެ.\n"މާދަމާ ނޫން ކަމެއް ނޭނގެ އެ ވިދާޅުވި އެއްޗަކާ ދިމާ އިދިކޮޅަށް ސަރުކާރުން އަމަލުކުރަން ޖެހޭނީ. ރައީސް ނަޝީދު ޖަލުގައި ހުންނެވިއިރު ވެސް ރައީސް ޔާމީން ވަރަށް ބާރަށް ވިދާޅުވި ދުލެއް ނުކުރައްވާނަމޭ، ވަކިވަކި މީހުން އެހެން ދޫކޮށެއް ނުލެއްވޭނެއޭ. އޭގެ އަނެއް ދުވަހު ވަރަށް ރީއްޗަށް ފްލައިޓަކަށް ލާފައި [ނަޝީދު] ފުރުވާލެއްވީ އިނގިރޭސި ވިލާތަށް،" ހަސަން ވިދާޅުވި އެވެ.\nއޭނާ ވިދާޅުވި ގޮތުގައި ކަން ހިނގާ ގޮތް އޮޅުވާލައިގެން މި ސަރުކާރުގެ އިސް ބޭފުޅުން ވާހަކަ ދެއްކެވުމުން ލަދުވެތި ކަންކަމާ ކުރިމަތިލާން ވަނީ ޖެހިފަ އެވެ. ބޭރުގެ ގައުމުތާކުން ދިވެހި ސަރުކާރާއި އިދިކޮޅު ސިޔާސީ ފަރާތްތަކާ އެކު ކުރިއަށް ގެންދާ ވާހަކަތައް ނިހާނަށް އެހާ ރަނގަޅަށް އެނގިވަޑައިނުގަންނަވާނެ ކަމަށް ހަސަން ވިދާޅުވި އެވެ.\n"އެހެންވެ ނިހާނަށް ވެސް އެނގިވަޑައިނުގަންނަވާ ކަންކަމުގެ ތެރެއަށް މާ ބޮޑަށް ފާޑުވިދާޅުވެ ނުހައްދަވަން އަޅުގަނޑު އިލްތިމާސްކުރަން،" އޭނާ ވިދާޅުވި އެވެ.\n"2008 ގައި އަދި 2013 ގައި ވެސް ވާދަކުރެއްވި ގޮތަށް ހަމަ އަނެއްކާ ވެސް ރައީސް ނަޝީދަށް ވާދަކުރެއްވޭނެ. އަދި އިރާދަކުރެއްވިއްޔާ، މިފަހަރު ވާދަކުރެއްވޭނީ ގުޅިފައިވާ ޕާޓީތަކުގެ ކެންޑިޑޭޓުގެ ގޮތުގައި."\nހަސަން މިހެން ވިދާޅުވިއިރު، ޖުމްހޫރީ ޕާޓީ އާއި އަދާލަތު ޕާޓީގެ އިތުރުން ކުރީގެ ރައީސް މައުމޫން އަބްދުލްގައްޔޫމް ހިމެނިވަޑައިގަންނަވާ ގޮތަށް އުފައްދާފައިވާ ކޯލިޝަނުން ކެންޑިޑޭޓުގެ ގޮތުގައި ނެރޭނެ ބޭފުޅަކު އަދި ކަނޑައެއް ނާޅަ އެވެ. އެމްޑީޕީގެ ކެންޑިޑޭޓެއްގެ ގޮތުގައި ނަޝީދު ނެރެން އެ ޕާޓީން ބޭނުންވާއިރު، ޖުމްހޫރީ ޕާޓީގެ ވިސްނުން ހުރީ އެ ޕާޓީގެ ލީޑަރު ގާސިމް އިބްރާހީމް ނެރޭށެވެ. އެކަމަކު އިންތިހާބުގައި ވާދަކުރެއްވުމުގެ ގާނޫނީ ފުރުސަތު މި ދެ ބޭފުޅުންނަށް ވެސް ވަނީ ބަންދުވެފަ އެވެ.\nރިޔާސީ އިންތިހާބުގައި ރައީސް އަބްދުﷲ ޔާމީން ބަލިކޮށް، ދިވެހިން އެދޭ ގޮތަށް ރާއްޖޭގެ ހާލަތު ބަދަލު ކޮށްދެއްވާނެ ކަމަށް ނަޝީދު ވިދާޅުވުމާ ގުޅިގެން، އެއީ "ހޮޅި ވާހަތަކެއް" ކަމަށް ސިފަކުރައްވަމުން ނިހާން ވިދާޅުވީ 2018 ގެ ވޯޓު ކަރުދާސްކޮޅުގައި ނަޝީދުގެ ނަން އޮންނާނެ އެއްވެސް ގޮތެއް ނެތް ކަމަށެވެ. ކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު، ގާނޫނާ ޚިލާފަށް ގިރިފުށީގައި ބަންދުކުރި މައްސަލައިގައި ނަޝީދަކީ 13 އަހަރުގެ ޖަލު ހުކުމެއް ތަންފީޒުކުރަން ޖެހޭ ކުށްވެރިއެއް ކަމަށް ނިހާން ވިދާޅުވި އެވެ.\n"ރާއްޖޭގެ އެތެރެވަރީން ފެނިއްޖެ ނަމަ ގާނޫނު ނަޝީދާ އަރައި ހަމަކުރާނެ. އަވަށްޓެރިންނާއި ދުރުން ޕްރެޝަރު ކުރިއަސް 2018 ގެ ވޯޓު ކަރުދާހުގެ އެއްވެސް ހިސާބެއްގައި ނަޝީދުގެ ނަމެއް ނޯންނާނެ،" ނިހާން ވިދާޅުވެފައިވެ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އިދިކޮޅު ފަރާތްތައް އެމްޑީޕީގެ ޗެއާޕާސަން ހަސަން ލަތީފް


Real anekkaaves Europe ge raskamah, record 14 vana thashi! - One Online\nފްރާންސްގެ ޕެރިހުގައި މިރޭ ކުޅުނު ޔޫއެފާ ޗެމްޕިއަންސް ލީގުގެ ފައިނަލް މެޗުގައި 1-0 އިން ލިވަޕޫލް ބަލިކޮށް، ރެއާލް މެޑްރިޑުން 14 ވަނަ ފަހަރަށް ޔޫރަޕްގެ ކްލަބު ފުޓުބޯޅައިގެ ޗެމްޕިއަންކަން ހޯދައިފިއެވެ.\nމިރޭގެ މެޗަށް ނުކުތް އިރު، ތާރީހީ ގޮތުންވެސް ޔޫރަޕްގެ ރަސްކަން ކުރަމުން އަންނަ ޓީމަކީ ރެއާލް މެޑްރިޑެވެ. މެޗަށް ނުކުތް އިރު ރެއާލްއިން ޔޫރަޕްގެ ތަށި ރެކޯޑު 13 ފަހަރަށް ނަގާފައި އޮތް އިރު، ލިވަޕޫލުން އޮތީ ހަ ފަހަރަށް ޗެމްޕިއަންސް ލީގު ކާމިޔާބު ކޮށްފައެވެ. ލިވަޕޫލަކީ ޗެމްޕިއަންސް ލީގުގައި އެންމެ ކާމިޔާބު އިނގިރޭސި ޓީމެވެ.\nރެއާލްއިން ފައިނަލަށް ދިޔައީ އާދަޔާ ހިލާފު ނަތީޖާތަކެއް ނެރެފައެވެ. ވަރުގަދަ ބާރުތައް މުބާރާތުން ކަޓުވާވެސް ލައިފައެވެ. ރެއާލްއިން ނޮކްއައުޓް ބުރުގައި ޕީއެސްޖީ އާއި ޗެލްސީގެ އިތުރުން މެންޗެސްޓާ ސިޓީވެސް ކަޓުވާލާފައި ދިޔަ އިރު، ލިވަޕޫލް ފައިނަލާ ހަމައަށް ދިޔައި ވިލަރެއާލް އާއި އިންޓަ މިލަނާ އަދި ބެނިފީކާވެސް ކަޓުވާލައިފައެވެ.\nލިވަޕޫލާއި ރެއާލް ވަނީ 2018 ވަނަ އަހަރުގެ ޗެމްޕިއަންސް ލީގުގެ ފައިނަލުގައި ކުޅެފައެވެ. އެ މެޗު ރެއާލްއިން ކާމިޔާބުކުރީ 3-1 ގެ ނަތީޖާއަކުންނެވެ. އެ މެޗުގެ ކުރިން ލިވަޕޫލާއި ރެއާލް ވަނީ ޕެރިހުގައިވެސް ޗެމްޕިއަންސް ލީގުގެ ފައިނަލެއްގައި ކުޅެފައެވެ. އެއީ 1981 ވަނަ އަހަރުގައެވެ. އެ މެޗުން ލިވަޕޫލް މޮޅުވީ 1-0 ގެ ހަނި ނަތީޖާއަކުންނެވެ. ތާރީހީ ޔޫރަޕްގެ ގަދަ ދެ ބާރު މިރޭގެ މެޗަށް ނުކުތީ އަނެއްކާވެސް ޔޫރަޕްގެ ރަސްކަމަށް އެރުމަށެވެ.\nމެޗުގެ ކުރިން ދެޓީމުގެ ސަޕޯޓަރުންވެސް ދިޔައީ ޕެރިހުގެ މަގުތަކުގައި އުފާފާޅުކުރަމުންނެވެ. ސަޕޯޓަރުންނާ ހެދި ޕެރިހުގެ މަގުތައްވެސް ފުރި ބާރުވެފައި އޮތުމުން ލިވަޕޫލްގެ ޓީމު ބަހަށް ދަނޑަށް ދިޔުމަށްވެސް އުނދަގޫތަކަކާ ކުރިމަތިވިއެވެ. ނަތީޖާއެއްގެ ގޮތުން މެޗު ފެށުން 36 މިނެޓު ފަސްކުރަން ޖެހުނެވެ.\nދެޓީމުން މިރޭގެ މެޗަށް ނެރުނީ އާންމުކޮށް ސީޒަނުގައި ނެރެމުންދާ ފުރަތަމަ 11 އެވެ. ލިވަޕޫލްގެ ކުރިން މުހައްމަދު ސަލާހާއި ސަޑިއޯ މާނޭ އަދި ލުއިސް ޑިއާޒް ފެނިގެން ދިޔަ އިރު، ރެއާލްގެ ފޯވަޑް ލައިން ލީޑުކުރަން ނުކުތީ ކަރިމް ބެންޒެމާ އާއި ވިނީޝިއަސް ޖޫނިއާއެވެ. ބެންޒެމާއަކީ މި ސީޒަންގެ ޗެމްޕިއަންސް ލީގުގައި އެންމެ ފޯމު ރަނގަޅު ކުޅުންތެރިޔާއެވެ. ފައިނަލަށް ނުކުތްއިރުވެސް އޭނާ ވަނީ 15 ގޯލު މި ސީޒަންގެ ޗެމްޕިއަންސް ލީގުގައި ޖަހައިފައެވެ.\nމެޗު ފެށިގެން ފުރަތަމަ 20 ވަރަކަށް މިނެޓުގައި މެޗު އެއްކޮށް ކަހަލަ ގޮތަކަށް ޑޮމިނޭޓްކޮށް ކުޅެމުން ދިޔައީ ލިވަޕޫލުންނެވެ. ފުރަތަމަ ކޮޅުގައިވެސް ފެނުނީ ލިވަޕޫލްގެ ހަމަލާތަކެވެ. ރެއާލްއަށް ކުރިއަށް ޖެހިލަންވެސް ވަގުތެއް ނުދީ ލިވަޕޫލުން ފުލުފުލުގައި ހަމަލާތައް އުފެއްދި އިރު، ސަލާހުގެ ދެ ހަމަލާއެއް މަތަކުރީ ރެއާލްގެ ގޯލްކީޕަރު ތިބޯ ކޯޝުއާއެވެ. އެލެކްސެންޑްރާ އާނޯލްޑަށް ލިބުނު ފުރުސަތުގައި އޭނާ ޖެހި ބޯޅަ ހުރަސް ދަނޑިމަތިން ބޭރަށް ދިޔަ އިރު، މާނޭ އޭރިއާ ތެރެއަށް ޖެހި ބާރު ބޯޅަ ގޯލުގެ އަރިމަތީ ދަނޑީގައި ޖެހިފައި ނުކުތީ ކޯޝުއާގެ މޮޅު ސޭވްއަކާ އެކުގައެވެ.\nލިވަޕޫލުން ފުރަތަމަ ކޮޅުގައި ހަމަލާތައް އުފައްދަމުން ދަނިކޮށް، ހާފުގެ ފަހުކޮޅުގައި ރެއާލްއިން މަޑުމަޑުން މެޗު ތެރެއަށް ވަންނަމުން ދިޔައެވެ. މެޗުގެ ފުރަތަމަ ހާފުގެ ފަހު މިނެޓުގައި ރެއާލްގެ ބެންޒެމާ ޖެހި ބޯޅައެއް ގޯލަށް ވަންވެސް މެއެވެ. އެއީ ގޯލެއް ނޫން ކަމަށް ނިންމީ ބޯޅަ ޖެހި އިރު ބެންޒެމާ އޮފްސައިޑު މަގާމެއްގައި ހުރުމުންނެވެ. ބެންޒެމާ އޮފްސައިޑު ކަމަށް ރެފްރީ ނިންމީ މިނެޓެއް ހާއިރު ވަންދެން ވީއޭއާރް ބެލުމަށް ފަހުއެވެ.\nދެވަނަ ހާފު ރެއާލްއިން ފެށީ ފުރަތަމަ ހާފަށްވުރެ ރަނގަޅު ކޮށެވެ. ފުރަތަމަ ހާފަށްވުރެ ގިނަ ވަގުތު ބޯޅަ ހިފަހައްޓައިގެން ރެއާލްއިން ހާފު ފަށައި، ފުރަތަމަ ނުރައްކާތެރި ހަމަލާއާއެކު މެޗުގެ ލީޑުވެސް ނެގިއެވެ. ދެވަނަ ހާފުގެ ކުރީކޮޅުގައި ރެއާލްއަށް ލީޑު ނަގައިދިނީ ވިނީޝިއަސް ޖޫނިއާއެވެ. އަރިމަތިން ފެޑަރީކޯ ވަލްވާޑޭ ކުރިއަށް ޖެހި ނެގި ހުރަސް، އޭރިއާ ތެރޭގައި ހުސްކޮށް އޮވެ ގޯލަށް ވައްދާލީ ވިނީޝިއަސްއެވެ.\nރެއާލްގެ ގޯލާއެކު މެޗުގެ އޮއިވަރު ރެއާލް ކޮޅަށް ކޮންމެވެސް ވަރަކަށް އެނބުރު ނަމަވެސް ދެންވެސް ފެނުނީ ލިވަޕޫލްގެ ނުރައްކާތެރި ދެ ހަމަލާއެކެވެ. ދެ ހަމަލާވެސް ފެނުނީ ސަލާހުގެ ފަރާތުންނެވެ. ސަލާހު އޭރިއާ ބޭރުން ފޮނުވާލި ބާރު ހަމަލާއެއްގެ އިތުރުން އޭރިއާ ތެރޭގައި ހުރެ ބޮލުން ފޮނުވާލި ހަމަލާވެސް މަތަކުރީ ކޯޝުއާއެވެ.\nވިނީޝިއަސްގެ ގޯލަށްފަހު އޭނާ އުފާފާޅުކުރަނީ --- ފޮޓޯ/ ޗެމްޕިއަންސް ލީގު\nއެ ހަމަލާތަކަށް ފަހުވެސް މެޗުގައި ގޯލު ޖަހަން ލިވަޕޫލަށް އިތުރު ފުރުސަތުތައް ލިބުނެވެ. އެ ހަމަލާތަކުގެ ހުރަހަކަށްވީވެސް މެޗުގައި އާދަޔާ ހިލާފު މޮޅު ކުޅުމެއް ދައްކަމުން ދިޔަ ބެލްޖިއަމްގެ ގޯލްކީޕަރު ކޯޝުއާއެވެ. ސަލާހު އަރިމަތިން ޖެހި ބާރު ހަމަލާއެއްގެ އިތުރުން ބަދަލަކަށް މެޗަށް ނުކުތް ރޮބާޓް ފިރްމީނޯ ޖެހި ބޯޅަވެސް ސޭވްކުރީ ކޯޝުއާއެވެ.\nރެއާލްއިން މެޗުގެ ފަހު ކޮޅުގައި ކައުންޓާއަށް ބޮޑަށް ވިސްނައިގެން ކުޅުނު އިރު، ލިވަޕޫލުން ގޯލަކަށް ބުރަކޮށް ކުރި މަސައްކަތް ކާމިޔާބެއް ނުވިއެވެ.\nގުޅޭ ޓެގު ރެއާލް މެޑްރިޑް ފުޓްބޯޅަ ޔޫއެފާ ޗެމްޕިއަންސް ލީގު ލިވަޕޫލް


Alaves balikoh Real evvana ah - vNews.mv\nއަލަވޭސް އާއި ރެއާލް ބައްދަލުކުރި މެޗުގެ ތެރެއިން ---\nއަލަވޭސް ބަލިކޮށް ރެއާލް އެއްވަނައަށް\nއިސްމާޢީލް ޝާހު (ކުޑަ ޝާހު) Vitoria-Gasteiz | 30 November 2019, 22:43\nސްޕެނިޝް ލީގުގައި މިރޭ ޑެޕޯޓިވޯ އަލަވޭސް ބަލިކޮށް، ތާވަލުގެ އެއްވަނައަށް ރެއާލް މެޑްރިޑް ޖެހިލައިފި އެވެ.\nމިރޭގެ މެޗުން މޮޅުވެ ރެއާލް އެއްވަނައަށް ޖެހިލީ ކުޅުނު 14 މެޗުން 31 ޕޮއިންޓު ހޯދައިގެންނެވެ. ތާވަލުގެ ދެވަނައިގައި އޮތް ބާސެލޯނާއަށް ކުޅުނު 13 މެޗުން ވަނީ 28 ޕޮއިންޓު ލިބިފައެވެ. އެހެންކަމުން ލީގުގައި މާދަމާރޭ ވާދަވެރި އެތުލެޓިކޯ މެޑްރިޑް ބަލިކޮށް، ތާވަލުގެ އެއްވަނައަށް އަލުން އެރުމުގެ ފުރުސަތު ބާސާއަށް އެބައޮތެވެ.\nމިރޭ ރަށުން ބޭރުގައި ކުޅުނު މެޗުން ރެއާލް މޮޅުވީ 2-1 ގެ ނަތީޖާއަކުންނެވެ. މެޗުގެ ފުރަތަމަ ހާފުގައި ގޯލެއް ފެނިފައިނުވާއިރު، ދެވަނަ ހާފު ފަށައިގެން ހަތްވަނަ މިނެޓުގައި ރެއާލުން ވަނީ ލީޑު ނަގާފައެވެ. ޓޯނީ ކްރޫސް ހުރަސްކޮށްދިން ބޯޅައަކުން މި ގޯލް ޖެހީ ކެޕްޓަން ސާޖިއޯ ރާމޯސް އެވެ.\nއެކަމަކު 63 ވަނަ މިނެޓުގައި ރެއާލްގެ އޭރިއާ ތެރެއިން ރާމޯސް ކުރި ފައުލަކާއި ގުޅިގެން ރެފްރީ ވަނީ އަލަވޭސްއަށް ޕެނަލްޓީއެއް ދީފައެވެ. މި ޕެނަލްޓީ އަލަވޭސްއަށް ކާމިޔާބުކޮށްދިނީ ލޫކަސް ޕެރޭޒް އެވެ.މި މެޗުން ރެއާލް މޮޅުވީ 69 ވަނަ މިނެޓުގައި ޑެނިއަލް ކާވަހާލް ކާމިޔާބުކުރި ގޯލުންނެވެ.\nމިރޭގެ މެޗުން މޮޅު ރެއާލުން ތާވަލުގެ އެއްވަނައަށް ޖެހިލިއިރު، މި މެޗުގައި އަނިޔާގެ ސަބަބުން އެޓީމުގެ ފޯވާޑް އެޑެން ހަޒާޑް ނުކުޅެއެވެ. މި މެޗުގައި ބެލްޖިއަމްގެ ތަރި އެޑެން ހަޒާޑަށް ނުކުޅެވުނު ނަމަވެސް، ޑިސެމްބަރު މަހުގެ 18 ވަނަ ދުވަހު ވާދަވެރި ބާސެލޯނާއާ ދެކޮޅަށް ކުޅެން އޮތް އެލް ކްލޭސިކޯ މެޗަށް އޭނާ ފިޓްވާނެ ކަމުގެ ޔަގީންކަން އެބައޮތް ކަމަށް ރެއާލުން ވަނީ ބުނެފައެވެ.\nސްޕެނިޝް ލީގު ބޭރު ކުޅިވަރު


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ދަނބިދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ދަނބިދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n9 މާރިޗު 1982، ރިފަރެންސް: MAG/1982/11\nالحمـد للّه ربِّ العـالمـين، والصّـلاة والسّــلام عـلى أشــرف المرسـلين، سيِّدنا محـمَّدٍ وعلى آلـه وصحبـه أجمعـين.\nހައްދުންމައްޗަށް އަޅުގަނޑު ކުރާ ދަތުރުގައި އެންމެ ފުރަތަމަ މިއަދު މި އާދެވުނީ ތިޔަބޭފުޅުންގެ ރަށަށް. އާދެ، ދަނބިދޫއަށް. ޝައްކެއްނެތް، ރާއްޖެތެރެއަށް އަޅުގަނޑު ކުރަމުންމިދާ ދަތުރުތަކަކީ، ބޭނުންތެރި ދަތުރުތަކެއް. ރާއްޖޭގެ ރައީސްކަމުގެ މަޤާމުގައި ހުންނަ މީހަކު ރާއްޖެތެރެއަށް ދަތުރުކޮށް، ރާއްޖެތެރޭގައި ކަންތައްތައް ހުރިނެތްގޮތް ނުބަލައި، އެމީހެއްގެ ކޮނޑުގައި އެޅިފައިވާ ބުރަ މަސްއޫލިއްޔަތު އެކަށީގެންވާ ފެންވަރަކަށް ނުއުފުލޭނެކަން ކަށަވަރު.\nއާދެ، އަޅުގަނޑުމެންގެ ރާއްޖެއަކީ، ހަމައެކަނި މާލެއެއް ނޫން. ރާއްޖޭގައި މީހުން އުޅޭ ދުއިސައްތަ ދެރަށް އެބައޮތް. މާލެއަކީ، އޭގެތެރެއިން އެއްރަށް. އާދެ، މާލެއަކީ ރާއްޖޭގެ ވެރިކަން ކުރާ ރަށަށްވާތީ، އަދި މާލޭގައި ވަރަށްގިނަ އަދަދަކަށް މީހުން އުޅޭތީ، ސަރުކާރުގެ ފަރާތުންވެސް ޚާއްޞަގޮތެއް މާލެއަށް ބަހައްޓަންޖެހޭ. އެހެންނަމަވެސް، މާލެއަށް ޚާއްޞަގޮތެއް ބެހެއްޓުމުގެ މާނަޔަކީ ރާއްޖެތެރެ މުޅިން ދޫކޮށްލުމެއް ނޫން. ރާއްޖެތެރެ އިހުމާލުކޮށް ރާއްޖެތެރޭގެ ރައްޔިތުންނަށް ލިބެންޖެހޭ ޚިދުމަތްތައް ސަރުކާރުން ދިނުމުގައި ފަސްޖެހުމެއް ނޫން.\nއާދެ، ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، މިހާރު ދައުލަތުގެ ސިޔާސަތު އޮތްގޮތް. އަދި ރާއްޖެތެރެއަށް ސަރުކާރުންދޭ އަހަންމިއްޔަތުގެ ބޮޑުކަން. ރާއްޖެތެރޭގެ ހުރިހާ ކަމެއްވެސް ވަނީ ވަރަށް ހަލުވިކަމާއެކު ކުރިއަށް ގެންދަން ޖެހިފައި ކަމަށްވާތީ، ތިން އަހަރު ދުވަހުގެ ތެރޭގައި ރާއްޖެތެރޭގެ ބައެއް ކަންތައްތައް ކުރިއަރުވައި ތަރައްޤީކުރުމަށްޓަކައި ސަރުކާރުން ވަނީ މަޝްރޫޢެއް ރާވައިފައި. އަދި އެ މަޝްރޫޢުގެ ދަށުން ވަރަށްގިނަ މަސައްކަތްތައް މިހާރު ހިނގަމުން އެބަދޭ.\nއާދެ، ރާއްޖެތެރޭގެ ޙާލަތު އޮތްގޮތުން، އެންމެ ތިން އަހަރު ދުވަހުގެ ތެރޭގައި ހުރިހާ ކަމެއް ރަނގަޅުކޮށް އެދެވިގެންވާ ފެންވަރަށް ގެންދިޔުމަކީ އެކަށީގެންވާކަމެއް ނޫން. އެހެންވުމާއެކު، އެންމެފުރަތަމަ ތިން އަހަރުދުވަހުގެ މަޝްރޫޢެއް ރޭވުނުކަމުގައިވިޔަސް، ސަރުކާރުން ގަސްދުކުރަނީ، އެ މަޝްރޫޢު ނިމުމުގެ ފަހުންވެސް ނުވަތަ އެ މަޝްރޫޢަށް ކަނޑައެޅިފައިވާ ތިން އަހަރު ނިމުމުގެ ފަހުންވެސް މިހާރު ފަށައިގަނެގެން ކުރިއަށްގެންދާ މަސައްކަތްތައް ހުއްޓުމެއްނެތި ކުރިއަށް ގެންދަން. ހަމައެފަދައިން، އިތުރަށް ރާއްޖެތެރެ ތަރައްޤީކޮށް އިޞްލާޙު ކުރުމަށްޓަކައި ބޭނުންވާ އާ މަސައްކަތްތައް ފަށައިގަންނަން.\nއާދެ، ހައްދުންމައްޗަކީ މަސްވެރި އަތޮޅެއް. އަދި މިރަށަކީވެސް އާންމުކޮށް މަސްވެރި ރަށެކޭ ބުނެވިދާނެ. މަސްވެރިކަމަކީ ދިވެހިރާއްޖޭގެ އިޤުތިޞާދުގައި އެންމެމަތީ ޙިއްޞާއެއް އަދާކުރާ މަސައްކަތް. އެހެންކަމުން، މަސްވެރިކަން ތަރައްޤީކޮށް، ކުރިއެރުވުމަށް ސަރުކާރުން ވަރަށްމަތީ އަހަންމިއްޔަތެއްދޭ. މިދިޔަ އަހަރުގެ ތެރޭގައި [މަސްވެރިންގެ ދުވަސް] އެ ނަމުގައި ދުވަހެއް ސަރުކާރުގެ ފަރާތުން ފާހަގަކުރި. އަދި ކުރިއަށް އޮތް އަހަރުތަކުގެ ތެރޭގައިވެސް ކޮންމެ އަހަރެއްގައި އެދުވަސް ފާހަގަކުރުމަށް ވަނީ ހަމަޖެހިފައި. އެއީ މަސްވެރިކަމުގެ މުހިންމުކަން ބޮޑުކަމުން. އެއާއެކުގައި މަސްވެރިކަން ކުރިއެރުވުމަށްޓަކައި، ސަރުކާރުން ވަރަށްގިނަ މަސައްކަތްތައް ކުރަމުން ގެންދޭ. މަސްދޯނިފަހަރުގައި އިންޖީނު ބެހެއްޓުން. އަދި ރާއްޖެތެރޭގައި ރާއްޖޭގެ ދޯނިފަހަރު ދުއްވާ މީހުންނަށް ތެޔޮ ލިބޭނެ އިންތިޒާމު ހަމަޖެއްސުން. މިހެންގޮސް ވަރަށްގިނަ ކަންތައްތައް ސަރުކާރުން ވަނީ ރާވައިފައި. އަދި ގެންދަނީ ކުރިއަށް. އޭގެ ބޭނުމަކީ މަސްވެރިކަން ތަރައްޤީ ކުރުން. އަދި މަސްވެރިކަން ތަރައްޤީވުމުން، ރައްޔިތުންނަށް ލިބޭ ތަނަވަސްކަން އިތުރުކޮށްދިނުން. ރާއްޖެ އޮންނަ ގޮތުންނާއި، ރާއްޖެތެރޭގައި މުވާޞަލާތުގެ ކަންތައްތައް ހުންނަގޮތުން. މިހުރިހާ ސަބަބުތަކެއް މިހެން ހުރުމާއެކު، އަޅުގަނޑުމެން އެދޭހާ އަވަހަކަށް ކަންތައްތައް ނިމިގެނެއް ނުދާނެ. ނުވެސް ކުރެވޭނެ. ހަމައެފަދައިން، އެބާވަތުގެ ކަންތައްތައް ކުރުމަށް ކުރަންޖެހޭ ހަރަދުތަކުގެ ބޮޑުކަމުންވެސް އެހާ އަވަހަށް ކަންތައްތައް ނިންމައެއްނުލެވޭނެ. އަދި ބޭނުންވާ ހުރިހާ ކަމެއްވެސް ކުރެވޭކަށެއް ނޯވޭ. މިހުރިހާ ކަމެއްވެސް އަޅުގަނޑު ހިތުން ރާއްޖޭގެ ރައްޔިތުންނަށް ރަނގަޅަށް އިހުސާސް ކުރެއްވޭނެ. ކޮންމެއަކަސް މިހާރުވެސް މަސްވެރިކަން ކުރިއަށް ގެންދިޔުމަށްޓަކައި ސަރުކާރުގެ ފަރާތުން އިތުރު ރޭވުންތައް އެބަ ރާވާ. އިތުރު މަޝްރޫޢުތައް ކަނޑައަޅަމުން އެބަ ގެންދޭ. އޭގެތެރޭގައި އެއްކަމެއް، އިތުރަށް މަސްދޯނިފަހަރަށް އިންޖީނު ދިނުން. މިދިޔަ މަސްވެރިންގެ ދުވަހުގެ މުނާސަބަތުގައި ސަރުކާރުގެ ފަރާތުން އިޢުލާނުކުރި ފަދައިން، އިތުރު އިންޖީނު މިހާރު ލިބުމާއެކު، އިންޖީނަށް އެދުމުގެ ދޮރުވަނީ މިހާރު ހުޅުވިފައި.\nއާދެ، ކުރިން އެންމެ ފުރަތަމަ މަސްދޯނިފަހަރުގައި އިންޖީނު ބަހައްޓަން ފެށި ދުވަސްވަރު، އިންޖީނުގެ ބޭނުންއޮތީ ވަރަށްގިނަ ފަރާތްތަކަށް އޮޅިފައި. ތިޔަބޭފުޅުން ހަނދުމަފުޅު ހުންނާނެކަންނޭނގެ، މީގެ7އަހަރުދުވަސް ކުރިން، އާދެ، 1974 ވަނަ އަހަރުގެ ފަހުކޮޅުގައި ސަރުކާރުގެ ފަރާތުން ފޮނުއްވައިގެން ވަފްދެއް ރާއްޖެތެރެއަށް ދަތުރުކުރިކަން. މާލެއިން ދެކުނުގެ، މީހުން އުޅޭ ހުރިހާ ރަށަކަށް ދިޔުމަށް ސަރުކާރުގެ ފަރާތުން އެފަހަރު ފޮނުވި ވަފްދުގެ މެންބަރެއް ކަމުގައި އަޅުގަނޑުވެސް ހިމެނުނު. އެ ހައިސިއްޔަތުން އަޅުގަނޑު 1974 ވަނަ އަހަރުގެ ފަހުކޮޅުގައި ދަނބިދޫއަށްވެސް އައިން. އެދަތުރުގައި އަޅުގަނޑު އެންމެ ބޮޑަށް ބާރުއަޅައި ދެއްކި ވާހަކައަކީ ތިޔަބޭފުޅުންވެސް ހަނދުމަފުޅު ހުންނާނެ ފަދައިން، ތިޔައިގެ ތެރެއިން ބައެއް ބޭފުޅުން ހަނދުމަފުޅު ހުންނާނެ ފަދައިން، މަސްދޯނިފަހަރުގައި އިންޖީނު ބެހެއްޓުމުގެ ބޭނުންތެރިކަމުގެ ވާހަކަ. އާދެ، އޭރު އެކަން އޮތީ އޭގެ ބޭނުންތެރިކަން މީހުންނަށް ނޭނގި. އިންޖީނު ލިބެންހުރި ކަމުގައިވިޔަސް، އެކަމާ ކުރިމަތިލާ މީހަކު އޭރު ވަރަށްމަދުވާނެ. މިހާރު މިއޮތީ އޭގެ އަނެއްކޮޅަށް ޖެހިފައި. އިންޖީނުގެ ބޭނުންތެރިކަން އެންމެންނަށް އިހުސާސް ކުރެވިގެން، އިންޖީނުދޯނިފަހަރުގައި ނޫނީ މަހަށްވެސް ގިނަ ރަށްރަށުގައި އެއްގޮތަކަށްވެސް ނުފުރާ. މިހާރު ވެފައިވާ ގޮތަކީ އިންޖީނު ހުރިވަރަށްވުރެ އިންޖީނަށް އެދޭމީހުން ގިނައީ. އެހެންވުމުގެ ސަބަބުން މީގެކުރިއަށް ފާއިތުވެގެން އެދިޔަ ދެތިން ހަތަރު އަހަރުދުވަހުގެ ތެރޭގައި، އެދޭހާ ބަޔަކަށް އިންޖީނު އޮތީ ނުދެވި. މިހާރު އިރާދަކުރެއްވިއްޔާ، އަލުން އިންޖީނުތަކެއް ސަރުކާރަށް ލިބިފައި އެބަހުރި، އެކިއެކި މަޝްރޫޢުގެ ދަށުން.\nއެހެންވީމާ، ކުރިއަށް އޮތް ތާނގައި އިންޖީނަށް އެދޭމީހުންގެ ތެރެއިން ވަރަށްގިނަ ބަޔަކަށް އިންޖީނު ލިބޭނެ. އާދެ، ވަރަށްގިނަ ބަޔަކަށޭ މިދެންނެވީ އަދި މިހާތަނަށް އެ އިންޖީނަށް އެދުމުގެ މުއްދަތު ހަމަނުވާތީ. މުޅިއެކު އެދިފައި ތިބި މީހުންގެ އަދަދު އަދި ސާފުނުވާތީ. މިހާރު ހުރިވަރަށް، ނުވަތަ އެއަށްވުރެ ގިނަނުވާ އަދަދަކަށް އިންޖީނަށް މީހުން އެދިފައިވާ ކަމަށްވަންޏާ، އެ އެންމެންނަށްވެސް ލިބޭނެ. އިންޖީނުހުރި އަދަދަށްވުރެ އިތުރަށް މީހުން އެދިފައިވާ ކަމަށްވަންޏާ، މިހާރުވެސް އެގެންދާ އުސޫލުން، މިހާރު އޮންނަނީ ވަރަށް ފުރިހަމަ މަޢުލޫމާތުތަކެއް އެކުލެވިގެންވާ ފޯމެއް ފުރާގޮތަށް. އެފޯމުގައިވާ މަޢުލޫމާތުތަކަށް ސަރުކާރުގެ ކަމާބެހޭ މިނިސްޓްރީން ބައްލަވާފައި، ކަނޑައެޅިފައިވާ އުސޫލެއްގެމަތިން އިންޖީނު ލިބޭނެ މީހުން ހޮއްވަވާނީ. ކޮންމެއަކަސް، އަޅުގަނޑަށް ލަފާކުރެވޭގޮތުގައި އިންޖީނަށް އެދޭމީހުންގެ ތެރެއިން ވަރަށްގިނަ ބަޔަކަށް މިފަހަރު އިންޖީނު ލިބޭނެ.\nކޮންމެއަކަސް އަދި އިންޖީނު ލިބުމުން އެއީ މަސްވެރިކަން ތަރައްޤީ ކުރުމަށް އަޅަންހުރި ހުރިހާ ފިޔަވަޅެއް އެޅުނީ ކަމަކަށް ބަލައިގެނެއް ނުވާނެ. އެއީ އޭގެ އެންމެ ފުރަތަމަ ފިޔަވަޅު ކަމުގައިވެސް ބެލިދާނެ. އެހެން މިދެންނެވީ ދޯންޏެއްގައި އިންޖީނު ބެހެއްޓުމުން، އެހިސާބުން އެކަންތައް ނިމުނީކަމަށް ނުވާތީ. އެ އިންޖީނު ބެހެއްޓި ދޯނީގައި މަހަށް ފުރަންޖެހޭނެ. އެ މަސް ބޭނޭތޯ ހިންމަތާއެކު މަސައްކަތް ކުރަންވާނެ. އެހެންނޫނީ، ކިތަންމެ ދޯނިފަހަރެއްގައި އިންޖީނު ބެހެއްޓެވި ކަމުގައިވިޔަސް، މަސްވެރިކަން ތަރައްޤީއެއް ނުވާނެ. މަހުން އަޅުގަނޑުމެންނަށް ލިބޭ އެއްޗެއް އިތުރެއްނުވާނެ. ބައެއް މީހުން މަހަށް ދިޔުމަށްޓަކައި އެ މަޝްރޫޢުގެ ދަށުން އެމީހުންގެ ދޯނިފަހަރަށް އިންޖީނު ލިބުމުންވެސް، މަސްވެރިކަން ފިޔަވައި އެހެން ބައެއްކަހަލަ ކަންތައްތަކުގައި ދޯނިފަހަރު ބޭނުންކުރަމުންގެންދޭ. އެއީ އެއްގޮތަކަށްވެސް އެކަންވާންވީ ގޮތެއް ނޫން. ވަކި މަޤްޞަދެއްގައި ވަކިކަމަކަށްޓަކައި ސަރުކާރުން އިންޖީނު ދޫކުރަނީ ވަރަށް ހެޔޮއަގެއްގައި. އިންޖީނުގެ ފައިސާ އަނބުރާ ދެއްކުމުގައިވެސް ވަރަށްފަސޭހަ ގޮތްތަކެއް ސަރުކާރުން ހަމަޖައްސައިދީފައި ވަނީ ހަމަ އެންމެ ބޭނުމަކަށް. އެއީ މަސްވެރިކަން ކުރިއެރުވުން. އެހެންވީމާ، އެނޫން އެއްވެސް މަސައްކަތެއްގައި އިންޖީނު ބެހެއްޓި ދޯނިފަހަރު، މިދެންނެވި މަޝްރޫޢުގެ ދަށުން ލިބިގެން އިންޖީނު ބެހެއްޓި ދޯނިފަހަރު ގެންގުޅޭ މީހުން، އެމީހުންގެ ދޯނިފަހަރު މަސްވެރިކަން ފިޔަވައި އެހެން އެއްވެސް ކަމެއްގައި ބޭނުންކުރުމަކީ ވަރަށް ނޭދެވޭ ކަމެއް.\nއެހެންވީމާ، އަޅުގަނޑު މިދަންނަވަނީ ހަމައެކަނި އިންޖީނު ލިބުނު ކަމުގައިވިޔަސް، އެއީކީ، އަދި މަސްވެރިކަން ކުރިއަށް ގެންދެވުނީ ކަމުގައި ބަލައިގެންނުވާނޭ. އެ ދޯނިފަހަރުގައި ވާނެއޭ އަޅުގަނޑުމެން މަހަށްދާން. ކޮންމެ ދުވަހަކުވެސް ދާންވާނެ. މަސްވެރިކަން ހުރިތޯ ނުވަތަ ނެތްކަން އެނގޭނީވެސް މަހަށް ގޮސްގެން. ރަށުގައި ތިބެގެން އެއިން އެއްވެސް ކަމެއް ނޭނގޭނެ. އެހެންވީމާ، ސަރުކާރުން އެގޮތަށް މަޝްރޫޢުތައް ރާވައިގެން މަސްވެރިންގެ ފައިދާއަށް އަދި އާންމުކޮށް ދަންނަވަންޏާ، މުޅި ރާއްޖޭގެ ރައްޔިތުންގެ ފައިދާއަށް އެބާވަތުގެ މަސައްކަތް ކުރަމުން ގެންދާއިރު، ރައްޔިތުންގެ ފަރާތުން އެކަމުގައި އެކަށީގެންވާ އެއްބާރުލުމެއް ލިބެންޖެހޭނެ. އެހެންނޫނީވިއްޔާ އެ މަޝްރޫޢުތައް ކާމިޔާބެއްނުވާނެ.\nއާދެ، ކޮންމެއަކަސް މަސްވެރިކަމަކީ އަޅުގަނޑުމެންގެ އިޤުތިޞާދީ މަސައްކަތްތަކުގެ ތެރެއިން އެއް މަސައްކަތެއް. އޭގެއިތުރަށް އަޅުގަނޑުމެންކުރާ ވަރަށްގިނަ ތަފާތު މަސައްކަތްތަކެއް ހުރޭ. މިރަށުގައިވެސް އެކިއެކި އެހެން މަސައްކަތްތައް ބައެއް މީހުން ކުރޭ. ވަޑާންކުރުން. އެކަހަލަ ކަންތައްތައް. އަދި އޭގެއިތުރުންވެސް ކުރެވޭނެ ވަރަށްގިނަ ކަންތައްތައް ހުންނާނެ. އެހެންވީމާ، އަޅުގަނޑުމެންގެ އިޤުތިޞާދީ ފެންވަރު ކުރިއެރުވުމަށް ކުރާ މަސައްކަތަކީ، ހަމައެކަނި މަސްވެރިކަން ކަމުގައި ހަދައިގެންވެސް މިހާރު ފަރުޖެހޭކަށް ނޯންނާނެ.\nއާދެ، އެއްޒަމާނެއްގައި އެއީ ދެކޮޅުޖެހޭ ކަމަކަށްވެދާނެ. މީގެ އެތަކެއް އަހަރު ކުރިން ނުވަތަ ވިހި ތިރީސް އަހަރު ކުރިން ދިރިއުޅުމުގެ ބޭނުންތަކަށް ކުރަންވީ ހަރަދު މިހާ ބޮޑުވުމުގެ ކުރިން، ހަމައެކަނި މަސްވެރިކަން ކޮށްގެންވެސް ރާއްޖޭގެ މީހުންނަށް ދިރިއުޅެވިދާނެ. އެކަމަކު މިހާރު ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، އެހެން ކަންތައްތައް ހަމަޖެއްސޭކަށެއް ނެތް. އެއީ ބާޒާރުގައި ތަކެތީގެ އަގުބޮޑުކަމުން އަދި އަޅުގަނޑުމެންގެ ދިރިއުޅުން އެއްދުވަހުން އަނެއް ދުވަހަށް ތަރައްޤީވަމުން ދިޔަދިޔަހެން، އަޅުގަނޑުމެންގެ ބޭނުންތައްވެސް އިތުރުވަމުން ދިޔުމުގެ ސަބަބުން ހުރިހާ ކަމެއްގައިވެސް އަޅުގަނޑުމެންގެ ފެންވަރު މިހާރު ކުރިއަށްވުރެ މާމަތި. އަޅުގަނޑުމެން ދިރިއުޅެމުން ގެންދާ ގެދޮރު މިހާރު ހުންނަނީ އެހެން ގޮތަކަށް. އަޅުގަނޑުމެންގެ ހެދުން މިހާރު ހުންނަނީ އެހެން ގޮތަކަށް. އަޅުގަނޑުމެންގެ ކުދިންނަށް ތަޢުލީމު ހާސިލުކޮށްދޭން ބޭނުންވޭ. އަޅުގަނޑުމެން ބަލިވެއްޖިއްޔާ އެކަށީގެންވާ ބޭސްފަރުވާ ލިބެން ބޭނުންވޭ. އެހެންގޮސް އަޅުގަނޑުމެންގެ ދިރިއުޅުމުގައި، ކުރިން އަޅުގަނޑުމެން ނުކުރާ ކިތަންމެ ހަރަދުތަކެއް މިހާރު ވަނީ ކުރަން ޖެހިފައި. އެހެންކަމުން، ކުރިން އަޅުގަނޑުމެންގެ ކާބަފައިން އެ މަސައްކަތްކޮށް އުޅުނުގޮތަށް އަޅުގަނޑުމެންގެ މަސައްކަތް ކޮށްގެން، އަޅުގަނޑުމެންގެ ދިރިއުޅުން ކުރިއަށް ގެންދެވޭކަށް ނޯންނާނެ. މިހާރުވާނެ އެއަށްވުރެ ބޮޑަށް މަސައްކަތް ކުރަން. އެއަށްވުރެ އިތުރަށް މަސައްކަތް ކުރަން. ކޮންމެ މީހަކުވެސް އެކުރާ މަސައްކަތެއްގެ ސަބަބުން އެމީހަކަށް ލިބޭ އެއްޗެއް މިއަދުވާނެ އިތުރުކުރެވޭތޯ ބަލަން.\nއާދެ، އަޅުގަނޑު އެހެން މި ނަޞޭޙަތްތެރިވަނީ އެއީ އެކަމުގެ ފައިދާ ރައްދުވާނީ ހަމަ އެމީހަކަށް ކަމަށްވާތީ. ހަމައެފަދައިން، އަޅުގަނޑުމެން ވިސްނަންވީ ހަމައެކަނި މިއަދަކަށް ނޫން. އަޅުގަނޑުމެން ވިސްނަންޖެހޭ މާދަމައަށްވެސް. މުސްތަޤްބަލަށް. ހަމައެކަނި މިއަދަށް ފުދޭވަރަށް އަޅުގަނޑުމެންގެ ކަންތައްތައް ރާވައިގެން ކުރިއަށް ގެންގޮސްގެން އެއީ ބުއްދިވެރިގޮތަކަށް ނުވާނެ. އަޅުގަނޑުމެންގެ ދަރިންނަށް ތަޢުލީމު ހާސިލުކޮށްދޭންޖެހޭ. ތަޢުލީމު ދިނުމަކީ ސަރުކާރުން މިހާރު އެންމެބޮޑު އަހަންމިއްޔަތެއްދޭ ޚިދުމަތް. ސަރުކާރުގެ ފަރާތުން ރާއްޖެތެރޭގައިވެސް މިހާރު ވަރަށްގިނަ އަދަދަކަށް ސްކޫލްތައް އެބަ ހިންގާ. އެއީ ކުރިން އެކަން އޮތް ގޮތެއް ނޫން. އެކަމަށްޓަކައި ވަރަށް ބޮޑެތި ހަރަދުތަކެއްވެސް ސަރުކާރުން ކުރަމުން އެބަގެންދޭ. އެހެންވީމާ، އަޅުގަނޑުމެންގެ ދަރިންނަށް ކިޔަވައިދިނުމަށް އަޅުގަނޑުމެން ވަރަށް ޚާއްޞަ ސަމާލުކަމެއް ބަހައްޓަންޖެހޭނެ. އެއީ ހަމައެކަނި ވަކިފަރާތަކުން ކުރާ ކަމެއްގެގޮތުގައި އޮވެގެން ކަމަކުނުދާނެ. ސަރުކާރުން ހަރަދުކުރެވޭނީ ވަކިވަރަކަށް. ސަރުކާރަށް ހިންގޭނީ ވަކިއަދަދަކަށް ސްކޫލްތައް. އޭގެއިތުރުން ކުރަންޖެހޭ ކަންތައްތައް އަޅުގަނޑުމެން އަމިއްލައަށް ކުރަންޖެހޭނީ. މާލޭގައިވެސް އެކަން އޮތީ އެހެން. މާލޭގައިވެސް ސަރުކާރުގެ ފަރާތުން ހިންގާ، ހުންނަނީ ބައެއް ސްކޫލްތައް. އެހެންނަމަވެސް، މާލޭގައި ދިރިއުޅޭ ކިޔަވާ ޢުމުރުގެ ހުރިހާ ކުދިންނަށް އެ ސްކޫލްތަކުން ޖާގަ ނުލިބޭތީ، އަމިއްލަ ފަރާތްތަކުންވެސް މާލޭގައި ވަރަށްގިނަ ސްކޫލްތައް ހިންގާ. މަދަރުސާތައް ހިންގާ. ކްލާސްތައް ހިންގާ. ހަމައެފަދައިން، ރާއްޖެތެރޭގައިވެސް އެކަން އޮތީ އެހެން. އަޅުގަނޑު މިދިޔަ އަތޮޅުތަކުގެ ތެރެއިން ވަރަށްގިނަ ތަންތާނގައި، ވަރަށްގިނަ ރަށްރަށުގައި އަމިއްލަ ފަރާތްތަކުން ހިންގާ މަކްތަބުތަކާއި މަދަރުސާތައް އެބަހުރި. މިރަށުގައިވެސް ހިސާބަކަށް މެދުކެނޑިގެން ނަމަވެސް ހިނގަމުންދާ ތަނެއް، [މަކްތަބުލް ވަރުދިއްޔާ] އެބަހުރި.\nއެހެންވީމާ، އަޅުގަނޑުގެ ވާހަކައަކީ ސަރުކާރުން ތަޢުލީމު ފެތުރުމަށް އެކުރާ މަސައްކަތްތަކުގެ އިތުރަށް، އަޅުގަނޑުމެން އަމިއްލައަށްވެސް ތަޢުލީމު ފެތުރުމަށް މަސައްކަތް ކުރަންވާނެއޭ. މިރަށުގައި އެހުރި މަކްތަބުވެސް މިހާރު ހިނގަމުންދާ ފެންވަރަށްވުރެ ރަނގަޅު ފެންވަރެއްގައި ހިންގަމުން ގެންދިޔުމަށް މިރަށުގެ ރައްޔިތުން ބާރުއަޅުއްވަންވާނެ. މިރަށުގެ ވެރިންވެސް އެކަމަށްޓަކައި މަސައްކަތް ކުރައްވަންވާނެ. އެގޮތުގައި މަސައްކަތްކުރާ މީހުންނަށް ސަރުކާރުން އެކިއެކި ޢިނާޔަތް ދެމުންދާކަން، ތިޔަ ހުރިހާ ފަރާތްތަކަށް އެނގިވަޑައިގަންނަވާނެ. މިހާރުވެސް މެދުނުކެނޑި 10 އަހަރު ވަންދެން ހިނގައިފައިވާ ހުރިހާ އަމިއްލަ މަދަރުސާތަކަށާއި މަކްތަބުތަކަށް ދަނީ ފައިސާގެ އެހީއެއްވަމުން. އަދި އެނޫން ބައެއް ތަންތަނަށް، މުދައްރިސުންނަށް، މުދައްރިސުންގެ މުސާރަވެސް އެބަދޭ. ބައެއް މަދަރުސާތައް ހިޔާކުރުމަށް ނުވަތަ އެތަން މަރާމާތުކުރުމަށް ބޭނުންވާ ހަރަދުވެސް ސަރުކާރުންދޭ. އެހެންގޮސް ވަރަށްގިނަ ތަފާތު އެހީތަކާއި ޢިނާޔަތްތައް، ތަޢުލީމު ދިނުމުގެ މަސައްކަތްކުރާ އަމިއްލަ ފަރާތްތަކަށް ސަރުކާރުން ދަނީ ދެމުން. އެހެންވީމާ، ތަޢުލީމަށް ޚާއްޞަ ސަމާލުކަމެއް ދެއްވައިގެން، ތަޢުލީމީ ކަންތައް ކުރިއަށް ގެންދެވޭތޯ ބެއްލެވުން އެއީވެސް ވަރަށްބޮޑަށް މިރަށުގެ ރައްޔިތުންވެސް އަދި ރާއްޖެތެރޭގެ ހުރިހާ ރައްޔިތުންވެސް ސަމާލުކަން ދެއްވަންވާނެ ކަމެއް.\nއާދެ، ހަމައެފަދައިން، އަޅުގަނޑުމެންގެ ތެރޭގައި އެކުވެރިކަން އުފެއްދުމަށްވެސް މަސައްކަތް ކުރަންޖެހޭނެ. އަޅުގަނޑުމެންނަކީ އެކުވެރި ބައެއް ކަމުގައި ނުވަންޏާ އަޅުގަނޑުމެން ކުރާ އެއްވެސް މަސައްކަތެއްގެ ފައިދާއެއް އަޅުގަނޑުމެންނަކަށް ނުފެންނާނެ. ރާއްޖެތެރޭގެ ކަންތައްތައް ހުންނަގޮތުން ބައެއްފަހަރަށް ބައެއްކަހަލަ ހަމަނުޖެހުން އުފެދޭ. އާދެ، އިންސާނުން ކަމަށްވާތީ، އެކަހަލަ ކަންތައްތައް ދިމާވުމަކީ އެކަށީގެންވާ ކަމެއް. އެހެންނަމަވެސް، އަޅުގަނޑުމެން އެންމެންވެސް މަސައްކަތް ކުރަންޖެހޭނީ އެބާވަތުގެ ކަންތައްތައް އަޅުގަނޑުމެންގެ ތެރޭގައި ނުއުފެދޭތޯ ބެލުމަށް. އެއްވެސް ބާވަތެއްގެ ހަމަނުޖެހުމެއް އުފެދިއްޖެ ކަމުގައިވިޔަސް، ވީ އެންމެ އަވަސް ފުރުޞަތެއްގައި ހުރިހާ އެންމެން ތެދުވެރިކަމާއެކު އެއްބާރުލައިގެން އެކަމެއް ހަމަޖައްސައިލެވޭތޯ. އާދެ، އެގޮތަށް އަޅުގަނޑު ދަންނަވަންޖެހޭ ސަބަބަކީ އަޅުގަނޑުމެންނަކީ، އެއް ޤައުމެއްގެ އަހުލުވެރިން ކަމަށްވާތީ. އަޅުގަނޑުމެންނަކީ އެއް ދީނެއްގެ އަހުލުވެރިން ކަމަށްވާތީ. އަޅުގަނޑުމެންނަކީ މުސްލިމުން. އެއްބަނޑުއެއްބަފާ ބައެއް މުސްލިމުންނަކީ. އެހެންވީމާ، އަޅުގަނޑުމެންގެ މެދުގައި އޮންނަންޖެހޭނީ އެއްބަނޑުއެއްބަފާ ބައެއްގެ މެދުގައި އޮންނަންޖެހޭކަހަލަ އުޚުއްވަތްތެރިކަމާއި، އެއްބަޔަކު އަނެއްބަޔަކަށް އެހީތެރިވުމުގެ ރޫޙު.\nއާދެ، އެއްވެސް ހާލެއްގައި އަޅުގަނޑުމެންގެ މެދުގައި ހަމަނުޖެހުމެއް، ދެކޮޅުވެރިކަމެއް އުފެދިގެންނެއް ނުވާނެ. އަޅުގަނޑުމެންގެ ތެރެއިން ކޮންމެ މީހަކުވެސް، ތިމާގެ އަމިއްލަ ކަންތައްތަކަށް ފަރުވާތެރިކަން ބަހައްޓާ ފަދައިން، އެހެން މީހުންނަށްވެސް ފަރުވާތެރިކަން ބަހައްޓަންޖެހޭނެ. އެހެން މީހުންގެ ކަންތައްތަކަށް، އެހެން މީހުންނަށް ކަމޭހިތަންވާނެ. ތިމާގެ ޙައްޤުތަކަށް ތިމާ ރައްކާތެރިވާ ފަދައިން، އެހެން މީހުންގެ ޙައްޤުތަކަށްވެސް ރައްކާތެރިވާންވާނެ. ތިމާގެ ގެދޮރަށާއި މުދަލަށް ތިމާދޭ އަހަންމިއްޔަތު، އެހެން މީހުންގެ ގެދޮރަށާއި މުދަލަށްވެސް ދޭންވާނެ. އެއީ އިސްލާމީ އުސޫލަކީ. އެއީ އަޅުގަނޑުމެން ކަންތައް ގެންދަންވީ ގޮތަކީ. އާދެ، އެއްވެސް ޝައްކެއްނެތް. އެކުވެރި ބައެއްގެ ގޮތުގައި ތިބެގެން އަޅުގަނޑުމެންގެ ދިރިއުޅުން ތަރައްޤީ ކުރަން މަސައްކަތް ކުރަމުން ގެންދާ ކަމަށްވަންޏާ، އެ މަސައްކަތުގެ ނަތީޖާ އަޅުގަނޑުމެންނަށް ވަރަށް އަވަހަށް ފެނިގެންދާނެ.\nއާދެ، އަޅުގަނޑުގެ ވާހަކަކޮޅު ނިންމައިލުމުގެ ކުރިން، މިރަށުގެ ރައްޔިތުންނަށް އިޚުލާޞްތެރިކަމާއެކު ޝުކުރު ދަންނަވަން. އަޅުގަނޑު މިރަށަށް މިއަދު މިއައި އައުމުގެ މުނާސަބަތު ފާހަގަކުރެވުމުގެ ގޮތުން ވަރަށްގިނަ ތައްޔާރުތައް ކުރައްވައިފައިވާ ތަން އަޅުގަނޑަށް އެބަ ފެނޭ. އަޅުގަނޑުމެން މި ޖަލްސާކުރާތަން މިހާ ފުރިހަމަގޮތެއްގައި ހައްދަވައި ޒީނަތްތެރި ކުރައްވައިފައިވާތަން އެބަފެނޭ. ރަށުތެރެވެސް ވަރަށް ބޮޑަށް ޒީނަތްތެރި ކުރައްވައިހައްދަވައިފައި އެބަހުރި. އާދެ، އަޅުގަނޑު އެދޭ ކަމެއް ނޫން، އަޅުގަނޑު ރާއްޖެތެރެއަށްދާ ދިޔުމާ ގުޅިގެން ރައްޔިތުން އެއްވެސްކަހަލަ ހަރަދެއް ކުރެއްވުމަކީ، މާ ބުރަ ތަކުލީފެއް އުފުއްލެވުމަކީ. އެހެންނަމަވެސް، މިކަންކަން މިރަށުގެ ރައްޔިތުން ކުރައްވައިފައިވަނީ ރައްޔިތުންގެ ހިތުގައި ދިވެހި ސަރުކާރާމެދު އުފެދިފައިވާ އިޚުލާޞްތެރި ކަމެއްގެ ސަބަބުންކަން އަޅުގަނޑަށް ރަނގަޅަށް ވިސްނޭތީ، މިކަމަށްޓަކައި ވަރަށް އިޚުލާޞްތެރިކަމާއެކު ތިޔަ ހުރިހާ ފަރާތްތަކަށް ޝުކުރު ދަންނަވަން.\nއާދެ، އަޅުގަނޑުގެ އެދުމަކީ ރައްޔިތުންގެ މެދުގައި އެކުވެރިކަން އޮތުން. ވެރިންނާއި ރައްޔިތުން އެކުވެގެން ރަށާއި އަދި އަތޮޅު ކުރިއަށް ގެންދިޔުމަށް މަސައްކަތް ކުރުން. ރާއްޖޭގެ ހުރިހާ ކަމެއްވެސް އިޞްލާޙުކޮށް، ތަރައްޤީ ކުރަމުން ގެންދިޔުމުގެ ހެޔޮ ތައުފީޤު އަޅުގަނޑަށާއި، އަދި ދިވެހި ދައުލަތުގެ ވެރިންނަށް اللّـه سبحـانـه وتعـالى ދެއްވުން. އަދި ސަރުކާރުން އަންގާ ގޮތެއްގެ މަތިން ރާއްޖޭގެ ކަންތައްތައް ތަރައްޤީކޮށް ކުރިއަށް ގެންދިޔުމަށް ރައްޔިތުން އެއްބާރުލައްވައި، އަދި އެހުރިހާ މަސައްކަތެއްގައި اللّـه سبحـانـه وتعـالى ތައުފީޤު ދެއްވުން.


ޙަމްދާއި ޝުކުރުކުރަނީ ޢާލަމްތަކުގެ ވެރި ﷲ ސުބަހާނަހޫ ވަތަޢާލާއަށް. ޞަލަވާތާ ސަލާމް ލެއްވުން އެދި ދުޢާކުރަނީ މި އުންމަތަށް ކައުކުރެއްވި، ލޮބުވެތި ރަސޫލާ މުޙައްމަދު ޞައްލަﷲ އަލައިހި ވަސައްލަމްއަށް. އަދި މި ޞަލަވާތާ ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލުކުރަން. ރައީސުލްޖުމްހޫރިއްޔާ އޮނަރަބްލް އަލްފާޟިލް އިބްރާހީމް މުޙައްމަދު ޞާލިޙު، ރައީސުލްޖުމްހޫރިއްޔާގެ އަނބިކަނބަލުން ފަޒުނާ އަޙްމަދު، ނައިބު ރައީސް އަލްފާޟިލް ފައިސަލް ނަސީމު، ދައުލަތުގެ ވަޒީރުން، ޔޫ.އެން.ޑީޕީ އިން ދިވެހިރާއްޖެއަށް ކަނޑައަޅުއްވާފައިވާ ރެސިޑެންޓް ރެޕްރެޒެންޓޭޓިވް މިސްޓަރ…\nޙަމްދާއި ސަނާ ހައްގުވެގެން ވަނީ ގެވެށި ގުޅުން އެންމެ މާތް އެއް ގުޅުން ކަމުގައި ލެއްވި ﷲ ސުބުހާނަހޫ ވަތަޢާލާއަށް. ޞަލަވާތާއި، ސަލާމްލެއްވުން އެދި ދުޢާ ކުރަނީ ގެވެށި ގުޅުން އޮންނަންވީ ގޮތުގެ އެންމެ މަތިވެރި ނަމޫނާ ދެއްކެވި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އަށް. މި ޞަލަވާތުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލްކުރަން. މި ރަސްމިއްޔާތުގެ ޝަރަފުވުރި މެހުމާން ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު. ޕާކިސްތާނުން ރާއްޖެއަށް ކަނޑައަޅުއްވާފައި ހުންނަވާ…\nޙަމްދާއި ޝުކުރުކުރަނީ ޢާލަމްތަކުގެ ވެރި ﷲ ޞުބަޙާނަޙޫ ވަތަޢާލާއަށް. ޞަލަވާތާ ސަލާމް ލެއްވުން އެދި ދުޢާކުރަނީ މި އުންމަތަށް ކައުކުރެއްވި، ލޮބުވެތި ކީރިތި ރަސޫލާ މުޙައްމަދު ޞައްލަﷲ އަލައިހި ވަސައްލަމްއަށް. މި ޞަލަވާތާ ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލުކުރަން. ރައީސުލްޖުމްހޫރިއްޔާ އޮނަރަބަލް އިބްރާހީމް މުޙައްމަދު ޞާލިޙް، ފަސްޓް ލޭޑީ ފަޒުނާ އަޙްމަދު، ދައުލަތުގެ އިއްޒަތްތެރި ވަޒީރުން، ވަޑައިގެން ތިއްބެވި އެންމެހާ ޢިއްޒަތްތެރިން، ރެހެންދި އެވޯޑު ލިބިވަޑައިގަންނަވާ ޝަރަފުވެރިން، އައްސަލާމްއަލައިކުން ވަރަޙްމަތުﷲ ވަބަރަކާތޫ…\nبســم اللّـه الرّحمـن الرّحيــم ޙަމްދާއި ޝުކުރުކުރަނީ ޢާލަމްތަކުގެ ވެރި ﷲ ސުބަހާނަހޫ ވަތަޢާލާއަށް. ޞަލަވާތާ ސަލާމް ލެއްވުން އެދި ދުޢާކުރަނީ މި އުންމަތަށް ކައުކުރެއްވި، ލޮބުވެތި ރަސޫލާ މުޙައްމަދު ޞައްލަﷲ އަލައިހި ވަސައްލަމްއަށް. އަދި މި ޞަލަވާތާ ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލްކުރަން. ރައްޔިތުންގެ މަޖިލީހުގެ އިއްޒަތްތެރި ރައީސް ރައީސް މުޙައްމަދު ނަޝީދު، ރައްޔިތުންގެ މަޖިލީހުގެ އިއްޒަތްތެރި މެންބަރުން، ٱلسَّلَامُلَيْكُمْ وَرَحْمَةُ ٱللَّٰهِ وَبَرَكَاتُهُ ބައިނަލްއަޤުވާމީ އަންހެނުންގެ ދުވަހުގެ މުނާސަބަތުގައި ދިވެހި ރާއްޖޭގެ ހީވާގި، ހިންގުންތެރި…\nމަސްތުވާތަކެއްޗަކީ ދިވެހިރާއްޖެއަށާއި، މުޅި ދުނިޔެއަށް ކުރިމަތިވެފައިވާ އެންމެ ބޮޑު އެއް ނުރައްކަލެވެ. ދިވެހިރާއްޖޭގައި މަސްތުވާތަކެތި ޓްރެފިކް ކުރުން ހުއްޓުވުމާއި، މަސްތުވާތަކެތި ބޭނުން ކުރުން ހުއްޓުވުމާއި، މަސްތުވާތަކެތި ބޭނުންކުރާ މީހުނަށް ފަރުވާދިނުމުގެ މަސައްކަތް ކުރެވެމުން އަންނައިރު، މި މަސައްކަތަކީ އަބަދު ތަރައްޤީވެ، އައު ހޯދުން ތަކާއި އެވިޑެންސް ބޭސްޑް އެޕްރޯޗް ބޭނުންކުރަމުން ގެންދަން ޖެހޭ މަސައްކަތެކެވެ. އަދި މަސްތުވާތަކެއްޗާ ދެކޮޅަށް މަސައްކަތްކުރުމަކީ ހަމައެކަނި އެއިރެއްގައި އޮންނަ ސަރުކާރަކުން ކުރައްވާ ކަމެއްގެ ގޮތުގައި އޮތުމުގެ ބަދަލުގައި ޢާންމު ފަރުދުންނާއި މުޅި…\nމިއަދަކީ ބައިނަލްއަގްވާމީ ގޮތުން ފާހަގަކުރެވޭ އާއިލާތަކުގެ ދުވަސް. އާއިލާތަކުގެ ދުވަހެއް ފާހަގަކުރުމުގެ އެންމެ މުހިއްމު އެއް ބޭނުމަކީ އާއިލާތަކަށް އަސަރުކޮށްފާނެ އިޖްތިމާއީ، އިގްތިސާދީ އަދި އާބާދީ އާ ގުޅުންހުރި ކަންކަމާ މެދު މުޖްތަމައުގެ މެދުގައި އޮތް ހޭލުންތެރިކަން އިތުރުކޮށް ދުޅަހެޔޮ އަދި ބަދަހި އާއިލާތަކެއް ބިނާކުރުމަށް ބޭނުންވާ މުހިއްމުކަންކަމާ މެދު ކަމާ ގުޅޭ އިދާރާތައް ހިމެނޭ ގޮތުން މުޅި މުޖުތަމައު ހޭލުންތެރިކުރުވުން. އެހެން އަހަރުތަކާ ހިލާފަށް މިއަހަރުގެ އާއިލާތަކުގެ ދުވަސް އަޅުގަނޑުމެންނާ ބައްދަލުކޮށްފައި މިވަނީ ވަރަށް ގިނަ…


IMAGUN Ehlahkarufiyaage Aguhuri Mubaaraatheh Baahvany — Ihavandhoo.com\n7 ޖެނުއަރީ 20210މުހައްމަދު އަކްރަމް\nއިހަވަންދޫ މަސްވެރިންގެ ގުޅުން އިމަގުން 100،000ރ ގެ އަގުހުރި ފްޓްބޯޅަ މުބާރާތެއް ބާއްވާނެކަން އިއުލާންކޮށްފިއެވެ. އިމަގު ކަޕްގެ ނަމުގައި ބާއްވާ އެމުބާރާތް ހުޅުވައިލާނީ މުޅި ބޮޑު ތިލަދުން މައްޗަށް ކަމަށް އިމަގުން ހާމަކުރެއެވެ.\nއިމަގު ޖަމިއްޔާގެ ރައީސް މޫސާ އަލީ ވިދާޅުވީ އެމުބާރާތަކީ، މިއަހަރު އިމަގު ޖަމިއްޔާއިން ފާހަގަކުރަމުން އަންނަ އެޖަމިއްޔާގެ ރިހިޔޫބީލް ހަރަކާތުގެ ތެރިން އިއުލާނުކުރެވުނު މުބާރާތެއްޖަމުގައެވެ. މައުލޫމާތު ލިބިފައިވާ ގޮތުގައި މިއަހަރުގެ ޑިސެންބަރުމަހު ބާއްވާ އެމުބާރާތް ހާއްސަވެގެންދާނީ ބޮޑު ފުޓްބޯޅަ ނުވަތަ އިލަވެން އަ ސައިޑް އަށެވެ.\nމިހާރުވެސް އިހަވަންދޫގައި އަގުބޮޑު ދެ މުބާރާތެއް ކުރިޔަށް ގެންދެއެވެ. އެއީ 13 މުބާރާތް ކުޅެފައިވާ މައިކަޕް އާއި މިއަހަރު އަލަށްފެށި އިހަވަން ކަޕެވެ. އެ ދެ މުބާރާތްވެސް ކުޅެނީ ނައިން އަ ސައިޑް އަށެވެ. މައިލކަޕްގެ އެންމެ ފަހުގެ ޗެމްޕިއަން ޓީމަށް 75،000ރ ދީފައިވާއިރު، އިހަވަން ކަޕްގެ ޗެމްޕިއަނުންނަށް 50،000ރ ދީފައިވެއެވެ. ވުމާއިއެކު އިމަގު ކަޕްވެގެންދާނީ އިހަވަންދޫގައި މިހާތަނަށް ބާއްވާ އެންމެ އަގުބޮޑު ފުޓްބޯޅަ މުބާރާތަށެވެ.\n↵ އިމަގު ޖަމިއްޔާ


HCFC gas thah beynun kurun huttaalai Raajjein namoona dhakkaifi\nއެޗްސީއެފްސީ ގޭސްތައް ބޭނުން ކުރުން ހުއްޓާލައި ރާއްޖެއިން ނަމޫނާ ދައްކައިފި\n28 ޖޫން 2021 - 21:45:20\nއޯޒޯން ފަށަލަ ހަލާކުކުރާ ވިހަ ގޭސްތަކެއް ކަމަށްވާ ހައިޑްރޮ ކްލޮރޮ ފްލޮރޮ ކާބަން(އެޗްސީއެފްސީ) ބޭނުންކުރުން ރާއްޖެއިން ހުއްޓާލައިފިއެވެ. ރާއްޖެއަކީ ތަރައްގީވަމުން އަންނަ ގައުމުތަކުގެ ތެރެއިން އެޗްސީއެފްސީ ބޭނުން ކުރުން ހުއްޓާލި ފުރަތަމަ ގައުމެވެ.\nރާއްޖެއިން އެޗްސީއެފްސީ ފޭސް-އައުޓްކޮށްފައި މިވަނީ މިގޭސް ރާއްޖެ އިން ނައްތާލުމަށް ކުރީގެ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު ފެށުނު އެޗްސީއެފްސީ ފޭސް-އައުޓް މެނޭޖްމަންޓް ޕްލޭން، (އެޗްޕީއެމްޕީ)ގެ ދަށުންނެވެ.\nމިކަމަށްޓަކައި މިއަދު އެންވައިރަމެންޓް މިނިސްޓްރީން ވަނީ "އަ ކޫލް މޫވް: މޯލްޑިވްސް ކުއިޓްސް އެޗްސީއެފްސީ"ގެ ނަމުގައި އޮންލައިން ހަފުލާއެއް ބާއްވައިފައެވެ. މި ހަފްލާގައި މިނިސްޓަރުންނާއި ކުންފުނިތަކުގެ އިސްވެރިންގެ އިތުރުން އދ ގެ ބައެއް މަންދޫބުން ވެސް ބައިވެރިވެވަޑައިގަތެވެ.\nމި ހަފްލާގައި އެންވައިރަމެންޓް މިނިސްޓަރު އައިމިނަތު ޝައުނާ ވިދާޅުވީ މިއާއެކު އުންމީދަކީ ރާއްޖެއަށް ދެމެހެއްޓެނިވި ތަރައްގީގެ އިތުރު ފުރުސަތުތައް ލިބެ، ފެހިކަން ގަދަ މުސްތަގްބަލެއް ލިބިގެން ދިއުން ކަމަށެވެ. ރާއްޖޭގެ ސަބަބުން މޫސުމަށް ބަދަލު ނަޔަސް، މޫސުމަށް އަންނަ ބަދަލުތަކުގެ އަސަރު ރާއްޖެއަށް ވަރަށް ބޮޑަށް ކުރާނެ ކަން ފާހަގަކުރައްވައި މިނިސްޓަރު ވިދާޅުވީ އެހެންނަމަވެސް ރާއްޖޭގެ ދައުރު އަދާކުރުމުގައި ދެމި އޮންނާނެ ކަމަށެވެ.\nއަދި ކުރީގެ "ކާބަން ނިއުޓްރަލް" ސިޔާސަތު މިހާރު "ނެޓް ޒީރޯ" ސިޔާސަތަށް ބަދަލުވެއްޖެކަމަށް ވެސް ޝައުނާ ވިދާޅުވިއެވެ. އަދި ރާއްޖެއިން މި ލަނޑުދަނޑި ހާސިލުކުރުމަކީ 2030 ވަނަ އަހަރުގެ ކުރިން އެޗްސީއެފްސީ ބޭނުންކުރުން ހުއްޓާލަން، ތަރައްގީވަމުން އަންނަ ގައުމުތަކަށް ނަމޫނާއަކަށް ވާނެ ކަމަށް ވިދާޅުވިއެވެ.\nރާއްޖެއިން އެޗްސީއެފްސީ ބޭނުންކުރުން ހުއްޓާލުމުގެ ޕްލޭން ތަންފީޒުކުރަން ފެށި އަހަރު 67 މެޓްރިކް ޓަނުގެ އެޗްސީއެފްސީ ގޭސްއެތެރެކުރިނަމަވެސް މިދިޔަ އަހަރު އެއްވެސް ވަރަކަށް އެތެރެކޮށްފައެއްނުވެއެވެ.\nއޯޒޯން ފަށަލައަށް ގެއްލުންދޭ މާއްދާއެއް ކަމުގައިވާ އެޗްސީއެފްސީ ބޭނުންކުރުން ހުއްޓާލަން ދުނިޔޭގެ ގައުމުތަކުން އެއްބަސްވީ 1989 ވަނަ އަހަރުގެ މޮންޓްރިއާލް ޕްރޮޓޯކޯލްގެ ތެރެއިންނެވެ. މި އެއްބަސްވުމުގައި 197 ގައުމަކުން ސޮއިކޮށްފައިވާއިރު، ތަރައްގީވަމުން އަންނަ ގައުމުތަކަށް އެޗްސީއެފްސީ ބޭނުންކުރުން ހުއްޓާލަން ކަނޑައެޅީ 2030 ވަނަ އަހަރުގެ ކުރިންނެވެ.\nނަޝީދަށް އިންޒާރުދިން މީހާ 1 މަހަށް ޖަލަށް!


Akshay ge 18 aharuvee rule "Bellbottom" ah badhalukohfi\nއަކްޝޭ ކުމާރަކީ އަބަދުވެސް ވަރަށް ދީލަތި ކަމަށް މަޝްހޫރު މީހެކެވެ. ފިލްމު އިންޑަސްޓްރީގެ މީހަކަށް ވިޔަސް އަދި އެނޫން މީހަކަށް ވިޔަސް މީހަކަށް ބޮޑު ކަމެއް ދިމާ ވެގެން އުޅޭކަން އެނގިއްޖެނަމަ އެންމެ ފުރަތަމަ ދީލަތިކަމުގެ އަތް ފޯރުކޮށްލާ ބޮލީވުޑް ތަރިންގެ ތެރޭގައި އަކްޝޭ ހިމެނޭނެ އެވެ. ކޮރޯނާވައިރަހުގެ ބޮޑު ވަބާ އިންޑީޔާއަށް ލައިގަތުމުން ވެސް އެންމެ ދީލަތިކަމާއެކު އެމީހެއްގެ މުށް ހުޅުވާލި އެއް އެކްޓަރަކީ އަކްޝޭ އެވެ. ހާލުގައި ޖެހިފައިވާ މީހުންނަށް ތަފާތު އެހީތެރި ފޯރުކޮށްދިނުމުގެ އިތުރުން ފްރަންޓްލައިންގައި މަސައްކަތްކުރާ މީހުންނަށާއި އިންޑަސްޓްރީގައި ތިބި ދުވަހު މުސާރަވެރިންގެ ވެސް ގިނަ ބަޔަކަށް އަކްޝޭ ވަނީ ވަރަށް ދީލަތި އެހީތަކެއް ވެދީފަ އެވެ.\nމިފަހަރު އޭނާގެ ދީލަތިކަމުގެ ނަމޫނާ ދެއްކީ މިހާރު އޭނާ ކުޅެމުންދާ "ބެލްބޮޓަމް" ގެ ޕްރޮޑިއުސަރުންނަށެވެ.\nބޮޑު ބަލިމަޑުކަމެއް ދުނިޔެއަށް ކުރިމަތިވެފައިވާ މިފަދަ ދަނޑިވަޅެއްގައި "ބެލްބޮޓަމް" ގެ ކާސްޓުންނާއި ކުރޫންގެ ގިނަ އަދަދެއްގެ މީހުން ގޮވައިގެން ޗާޓަރު ފްލައިޓެއްގައި އަކްޝޭ އާއި ޕްރޮޑިއުސަރުން މިވަގުތު ގޮސް ތބީ ސްކޮޓްލެންޑްގަ އެވެ.\nސްކޮޓްލެންޑްގެ ރީތި ވާދީތަކުގައި ފިލްމުގެ ޝޫޓިން ކުރިޔަށް ދާއިރު އަކްޝޭ ވަނީ ފާއިތުވީ 18 އަހަރު ދުވަހުއްސުރެ ފިލްމު ކުޅުމުގައި އޭނާ ގެންގުޅެމުންދިޔަ އެއް އުސޫލަށް މި ފިލްމުގައި އަމަލު ނުކުރަން ނިންމާފަ އެވެ. އެއީ ރެޔަކާ ދުވާލު އަށް ގަޑިއިރަށް ވުރެ ގިނައިރު ފިލްމު ޝޫޓިންގައި ހޭދަ ނުކުރުމަށް އޭނާ ކަނޑައަޅައި ފާއިތުވީ 18 އަހަރުއްސުރެ އަމަލު ކުރަމުން ދިޔަ އުސޫލެވެ.\nއިންޑިޔާގެ ލޮކްޑައުންއަށް ދިން ލުއިތަކާއެކު ޗާޓަރު ފްލައިޓެއްގައި ފިލްމުގެ ކާސްޓާއި ކުރޫން ސްކޮޓްލެންޑަށް ގެންގޮސް އެ ގައުމުގައި 14 ދުވަހު ކަރަންޓީނުގައި ތިބުމަށްފަހު ޝޫޓިން ފެށިއިރު ޕްރޮޑިއުސަރުން އަތުން ވަރަށް ގިނަ އަދަދެއްގެ ފައިސާ ވަނީ ހޭދަވެފަ އެވެ. އެހެންވެ އޭނާގެ އަށް ގަޑިއިރު ޝޫޓްކުރުމުގެ އުސޫލަށް ބަދަލު ގެނެސް ޑަބަލް ޝިފްޓަށް މަސައްކަތްކުރުމުގެ ޚިޔާލު ޕްރޮޑިއުސަރުންނަށް ދިނީ ވެސް ޚުދް އަކްޝޭ އެވެ. ފިލްމުގެ ބަޖެޓް ބޮޑުވެ ޕްރޮޑިއުސަރުންގެ ޖީބަށް ކުރާ ބާރު ބޮޑުވަމުންދާ ވަރު އިހްސާސް ކުރެވިގެންނެވެ.\nކޮންމެ ދުވަހަކުވެސް ދެ ޝިފްޓަށް ގިނަ ވަގުތު ޝޫޓް ކުރެވިއްޖެނަމަ ވަރަށް ބޮޑު އެއްޗެއް ސަލާމަތް ކުރެވޭނެ ކަން އަކްޝޭ އަށް ވެސް ގަބޫލު ކުރެވެ އެވެ. އެހެންވީމާ މި ފިލްމަށް ޚާއްސަކޮށް އޭނާ މިފަދަ ގޮތަކަށް ޝޫޓިން ކުރިޔަށް ގެންދަން ނިންމީ އެވެ.\n"ބެލްބޮޓަމް" އުފައްދަނީ ޕޫޖާ އެންޓަޓައިންމަންޓްގެ ފަރާތުން ޕްރޮޑިއުސަރު ޖެކީ ބަގްނާނީ އެވެ.\nޕްރޮޑީއުސަރު ބުނި ގޮތުގައި އަކްޝޭ އަކީ ހުރިހާ މީހުންނާ ދޭތެރޭ ވެސް އެއްވަރަކަށް ވިސްނާ އެކްޓަރެކެވެ. އަބަދުވެސް އެހެން މީހުންނަށް ކުރިމަތިވެދާނެ އުނދަގުލަކަށް އޭނާ ވިސްނާ ފިކުރު ކުރެ އެވެ. އެތައް ޒަމާނަކުއްސުރެ އަމަލުކުރަމުންދިޔަ ގޮތް ވެސް އޭނާ ބަދަލުކުރީ ޕްރޮޑިއުސަރުންނާ މެދު ވިސްނާފަ އެވެ.


Report: MDP ah dhey vote aky dharinge dharinge kurimagu kurimagu naa kaamiyaabu kollun!?\nޢާމިރު ޢަބްދުއްލަޠީފު | 09 ޑިސެންބަރ 2020\nއެމްޑީޕީއަށް ދެވޭ ވޯޓަކީ ދަރިންގެ ދަރިންނާ މާމަ ދަރިންގެ މުސްތަގުބަލު ނާކާމިޔާބު ކޮށްލުން.. ސޭ ނޯޓު އެމްޑީޕީ" މިއީ އަޅުގަނޑުގެ ފޭސްބުކު ވޯލުގައި އެމްޑީޕީއަށް ވޯޓު ދިނުމަށް ހަދާފައިވާ ޕޯސްޓަރެއް ހިއްސާ ކުރުމުން މީހަކަ ކޮށްފައިވާ ކޮމެންޓެކެވެ.\nޙަޤީގަތަކީ ކޮބައިހެއްޔެވެ؟ އެމްޑީޕީ އަށް ދެވޭ ވޯޓަކީ ހަމަ މިފަދަ ނުރައްކަތެރި އެއްޗެއް ހެއްޔެވެ؟ މިގޮތަށް ކޮމެންޓު ކުރާ މީހުަން މިހެން ބުނަނީ ކީއްވެ ހެއްޔެވެ؟ މީހަމަ ރައްޔިތުންގެ ވިންދު ނުވަތަ މަދު ބައެއްގެ ވިސްނުމާ ފިކުރު ހެއްޔެވެ؟ ދެފަހަރު މަތިން އެމްޑީޕީގެ ރިޔާސީ ކެނޑިޑޭޓުންނަށް ވެރިކަން ހަވާލު ކުރީ ރައްޔިތުންނަށް އޮޅިގެން ހެއްޔެވެ؟ މިއީ ހައްތާވެސް މިކޮމެންޓު ކިޔާލާފައި އަޅުގަނޑުގެ ހިތުގައި އުފެދުނު ސުވާލުތަކެވެ.\nމާޒީއަށް ޖެހިލަމާ ހިނގާށެވެ. އެމްޑީޕީ ވެރިކަމަށް ފުރަތަމަ އައީ 2008 ވަނަ އަހަރު ބޭއްވި ރިޔާސީ އިންތިޚާބު ކާމިޔާބު ކޮށްގެންނެވެ. ކުރީގެ ސަރުކާރުން ރައްޔިތުންނަށް ލިބެމުން ނުދާ އެތަށް އަސާސީ ޙައްގަކާޢި ޚިދުމަތްތަކެއް އެމްޑީޕީ ސަރުކާރު ވުޖޫދު ވުމާއި ހިސާބުން ލިބެމުންދިޔައެވެ. އަދި ކުރިން އެއްބަޔަކަށް ލިބެމުން ދިޔަ ލުއިފަސޭހަ ތަކަކާއި ލިބެމުން ދިޔަ އާމްދަނީގެ ދޮރުތަކެއްވެސް ބަންދުވެ ދަތިތަކާއި ކުރިމަތި ލާންޖެހުނުނެވެ.\nހަލާލު ގޮތުގައި މަސައްކަތް ކޮށް އާމްދަނީ ހޯދަން ހުރަސް އެޅިފައިވި ދޮރުތަކެއް ނެތިގޮަސް ނިކަމެތި ރައްޔިތު މީހާގެ ޖީބަށް ފައިސާ ވެއްދުމުގެ ފުރުޞަތު ލިބިގެން ދިޔައެވެ. އޮޑިވެރިއެއްގެ ފައިބުޑަށް ވެއްޓި އޮޑިވެރިޔާއަށް އަނބިދަރިން ހަދިޔާއަކަށް އަރުވައިގެން މެނުވީ ބަލިތަންމަތީގައި އޮންނަ ބަފާ މީހާއަށް ބޭނުންވާ ފަރުވާ ދޭން ކަރިރީގައި އޮންނަ ރަށަށް ދާންޖެހުނު ދުވަސް މާޒީކުރުވައި އަތްފޯރާ އަގުގައި އަބުރުވެރިކަމާއި އެކު ދަރުތުރު ފަތުރު ކުރެވޭނެ ނިޒާމެއް ގާއިމުވެގެން ދިޔައެވެ.\nކަސްބީ އަންހެނެއްގެ އަވާގައި ޖެހި ދަރިންކޮޅު ބިކަކޮށް ދަރިންކޮޅު ބޮލަށް ޖަހާފައި ވީނުވީއެއް ދިޔަނުދިޔަތަނެއް ނޭގި ކުރީގެ ފިރިމީހާ ދަރިންގެ ބަފާގެ އެހީތެރިކަން ނުލިބި ބިކަވެފައި މަޖުބޫރީ ހާލުގައި މީހުންނަށް ގުލާނު ކޮށްދީ އެވަރުން ދެކޮޅު ނުޖެއްސިގެން މުއްސަނދިންގެ އެހީއަށް އެދުމުން ހަށިގަނޑު ނީލަން ކިޔަން އެދުނު މަހުޖަނުންގެ ކިބައިން އެކަނިވެރި ނިކަމެތި ހާލުގައި ޖެހިފައިވާ މައިންނާ ދަރިންނަށް ހަމްދަރުދީގެ ބެލުމުން ބަލައި އަބުރުވެރި ޢިއްފަތްތެރި ދިރިއުޅުމެއް އުޅުމުގެ ފުރުޞަތު ލިބިގެން ދިޔައެވެ.\nޒުވާން ދުވަސްވަރު ކުރި ބުރަމަސައްކަތުން ގައުމު ކޮޅަށްޖަހައި މިއަދު ޢުމުރުން ދުވަސްވެ ގައިން ބާރުގޮސް މަސައްކަތެއް ކުރެވޭނެ ވަރުނެތި ޢާއިލާއާއި ދަރިންގެ އެހީތެރިކަން ނުލިބި ގޮތްހުސްވެފައި ބޭސްކޮށްލާނެ ވަރުވެސްނެތި އަތްމަތި ހުސްވެ ކުރިމަސައްކަތުން ފަހަށް ރައްކާނުކުރެވި ބިކަވެފަ ތިބި ނިކަމެތި ޢުމުރުން ދުވަސްވީ މައިންބަފައިންނަށް ފައިސާގެ އެހީއެއްދެއްވައި ރައްޔިތުން ސަލާމް ނުޖެހިނަމަވެސް ހިލޭ ބޭސް ކުރެވޭނެ އިންތިޒާމެއް ހަމަޖެހިގެން ދިޔައެވެ. އާއިލާގައި ހުންނަ ނުކުޅެދޭ މެންބަރުގެ ސަބަބުން އާއިލާއަށް ހަމަޖެހުން ނުލިބި މާލީ އަނދަވަޅަކަށް ވެއްޓި އެކުއްޖާ އާއިލާގެ ބުރައަކަށްވެ އާއިލާއިން ބާކީވެ މުޅި މުޖުތަމަޢުން ބާކީ ވަނީކޮށް ނުކުޅެދުންތެރިކަން ހުންނަ ކުދިންނަށް މާލީ އެހީތެރިކަން ފޯރުކޮށްދީ އާއިލާތަށް ހިނިތުން ކުރުވިއެވެ.\nމިހުރިހައި ކަމަކީވެސް އެމްޑީޕީ ސަރުކާރު އައުމުގެ ކުރިން ރައްޔިތުން ފަރިތަ ކަންކަމެއް ނޫނެވެ. ކުރީގެ ސަރުކާރު ތަކައުން ލިބެމުން އައި ކަންތަށްތަކެއް ނޫނެވެ. ނަމަވެސް އެމްޑީޕީ ސަރުކާރު އައުމުން ގެއްލުންތަކެއްވެސް ލިބުނު ބަޔަކުވެސް މި ދިވެހި ފަސްގަނޑު ނެތެކޭ ނުދެންނެވޭނެއެވެ.\nތިމާގެ އަތުގައި ތަނަވެސްކަން ހުރީތީވެ، އޮޑިދޯނިފަހަރު ހުރީތީވެ ނިކަމެތި ރައްޔިތުންނަށް މަޖުބޫރު ކުރުވައި އެކިޒާތްޒާތުގެ ނާޖާއިޒު ފައިދާނަގައި ނުވިތާކަށް އެމީހުންގެ އަނބިދަރިންގެ ކަރާމާތަށް ގެއްލުން ލިބޭފަދަ ކަންކަން ކޮށް ޝަުހުވަތްތެރި ފައިދާ ހޯދަމުން ދިޔަ ބަޔަކަށް އެމްޑީޕީ ސަރުކާރު ވުޖޫދަށް އައުމުން ލިބުނީ މާޔޫސްކަމާއި ހިތްދަތިކަމެވެ. އެމީހުން އެގޮތަށް ކުރަމުންދިޔަ ވިޔަފާރިތައް ބަނގުރޫޓުވިއެވެ. އެމީހުންގެ ވަކި ދަށުން ނިކަމެތިން މިންޖުވެ މަޖުބޫރީ ހާލުގައި ކުރުވަމުން ގެންދިޔަ ކަންކަމަށް ނިމުމެއް އައެވެ.\nކޮރަޕްޝަނާޢި މަގާމުގެ ނުފޫޒު ފޯރުވައި ހޯދަމުން ދިޔަ ބިޔަބޮޑު އަދަދުގެ ފައިސާއާއި މަގާމުތަށް ހޯދުމުގެ ފުރުޞަތު ގެއްލި ކުރިން ލިބެމުން އައި އާމްދަނީގެ ބޮޑު އަދަދެއް ގެއްލިގެން ދިޔައެވެ. މަސްތުވާތަކެއްޗަކީ އެމީހުންގެ މައިގަނޑު ވިޔަފާރީގެ ގޮތުގައި ބަލައިގެން އުޅުނު މީހުން އެ ވިޔަފަރި ހުައްޓާލަން މަޖުބޫރިވިއެވެ. ކުރިން މިނިވަން ކަމާއި އެކު ކުރަަމުން ދިޔަ މި ވިޔަފާރި ކުރުމަށް ހުރަސްއަޅައި އެމީހުން ޖަލުގެ ތޭރިތަކުގެ ތެރަށްލައި ހައްޔަރު ކުރަން ފެށިއެވެ. މިއީވެސް އެމްޑީޕީން ސަރުކާރާއި ޙަވާލުވުމުން ނުހަނު ބޮޑު ގެއްލުން ވި ސިނާއަތެކެވެ.\nކޮންމެއަކަސް އެމްޑީިޕީ ސަރުކާރާއި ޙަވާލުވުމުން ރައްޔިތުންގެ އެއްބަޔަކަށް ގެއްލަުންވެ އަނެއް ބަޔަކަށްވީ ފައިދާއެވެ. މީ އެއްވެސް މީހަކަށް ދެބަސް ނުވެެވޭނެ ޙަޤީޤަތެކެވެ.\nހަމަ ގައިމުވެސް އެމްޑީޕީއަށް ދޭ ވޯޓަކީ އެއްބަޔަކަށް އެމީހުންގެ ދަރިންނާއި ދަރިންގެ ދަރިންގެ މުސްތަޤުބަލު ހަލާކު ކޮށްލުމަށް ދެވޭ ވޯޓެކެވެ. އަނެއްބަެއެއްގެ ދަރިންނާ ދަރިންގެ ދަރިންގެ ކުރިމަގު އުޖާލާ ކުރުމަށް ދެވޭ ވޯޓެކެވެ. ގޮްތް ނިންމާނީ ތިބާއެވެ.


Dhauru vamun dhanee Sahha Audio eh noon, eiee aburu kathilan hingaa jareemaa eh: Ali waheed\nދައުރުވަމުންދާ އޯޑިއޯ ތަކަކީ ސައްހަ އެއްޗެއް ނޫންކަމަށާއި، އެއީ އަބުރު ކަތިލަމަށް ހިންގާ ޖަރީމާތަކަކުން އަޒުމެއް ނުގުޑާނެ ކަމަށް ޓޫރިޒަމް މިނިސްޓަރު އަޅި ވަހީދް ވިދާޅުވެއްޖެ އެވެ.\nމިނިސްޓަރު އަލީ ވަހީދު މިހެން ވިދާޅުވެފައިވަނީ، ދެ އޯޑިއޯއެއް ކްލިޕެއް ސޯޝަލް މީޑިއާގައި މިރޭ ލީކްކުރުމާއި ގުޅިގެންނެވެ.\nއޭގެތެރެއިން އެއް އޯޑިއޯ ކްލިޕްގައިވަނީ، ހެލްތު މިނިސްޓަރު އަބްދުﷲ އަމީނަށް ނިސްބަތްކޮށް ހަޑި ހުތުރު ބަހުން ވާހަކަ ދައްކަވާފަ ހުރި އޯޑިއޯއެކެވެ.\nއަދި ދެވަނަ ކްލިޕްގައި އަލީ ވަހީދުވަނީ އެޑިއުކޭޝަން މިނިސްޓަރު އައިޝަތް އަލީއަށް ފާޑު ވިދާޅުވެ ވާހަކަ ދައްކަވާފައެވެ.\nމި ވީޑިއޯ އާންމުކޮށްފައިވަނީ "ލީކްސް އެމްވީ" ނަމަކަށް ކިޔާ ޓުވީޓާ އެކައުންޓުން ނެވެ. މިކަމާއި ގުޅިގެން މިނިސްޓަރު އަލީ ވަހީދް ކުރެއްވި ޓުވީޓެއްގައި ވިދާޅުވެފައިވަނީ، ދައުރު ކުރަމުން ގެންދަނީ ސައްހަ އޯޑިއޯތަކެއް ނޫން ކަމަށާއި އަބުރު ކަތިލުމުގެ ގޮތުން ހިންގާ ޖަރީމާތަކަކުން އޭނާގެ އަޒުމެއް ނުގުޑާނެ އަދި ހިތްވަރެއް ބައްޔެއް ވެސް ނުކުރެވޭނެ ކަމަށެވެ. އަދި ހައްގަށް އަބަދުވެސް ނަސްރު ލިބޭނެ ކަމަށްވެސް އަލީ ވަހީދު ވިދާޅުވިއެވެ.\nDhauru kuramun gendhanee sahha audio thakeh noon. Aburu kathilumuge gothun hingaa jareemaathakakun mi azumeh nugudaane adhi hivvareh bayyehves nukureveyne. Haqqah abadhuves nasru libeyne InSha Allah.\n— Ali Waheed (@ali20waheed) February 15, 2020\nދައުރުވަމުންދާ އޯޑިއޯގައި ވާހަކަ ދައްކާފައިވަނީ މިހާރު ފެތުރެމުންދާ ކޮރޯނާ ވައިރަސްއާ ގުޅޭ ގޮތުން ރާއްޖެއިން އަޅަމުންދާ ފިޔަވަޅުތަކާ ގުޅޭ ގޮތުންނެވެ. އެގޮތުން ކޮރޯނާ ވައިރަހާ ގުޅިގެން މާސްކާއި ކެމެރާ އަދި ކަރަންޓީނު ފެސިލިޓީ ވެސް ހެދީ އޭނާ ކަމަށާއި މިނިސްޓަރު އަމީން ކުރެއްވި ކަމަކީ ހެދިކާ ކެއުން ކަމަށް އަލީ ވަހީދު އެ އޯޑިއޯގައި ވިދާޅުވެފައިވެއެވެ.\nއެޑިއުކޭޝަން މިނިސްޓަރު އައިޝަތު އަލީއަށް ނިސްބަތްކޮށް އަލީ ވަހީދު ވާހަކަ ދެއްކެވި އޯޑިއޯގައިވެސް އަލީ ވަހީދު އެޑިއުކޭޝަން މިނިސްޓަރަށް ވެސް ހުތުރު ބަސްތަކެއް ރައްދުކޮށްފައިވާއިރު މިނިސްޓްރީގެ ބައެއް ސިޔާސަތުތަކަށް ވެސް ފާޑު ވިދާޅުވެފައިވެއެވެ.\nފެބްރުއަރީ 15, 2020\nAburey. Abureh ebaoth tha. Hedhunihaa dhogaa makaraa hadhamun majilis kudakoh\nHayaath govaa gayah bolah aramun nuvithaakah majilis ge ehchethithah halaaku\nKuramun dhuvi iru aburu konthaakahbaa laafa dhiyaiee. Kobaa ladhu. Neygey dhow ladhugannan ves. Keeh kuraanee. Adhabaai sadhabu maamahchah dhasvefa hureema vedhaane thihenves. Balaga. Gehlihje abureh anburaa nulibeyne. Nuvithanakah rahyyithunnah kithanme kudaves aniyaaeh majilis member ehge kibain kurevifa othnama giyaamath dhuvahun javaabu dhaaree vaanjeheyne. Mivaru dhannandhow. Bodu tie alhaafa rath aafalaa dhon oranjaa kaan bodu meyzu kairi fuhppaafaka edhuvahakun needheveyne.\nRagalhu vaahakaeh eynage adun eyna dhahkaafa hurivaahakaedhogu hedheykah neh


BREAKING: Anna hafuthaage thereygai volunteer inn ah frontline allowance libeyne: Dr. Nazla - One Online\nއަންނަ ހަފުތާގެ ތެރޭގައި ވޮލެންޓިއަރުންނަށް ފްރަންޓްލައިން އެލަވަންސް ލިބޭނެ ކަމަށް ހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގު ވިދާޅުވެއްޖެއެވެ.\nއެޗްއީއޯސީގައި މިރޭ ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ ބައެއް ފަރާތްތަކަށް އެލަަވަންސް ދިނުން ލަސްވެފައިވަނީ ބޭނުންވާ ބައެއް މައުލޫމާތު ފުރިހަމަ ނުވުމުގެ ސަބަބުން ކަމަށެވެ. އެގޮތުން ބައެއް މުއައްސަސާތަކުގެ މުވައްޒަފުންނާއި ދަރުމަވެރިންނަށް ފްރޮންޓްލައިން އެލަވަންސް ނުލިބިވާ ކަމުގެ މައުލޫމާތު ލިބޭ ކަމަށް ވިދާޅުވިއެވެ.\nޑރ. ނަޒްލާ ވިދާޅުވީ ފިނޭންސް މިނިސްޓްރީން އެކުލަވާލައިފައިވާ ޕޯޓަލްއަށް ކޮންމެ ދުވަހަކު ކުރި މަސައްކަތާއި މަސައްކަތް ކުރި ގަޑިއާ އެއްކޮށް ލޮގްކުރަން ޖެހޭ ކަމަށެވެ. ފްރޮންޓްލައިން އެލަވަންސް މާދަމާ ލޮގްކޮށް ނިމޭނެ ކަމަށާއި އަންނަ ހަފުތާގެ ކުރީކޮޅު އެލަވަންސް ލިބޭނެ ކަމަށް ޑރ. ނަޒްލާ ވިދާޅުވިއެވެ.\n"އަންނަ ހަފުތާގެ ކުރީކޮޅު ވޮލެންޓިއަރުންނަށް އެލަވެންސް ލިބޭނެ،" ޑރ. ނަޒްލާ ވިދާޅުވިއެވެ.\nމީގެ އިތުރުން ޑރ. ނަޒްލާ ވިދާޅުވީ، ސީދާ ގޮތުން އެންއީއޯސީގެ އޮޕަރޭޝަންސްގައި ހަރަކާތްތެރިނުވާ މުއައްސަސާތަކުން ވެސް އެހީތެރިކަން ފޯރުކޮށްދީފައިވާތީ، އެ ފަރާތްތަކަށް އެލަވަންސް ލިބޭނީ އެ މުއައްސަސާއެއް މެދުވެރިކޮށް ޕޯޓަލަށް ބޭނުންވާ މައުލޫމާތު އެޅުމުން ކަމަށެވެ.


Mulhi Sri Lanka anekkaa ves thayyaaree haalathah - vNews.mv\nމުޅި ސްރީލަންކާ އަނެއްކާވެސް ތައްޔާރީ ހާލަތަށް\nސައިފް އަޒްހަރު 07 July 2019, 18:08\nމުޅި ސްރީލަންކާ ތައްޔާރީ ހާލަތަށް އަތުވެއްޖެއެވެ.\nސްރީލަންކާ ތައްޔާރީ ހާލަތަށް މިއައީ، ކުރިއަށްއޮތް ރިޔާސީ އިންތިޚާބުގައި ތާއީދުކުރާނޭ ފަރާތެއް ކަނޑައެޅުމަށް، ސްރީލަންކާގެ ބުދިސްޓު ހަރުކަށި ޖަމާއަތް، ބޮޑު ބަލަ ސެނާ ކެންޑީގައި ބައްދަލުކުރަމުން ގެންދާތީއެވެ.\nމިކަމާހެދި، ފުލުހުންވަނީ ކެންޑީގެ މަގުތަކުގައި ސަފުތައް ހަދައި ތައްޔާރީ ހާލަތަށް އައިސްފައެވެ.\nހަމަ އެއާއެކު، ސްރީލަންކާގައި މިހާރު ހިންގާފައިވާ ކުއްލި ނުރައްކަލުގެ ގާނޫނުގެދަށުން، ފުލުހުންނަށް އެހީތެރިވުމުގެ ގޮތުން ސްރީލަންކާ ސިފައިންވެސް މިހާރު ތިބީ ތައްޔާރީ ހާލަތުގައި ކަމަށް ޚަބަރުތައް ބުނެއެވެ.\nފުލުހުންނާއި ސިފައިން މައިގަނޑު ގޮތެއްގައި ސަފުތައް ހަދައި ތައްޔާރުވެ ތިބީ، ބޮޑު ބަލަ ސެނާގެ ބައްދަލުވުން ނުވަތަ ކޮންވެންޝަން ބައްވަމުންދާ ސަރަހައްދާއި، އެ ސަރަހައްދު ވަށައިގެންވާ ހިސާބުތަކުގައެވެ.\nއޭގެ އިތުރުން، ސްރީލަންކާގެ އެކި ކަންކޮޅުތަކުގައި ހުރި ބުދިސްޓް ފައްޅިތައް ކައިރީގައިވެސް ސަލާމަތީ ބާރުތަކުން ފޯރިމަރަމުން ގެންދާ ކަމަށް ޚަބަރުތައް ބުނެއެވެ.\nމިއީ، އީސްޓަރ ސަންޑޭގެ ބޮމުގެ ހަމަލާގެ ފަހުން ބޮޑު ބަލަ ސެނާ ބައްދަލުކުރާ ފުރަތަމަ ފަހަރެވެ.\nމި ބައްދަލުވުމުގައި ސްރީލަންކާގެ އެކި ކަންކޮޅުތަކުގައި ތިބި އެ ޖަމާއަތުގެ 10،000 މެމްބަރުން ބައިވެރިވުމަށް، އެ ޖަމާއަތުގެ ނުފޫޒުގަދަ ހަރުކަށި ލީޑަރު ގަލަގޮޑާއްޓެ ގްނަނަސަރަ ވަނީ ގޮވާލާފައެވެ. ނަމަވެސް ކޮންވެންޝަންގައި ބައިވެރިވަނީ ކިތައް މީހުންކަމެއް ސާފެއް ނުވެއެވެ.\nބޮޑު ބަލަ ސެނާއިން ބުނެފައިވަނީ، މިއަދުގެ ބައްދަލުން ނުވަތަ އެއްވުމަކީ، މިއަހަރުގެ ފަހުކޮޅު ބާއްވާ ރިޔާސީ އިންތިޚާބުގައި ތާއީދު ދޭނޭ ފަރާތެއް ކަނޑައެޅުމަށް ބާއްވާ ބައްދަލުވުމެއް ކަމަށެވެ.\nނޫސްވެރިންނާ ވާހަކަ ދައްކަމުން ގަލަގޮޑާއްޓެ ގްނަނަސަރަ މިއަދު ހެނދުނު ބުނެފައިވަނީ، ސިންގަޅައިގެން ކުރިއެރުމާއި، ސަލާމަތީ ކަންކަމާގުޅޭ ކަންކަމުގެ ވެރިކަމެއް ކުރުމަށް ގެންނާނޭ ފަރާތެއް ކަނޑައެޅުމުގެ ތާރީޚީ ނިންމުން މިއަދު ނިންމާނޭ ކަމަށެވެ.\nސްރީލަންކާގެ މުޅި އަބާދީގެ %70 އަކީ ސިންގަޅައިންނެވެ. ދެން ހިމެނޭ ބައިމަދު އެހެން ނަސްލުތަކުގެ ތެރޭގައި ތަމަޅައިން ހިމެނެއެވެ. ތަމަޅައިންގެ ތެރޭގައި ގިނައީ މުސްލިމުންނާއި ހިންދޫންނެވެ.\nގަލަގޮޑާއްޓެ ބުނީ، ސިންގަޅައިންނާ އަޅާލާނޭ ލީޑަރެއް މިއަދު ނެތް ކަމަށާއި، އެމީހުންނަކީ މިއަދު ސްރީލަންކާގައި ވަރަށް ނިކަމެތި ބައެއް ކަމަށެވެ. މިފަހަރު ދޫކުރަނީ ސިންގަޅައިންނަށް ބާރުތައް ހޯދައި ދިނުމަށް ފަހުގައި ކަމަށްވެސް އޭނާ ވައުދުވިއެވެ.\nބޮޑު ބަލަ ސެނާގެ ބައްދަލުވުމަށްފަހު، އެމީހުން މަގުތަކަށް ނުކުމެ ހަޅުތާލު ފަށާފާނޭ ކަމުގެ އަޑުތައް ފެތުރި، އެކަމުގެ ބިރުވެރިކަން ސްރީލަންކާގައި ފެތުރިފައި ވެއެވެ. ޚާއްސަކޮށް ކެންޑީގައި ވަނީ ނުތަނަވަސްކަން ފެތުރިފައެވެ.\nބޮމުގެ ހަމަލާތަކުގެ ފަހުން ސްރީލަންކާގައި އެންމެބޮޑު ބިރުވެރިކަމެއް ކުރިމަތިވެފައިވަނީ މުސްލިމުންނަށެވެ. ޚާއްސަކޮށް ބޮޑު ބަލަ ސެނާގެ ދެކޮޅުވެރިކަން މުސްލިމުންނަށް ކުރިމަތިވެފައި ވެއެވެ. ސްރީލަންކާގެ މުސްލިމުންނާ ދެކޮޅަށް އެންމެބޮޑަށް ކެމްޕެއިން ކުރަމުންދަނީވެސް އެ ޖަމާއަތުންނެވެ.\nމުސްލިމުންނަށް ހަމަލާދިނުން ސްރީލަންކާގައި އިތުރުވެފައި ވާއިރު، އެފަދަ ގިނަ ހަމަލާތަކުގެ ޒިންމާ އެޅިފައި ވަނީވެސް ބޮޑު ބަލަ ސެނާގެ ބޮލުގައެވެ.\nހަރުކަށި ބުދިސްޓުން މިދިޔަ އަހަރުވެސް ކެންޑީގައި ޖެހިޖެހިގެން ތިންދުވަސް ވަންދެން މުސްލިމުންނާ ދެކޮޅަށް ހިންގި ހަމަނުޖެހުންތަކުގައި، މުސްލިމުންގެ އެތައް މިސްކިތަކާއި، ގެދޮރާއި އެތައް ފިހާރައެއް ހުޅުޖަހައި އަންދައި ނުވަތަ ހަމަލާދީ ހަލާކުކޮށްލިއެއެވެ. އޭގެ އަޑީގައި ހުރީވެސް ގަލަގޮޑާއްޓެއެވެ.


އަންހެނުންގެ ޙައްޤުތަކުގެ ޙަޤީޤަތް 38 – DhiSalafiyyah\nއަންހެނުން މުދާ މިލްކުކުރުމާއި ތަސައްރަފްކުރުން:\nނަބިއްޔާ صلى الله عليه وسلم ގެ ރިސާލަތުގެ ކުރިން، އެކި ޒަމާންތަކުގައި އަންހެނުން ވިޔަފާރީގެ މުދަލެއްގެ ގޮތުގައި ބޭނުންކުރެވެމުން ދިޔަކަމީ ތާރީޚުން ފެންނަން އޮތް ޙަޤީޤަތެކެވެ. އަންހެނާ ވައްޓާލެވިފައިވާ މިނިކަމެތި ހާލުން ނަގައި ވިއްކާލެވޭ މުދަލެއްގެ މަގާމުން، އޭނާއަކީވެސް ފިރިހެނުން ފަދައިން މުދާ ގަނެވިއްކާ މީހެއްގެ ޙައްޤު އޮންނަމީހަކަށް ބަދަލުކޮށްލަދިނީ އިސްލާމްދީނެވެ. އޭގެ ކުރީގައި އޭނާވީ އޭނާގެ ބައްޕަ އަދި ފިރިމީހާ ބޭނުންވެއްޖެ ޙާލަތެއްގައި ވިއްކާލެވޭ ވިޔަފާރި މުދަލެއްފަދަ އެއްޗަކަށެވެ. އަދި ފިރިމީހާ މަރުވުމަށްފަހު އޭނާގެ ވާރުތަވާ މުދަލާއި އެކު އެހެން މީހުންނަށް އެއަންހެނާގެ އެއްވެސް އިޒުނައަކާއި ނުލައި ވާރުތަކުރާ މުދަލެއްގެ ޙައިޞިއްޔަތެއްގައެވެ.\nއިސްލާމްދީނުގައި އަންހެނުން މުދާހޯދުމަކީ ޙަރާމްކުރެވިފައިވާ ކަމެއް ނޫނެވެ. އޭނާއާއި އެކަށީގެންވާ ވަޒީފާއެއް އޭނާ އަދާކުރުމަށް އިސްލާމް ދީން ހުއްދަ ދީފައިވެއެވެ. ފިރިހެނުންނަށް ޚާއްޞަ މަސައްކަތްތައް ހުންނަ ފަދައިން އަންހެންނަށްވެސް ކޮންމެ މަސައްކަތެއް ނުކުރެވޭނެތެވެ. އެހެންކަމުން އޭނާއަށްވެސް އަދާކުރެވޭ ފަދަ އެކަށީގެންވާ މަސައްކަތެއް ކުރުމީ އިސްލާމްދީން ހުއްދަކުރާ ކަމެކެވެ. އަދި ހަމައެއާއިއެކު ދެޖިންސައްވެސް މުދާހޯދުމުގައި އިސްލާމްދީން ހުއްދަކުރާ ގިއުގަނޑުގެ ތެރޭގައި މެނުވީ މުދާ ހޯދުމާއި މިލްކުކުރުން ހުއްދައެއް ނުވެތެވެ. އެހެންކަމުން މުދަލާއި ފައިސާ ހޯދުމަށް ވަޒީފާއަކަށް ދާން ބޭނުންވާނަމަ ފިރިހެނާއަށް ޝަރުޠުތަކެއްވާ ފަދައިން އަންހެނާއަށްވެސް ޝަރުޠުތަކެއް ވެތެވެ.\nއެގޮތުން މުދާ ހޯދާ ގޮތަކީ އިސްލާމްދީނުގައި ޙަލާލް ގޮތަކަށް ވާންޖެހެއެވެ. އަދި ހޯދޭ ފައިދާއަކީ ހުއްދަގޮތުގައި ހޯދޭ އެއްޗަކަށް ވާންޖެހެއެވެ. ﷲ ޙަރާމްކުރައްވާފައިވާ އެއްވެސް ގޮތަކުން އާމްދަނީ ހޯދުމަކީ ފިރިހެނަކަށް އަދި އަންހެނަކަށްވެސް ހުއްދަވެގެންވާ ކަމެއް ނޫނެވެ. މިސާލަކަށް ﷲ ޙަރާމް ކުރެއްވި ތަކެތި ގަނެވިއްކުމާއި އޭގެން ލިބޭ މަންފާ ބޭނުންކުރުމީ ހުއްދަކަމެއް ނޫނެވެ.\nއަދި ހަމައެއާއިއެކު އަނބިމީހާ ހޯދާ އާމްދަނީއިން ފިރިމީހާއަށް ނުވަތަ ދަރީންނަށް ނުވަތަ ގެއަށް ވިޔަސް، އެއްވެސް ޚަރަދެއްކުރުމީ އަންހެނާގެ މައްޗަށް އޮތް ވާޖިބެއް ނޫނެވެ. އެކަން ވަނީ ފިރިހެނުންގެ މައްޗަށްވާ ވާޖިބެއްގެ ގޮތުގައެވެ. ނަމަވެސް އަންހެނާއަށް ލިބޭ އާންމުދަނީއަކީވެސް ހެޔޮގޮތުގައި ހޭދަކުރެވޭ އެއްޗެއްކަމުގައި ހަދަންވާނެއެވެ. އެހެނީ އެއީވެސް ހަމަ ﷲ ގެ ރިޒުޤެވެ.\nއެހެންކަމުން އިސްލާމްދީނުގައި އަންހެނުންނަށް މުދާ ހޯދުމާއި މިލްކުކުރުން މިވަނީ ކަނޑައަޅުއްވާފައެވެ. މީގެން އެނގިގެންދަނީ ހުޅަނގަށް ވުރެ 1400 އަހަރުކުރިން އިސްލާމްދީނުގައި ވަނީ އަންހެނުންނަށް “ރައިޓްސް” ދެއްވާފަކަމެވެ.\nއެންމެ ފުރަތަމަ ހުޅަނގުން އަންހެނުންނަށް އެމީހުންގެ ފިރިންގެ ހުއްދައެއް ނެތި މުދާ ހޯދުމާއި މިލްކުކުރުމުގެ ހުއްދަ ދީފައިވަނީ 1870 ވަނަ އަހަރުއެވެ. އެއީ SPECIAL MARRIED WOMEN PROPERTY ACT ގެ ދަށުންނެވެ. މި ޤާނޫނު 1982، އަދި 1987 ގައި ވަނީ އަލުން މުރާޖާކުރެވިފައެވެ.


2020 އަކީ “އިޔަރ އޮފް ޕަބްލިކް ހެލްތު” ގެ ގޮތުގައި ސަރުކާރުން ވަނީ ކަނޑައަޅާފައި – އަމީން - MV Times\n2020 އަކީ "އިޔަރ އޮފް ޕަބްލިކް ހެލްތު" ގެ ގޮތުގައި ސަރުކާރުން ވަނީ ކަނޑައަޅާފައި - އަމީން\n1 October 17th, 2019 - 12:25 AM\nސަރުކާރުން މިހާރު މިވަނީ، 2020 އަކީ " އާއްމު ޞިއްހަތުގެ އަހަރު، ނުވަތަ "އިޔަރ އޮފް ޕަބްލިކް ހެލްތު" ގެ ގޮތުގައި ކަނޑައަޅާފައިކަމަށް ހެލްތު މިނިސްޓަރު ޢަބްދުﷲ އަމީން ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ ދ.އަތޮޅުގެ ޞިއްޙީ ޚިދުމަތަށް 50 އަހަރު ފުރޭ ރަން ޔޫބީލް ފާހަގަ ކުރުމަށް ދ.އަތޮޅު ތަޢުލީމީ މަރުކަޒުގައި މިރޭ ބޭއްވެވި ޚާއްޞަ ރަސްމިއްޔާތުގައި ބައިވެރިވެވަޑައިގެން ދެއްކެވި ވާހަކަފުޅުގައެވެ.\nމިނިސްޓަރ ވިދާޅުވީ ސަރުކާރުގެ މުޅި ވިސްނުން އަދި ޚާއްޞަކޮށް ޞިއްޙީ ދާއިރާއިން ޙާޞިލުކުރަން ކަނޑައަޅާ ލަނޑުދަނޑިތައްވެގެންދާނި، ހަށިހެޔޮ ދުޅަހެޔޮ ޝިއާރުގައި، އާއްމު ޞިއްޙަތުގެ ކުރިއެރުންތަކާދިމާއަށް މިސްރާބުޖެހިފައިވާ ލަނޑުދަނޑިތަކަކަށެވެ.\n"ޢާއްމު ޞިއްޙަތުގެ އަހަރަށް ތައްޔާރު ވުމުގެ ގޮތުން، މިހާރު މިދަނީ ފުޅާދާއިރާއެއްގައި މަޝްވަރާކުރަމުން. އާއްމު ޞިއްޙަތުގެ އަހަރުގެ ކާމިޔާބީތައް ޙާޞުލުކުރެވޭނީ، މިދެންނެވުނު މަޝްވަރާތަކުގެ އަލީގައި، ކަނޑައެޅޭ މަގުޗާޓެއްގެ އެހީގައި، ސަރުކާރާއި ރައްޔިތުންގެ ޝާމިލުވުމާއިއެކު. އެހެނީ، އާއްމުޞިއްޙަތުގެ މަގު ސަރުކާރުން ދެއްކިއަސް އެމަގުން ހިންގަނޖެހޭނީ ރައްޔިތުންގެ އަމިއްލަ ރަޢުޔުގައިކަމށްވާތީ." މިނިސްޓަރ އަމީން ވިދާޅުވިއެވެ.\nމިނިސްޓަރ އަމީން ވިދާޅުވީ ތިމާއާއި ތިމާގެ އާއިލާއާއި ދިރިއުޅޭ މުޖްތަމަޢުގެ އާއްމު ޞިއްޙަތަށް ފަރުވާވެ، މަޢުލޫމާތާއި ހެޔޮވިސްނުމުން ބާރުވެރިވެގެން، އާއްމު ޞިއްޙަތަށް ރައްކާތެރި މީހަކަށް ކޮންމެ ފަރުދަކުވެސް ވާންޖެހޭކަމަަށެވެ. އަދި އަޅުގަނޑުމެން މިއަދު އެންމެ އިސްކަމެއް ދޭންވީ، ދިރިއުޅުމުގެ ވައްޓަފާޅި ބަދަލުކުރުމަށް، އާއްމު ޞިއްޙަތު ރައްކާތެރިކުރުމަށް ކަމަށާ، އެހެންނޫނީ، ހަސްފަތާލުތަކާ މެޝިނަރީތަކާ ޑަކްޓަރުންނާ ބޭހަށް މިކުރާ ހޭދަ ވެގެން ދާނީ ހަމަ ފޫނެއްފަޔަށް ފެން ފުރުންފަދަ ކަމަކަށް ކަމަށް މިނިސްޓަރ ވިދާޅުވިއެވެ.\n"އަޅުގަނޑުމެން ޞިއްޙީ ދުޅަހެޔޮކަމާއިމެދު، ޞިއްޙީ ދާއިރާގެ ކުރިއެރުމާއިމެދު ވިސްނާގޮތް އެބަޖެހޭ ބަދަލުކުރަން. އާއްމު ޞިއްޙަތުގެ ވިސްނުމަކަށް ބަދަލުވެގެންދާއިރު، ޞިއްޙީ ދާއިރާގެ ކުރިއެރުން ސަރުކާރުން ވަޒަންކުރާނީ، ހަމައެކަނި، ހަސްފަތާލާ، މެޝިނަރީއާ، އެމްބިއުލާންސާ ޑަކްޓަރުންގެ އަދަދުން ނޫން. ހަމައެކަނި ދެވޭ ޚިދުމަތުގެ ގިނަ ވައްތަރުތަކުން ނޫން. އެކަމަކު، މިކަންކަމުން، ރައްޔިތުންގެ ޞިއްޙީ ދުޅަހެޔޮކަން ކަށަވރުކރެވޭ މިނަގަނޑުތަކުން، މީހުންގ ޞިއްޙީ ލިޔަންކިޔަންދަތުމާއި ޞިއްޙީ ހޭލުންތެރިކަމާ، ޞިއްޙީގޮތުން ފައިދާހުރި ދިރިއުޅުމަށް މިހުން އަހުލުވެރިކުރެވޭ މިންވަރަށް." މިނިސްޓަރ އަމީން ވިދާޅުވިއެވެ.\nމިސަރުކާރަށް އަދިމިވީ 10 ވަރަކަށް މަސް ކަމުގައި ވީނަމަވެސް، މިހާރުވެސް، ދުޅަހެޔޮ ރައްޔިތެއް ބިނާކުރުމަށް ސަރުކާރުން ގެންގުޅޭ ވިސްނުމާއެކު ގިނަގިނަ ކާމިޔާބީތައް ޙާޞިލު ކުރެވިފައިވާކަމަށް މިނިސްޓަރ ވިދާޅުވިއެވެ.\nތިބުނާ އާންމްސިއަހަތު ނަގަހައްޓަން ތިބި ހެލްތްވޯކަރުން ދާއިރާ ދޫކޮށް މަހައްދާން ފަށައިފި. ޢަދިވެސް ފޮ.ިކެނޑޭތޯބަލާ


#savemaldives - World Environment Day #WED2020\nދުނިޔޭގެ ތިމާވެށި ދުވަސް –5ޖޫން 2020\nAs we mark the World Environment Day, Maldives is facing uncertain times caused by the global Covid-19 pandemic, highlighting the multiple fragilities of our island nation. Importantly, the pandemic has exposed fundamental flaws in the way our country and government has approached all aspects of development, especially towards our natural environment.\nWhile government is scrambling to deal with the pandemic, continued long-term centralisation of essential services to the Greater Malé area has been exposed once again asamajor weakness. The over-reliance on tourism has highlighted the vulnerability of our economy to an industry that is entirely dependent on the sale of our natural beauty. As thousands of families are financially struggling due to sudden and unprecedented unemployment due to the industry shut-down, we know that 98% of our exports and 71% of our employment depend on our natural resources and biodiversity.\nThe pandemic isawake-up call.\nDespite this, the government is continuing business as usual with unsustainable development projects such as the Kaafu Atoll Gulhifalhu reclamation project, which has moved at unusual speed duringanationwide lock-down. Authorities are attempting to conduct public consultations for these major infrastructure projects by making social media announcements and using Google forms overamatter of days to tickaprocedural box, only receiving public responses in single digit numbers. Funded by foreign loans, the Gulhifalhu project estimated to cost USD300 million will further centralise services in the highly congested Greater Malé Area, contrary to the government’s own decentralisation policy. The project will irreversibly destroy the Gulhifalhu reef ecosystem directly impacting an area of over 13 sq/km. The expected environmental loss and damage is already emerging, as sedimentation from dredging threatens the surrounding area including the Villimale house reef and dive sites nearby, impacting the livelihoods of divers, fisherfolk, resorts and other local businesses.\nThe government is well aware of the destruction the project will cause to long established multiple marine protected areas in the vicinity, indicating an astonishing level of disregard towards finite and fragile national natural assets. Our appeal to the People’s Majlis on 19 May 2020 with an open letter to stop the Gulhifalhu ecocide has yet to be acknowledged and heard.\nFor decades, Maldives has beenastrong advocate to address the impact of global climate change to low lying nations like itself in the international arena and aspires even now to remain in that position. Today we see some of those “climate champions” in key decision-making positions in our executive and our legislature. However, as the world embraces this year’s environment day theme, Time For Nature, on 1 June 2020 the government of Maldives welcomed to our shoresalarge dredging vessel owned by the global dredging conglomerate Boskalis of Netherlands. This vessel is commissioned to dredge, reclaim and irreversibly destroy the large natural reef ecosystem at Gulhifalhu which will annihilate Hans Hass Place,aprotected marine area since 1995, in the already environmentally ravaged Greater Malé area. In two phases, this project is expected to utilise 20 million cubic meters (30 million tonnes) of sand as it destroys marine life, people’s livelihoods, and climate resilience.\nWe refuse to simply watch this destruction.\nWe demand President Solih to heed the climate emergency and our economic realities and immediately stop the Gulhifalhu ecocide.\nWe call on President Solih to review the government’s current unsustainable development approach, take account of the socio-economic realities of the Covid-19 pandemic and immediately stop unnecessary, costly, destructive, and unsustainable development projects created in the pre-Covid, business-as-usual, debt-driven model. The government must use this opportunity to reflect and make smarter choices to build back better sustainably by upholding the Constitution and valuing nature in the public interest, for the wellbeing of present and future generations. We remind President Solih of his government’s responsibility to conserve the country’s natural defence systems which are our reef ecosystems and biodiversity. We refuse to be the generation that fail to defend the home of our future generations.\nThe 19th People’s Majlis declaredaclimate emergency in February 2020. But we fail to see any urgency from the people’s representatives to address continuing environmental ecocide, holding the government accountable for unsustainable projects. We call on the People’s Majlis and its Environment and Climate Change Committee to show leadership by following up on words with deeds.\nWe are well aware that the lucrative business of producing Environmental Impact Assessments (EIA)s in the Maldives is fraught with irregularities, unprofessionalism and questionable intent to reduce harm to our nature and biodiversity. We are aware that the limitations of EIAs, due processes, lack of competence of oversight mechanisms and institutions have left our terrestrial and marine ecosystems highly vulnerable to extensive exploitation and environmental loss and damage.\nThe Environmental Protection Agency (EPA) has consistently failed to ensure mitigation measures are taken to minimise negative impacts to the environment from development projects undertaken for business and political expediency undermining the public interest. We call on the government and the People’s Majlis to take immediate and necessary steps to make the EPA an independent and fit for purpose institution to uphold its mandate, removing the arbitrary overreach of the Minister of Environment.\nIt is time to stop destroying our environment on which our health, wellbeing, and future depend.\nIt is time to walk the talk on climate action and build back better.\nIt is time for nature.\nމީ ޤުދުރަތީ ވެށީގެ ވަގުތު\nގުޅީފަޅުގެ ޤުދުރަތީވެށި ފަނާކުރުން ހުއްޓާލުމަށް ގޮވާލުން\nދުނިޔޭގެ ތިމާވެށި ދުވަސް ފާހަގަކުރަމުންދާއިރު، ދުނިޔޭގެ އެހެން ގައުމުތަކެކޭ އެއްފަދައިން އަހަރެމެންގެ ދިވެހިރާއްޖެއަށްވެސް މިވަނީ ކޮވިޑް-19 ގެ މުސީބާތާއެކު ދަތި، އުނދަގޫ އަދި ޔަގީންކަމެއްނެތް ދުވަސްތަކަކާއި ކުރިމަތިލާންޖެހިފައެވެ. އަހަރެމެންގެ ޖަޒީރާ ގައުމުގެ ނާޒުކުކަން ހާމަވެފައެވެ. މިގައުމުގެ ސަރުކާރުން އެތައް ޒަމާންތަކެއްވަންދެން ތަރައްގީއާއި ތިމާވެށްޓާއި ދެމެދު ދެކެމުންއައި ގޮތުގައި ހުރި އަސާސީ އުނިކަންތައްތައް މިހާރު މިވަނީ ވަރަށް ރަނގަޅަށް ހާމަވެފައެވެ.\nމިކާރިސާއަށް ކުރިމަތިލުމުގައި ސަރުކާރުން އަވަދިނެތި އުޅޭއިރު، އަސާސީ ހިދުމަތްތައް މާލެ ސަރަހައްދަށް މަރުކަޒުކުރަމުން ދިޔަދިޔުން މިވަނީ ވަރަށް ބޮޑު ބަލިފަޔަކަށްވެފައެވެ. ފަތުރުވެރިކަމަށް ބަރޯސާވާ މިންވަރުގެ ބޮޑުކަމުން އަހަރެމެންގެ އިގްތިސާދު މުޅިންވެސް ބިނާވެފައި މިވަނީ ގައުމުގެ ގުދުރަތީ ރީތިކަން ބޭރުން ޒިޔާރަތްކުރާ ބަޔަކަށް ވިއްކައިގެންކަން މިވަނީ ހަނދާންވެފައެވެ. މި ސިނާއަތް ބަންދުވުމާއެކު، މީގެ ކުރިން ފެނިފައިނުވާ މިންވަރަށް ގިނަ ބަޔެއްގެ ވަޒީފާތައް ކުއްލިޔަކަށް ގެއްލި، އެތައް ހާސް އާއިލާތަކަކަށް މިހާރު ވަނީ މާލީ ދަތިތަކަކާ ކުރިމަތިލާން ޖެހިފައެވެ. އަދި އަހަރެމެންނަށް އެނގޭ ހަގީގަތަކީ ރާއްޖޭން ބޭރަށް އެކްސްޕޯޓް ކުރާ ތަކެތީގެ 98 ޕަސެންޓާއި ރާއްޖޭގެ ވަޒީފާގެ ފުރުސަތުތަކުގެ 71 އިންސައްތަ ބަރޯސާވަނީ އަހަރެމެންގެ ގުދުރަތީ ވަސީލަތްތަކާއި ދިރުންތަކުގެ މުއްސަނދިކަމަށް ކަމެވެ.\nކޯވިޑް މުސީބާތަކީ އަހަރެމެން ހޭވެރިކަންވުމަށް ލިބިފައިވާ ފުރުސަތެކެވެ.\nހާލަތު މިހެންއޮތް ނަމަވެސް މުޅިރާއްޖެ ލޮކްޑައުންގައިވާ މި ވަގުތުގައިވެސް ސަރުކާރުން އަދިވެސް ދަނީ އިހުނެކޭ އެއްފަދައިން ކ.އަތޮޅު ގުޅީފަޅު ހިއްކުމުގެ މަޝްރޫއު ފަދަ ދެމެހެއްޓެނިވި ތަރައްޤީއާއި ބީރައްޓެހި މަޝްރޫޢު ތައް ބާރު ސްޕީޑްގައި ކުރިއަށް ގެންދަމުންނެވެ. މުއައްސަސާތަކުން ދަނީ އާންމުންގެ ޚިޔާލުހޯދުމުގެ ނަމުގައި މީސްމީޑިއާގައި އިއުލާނެއްކޮށް މަދުދުވަސްކޮޅެއްގެ ތެރޭގައި މަޝްރޫއުގެ އިޖުރާއީ ނުކުތާއެއްގައި ފާހަގަލުމަށްޓަކައި ގޫގުލްފޯމަކުން ޙިޔާލުހުށަހެޅުމުގެ ކަންކަން ކުރަމުންނެވެ. މިކަމަށް ލިބެނީ ފިނިތަރުހީބެއްކަން އެނގެނީ މިއަށް އިޖާބަދޭމީހުންގެ މަދުކަމުންނެވެ. 300 މިލިއަން ޑޮލަރުގެ ބޭރުގެ ލޯނު އެހީގައި ކުރިއަށް ގެންދާ މި މަޝްރޫއަކީ ސަރުކާރުގެ ލާމަރުކަޒީ ސިޔާސަތާއި އިދިކޮޅަށް، ތޮއްޖެހިފައިވާ މާލެ ސަރަހައްދުގައި ހިދުމަތްތައް އިތުރަށް މަރުކަޒުކުރެވިގެން ދާނެކަމެކެވެ. މި މަޝްރޫއުގެ ސަބަބުން ގުޅީފަޅު ފަރު އިޔާދަނުކުރެވޭނެ މިންވަރަށް މުޅިން ހަލާކުވުމުގެ އިތުރުން 13 އަކަ ކިލޯމީޓަރު ގެ ކަނޑުގެ ސަރަހައްދަކަށް ބޮޑެތި ގެއްލުންލިބޭނެއެވެ. މިމަޝްރޫއުގެ މަސައްކަތް މިހާރު ފަށާފައިވާއިރު ތިމާވެށްޓަށް ލިބޭނޭ ގެއްލުންތައް މިހާރުވެސް ފެންނަންފަށައިފިއެވެ. ބޮޑު ސަރަހައްދެއްގައި ކިސަޑު ފެތުރި، ވަށައިގެން އޮތް ވިލިނގިލި ފަރަށާއި ކައިރީގައި ހުރި ޑައިވް ކުރާ ސަރަހައްދުތަކަށް ދަނީ އަސަރުކުރަމުންނެވެ. މީގެ ސަބަބުން ޑައިވަރުންނަށާއި، މަސްވެރިންނަށާއި، ބައެއް ރިސޯޓުތަކާއި އެހެން ވިޔަފާރިތަކަށް އަސަރުކުރާނެއެވެ.\nމި މަޝްރޫއުގެ ސަބަބުން ޒަމާނުއްސުރެ ހިމާޔަތްކޮށްފައިވާ ކަނޑުއަޑީގެ އެތައް ޤުދުރަތީ ތަރިކައަކަށް ގެއްލުންލިބޭނޭ ކަން ސަރުކާރަށް ރަނގަޅަށް އިނގޭނެއެވެ. އަދި މިއީ ހިމާޔަތް ކޮށްފައިވާ ކަނޑުއަޑީގެ ސަރަހައްދުތަކަށް ސަރުކާރުން އަޅާލުމެއް ނުބަހައްޓާކަމާއި އަހަރެމެންގެ މަދު އަދި ނާޒުކު ގުދުރަތީ ތަރިކަތަކަށް ހައިރާންވާ މިންވަރަށް ސަރުކާރުން އިހުމާލުވާ ކަމުގެ ހެއްކެކެވެ.\nދިވެހިރާއްޖެ އަކީ މޫސުމަށް އަންނަ ބަދަލުތަކާއި ގުޅިގެން ރާއްޖެފަދަ ތިރިޖަޒީރާ ޤައުމުތަކަށް ކުރާނޭ އަސަރުތަކާއި ބެހޭގޮތުން ދުނިޔޭގެ ފެންވަރުގައި އެތައްޒަމާނެއްވަންދެން ވަކާލާތު ކުރަމުން އަންނަ ޤައުމެކެވެ. އަދިވެސް ރާއްޖެ އެދެނީ އެމަގާމުގައި ދެމިއޮތުމަށެވެ. އަދު އަހަރެމެނަށް ފެނިގެންމިދަނީ ސަރުކާރުގައި އަދި ރައްޔިތުންގެ މަޖިލިހުގައިވެސް ކަން ނިންމާ ހިސާބުގައި ރާއްޖޭގެ “ކްލައިމެޓް ޗެމްޕިއަނުން” ތިބިތަނެވެ. ނަމަވެސް މިއަދު މުޅި ދުނިޔެ ތިމާވެށީގެ ދުވަހުގެ ޝިޢާރު ކަމުގައިވާ “މިއީ ޤުދުރަތީވެށީގެ ވަގުތު” ކަން ބަލައިގަންނަ ހިނދު، 1 ޖޫން 2020 ގައި ރާއްޖޭގެ ބަނދަރަށް މަރުހަބާ ކީ ނެދަލަންޑްސް ގެ ބޮސްކާލިސް ކުންފުނީގެ ބޮޑު ކޮންނަބޯޓަކަށެވެ. މި ބޯޓުގެ މަސައްކަތުގެތެރެއިން ތިމާވެށީގެ ގޮތުން ބޮޑެތި ގެއްލުން މިހާރުވެސް ލިބިފައިވާ ގްރޭޓަރ މާލޭ ސަރަހައްދުގައިވާ ގުޅީފަޅު ފަރު އިޔާދަނުކުރެވޭ މިންވަރަށް ކޮނެ، ހިއްކާ ފަނާކޮށް، އެފަޅުގައި 1995 އިންސުރެން ހިމާޔަތްކޮށްފައިވާ ޑައިވް ސަރަހައްދު ހާންސް ހާސް ޕްލޭސް އެއްކޮށް ނެތިދާނެކަމުގެ ބިރުއެބައޮތެވެ. ދެ ބަޔަކަށް ބެހިފައިވާ މި މަޝްރޫއު ގައި 20 މިލިއަން ކޮޑިމީޓަރުގެ (30 މިލިއަން ޓަނުގެ) ވެލި ބޭނުންކުރާނެ ކަމަށް ބެލެވޭއިރު، މީގެ ތެރޭގައި ކަނޑުއަޑީގެ ދިރުންތަކަށް ގެއްލުންވެ، މީހުންގެ އާމުދަނީ ހޯދުމުގެ ވަސީލަތް ހަލާކުވެ މޫސުމީ ބަދަލުތަކުން ސަރަހައްދުގެ ވިލުންވެރިކަމަށް އަސަރުކުރާނެއެވެ.\nމި ގެއްލުންތައް ދޭތަން ބަލާކަށް އަހަރެމެންނަކަށް ނުތިބެވޭނެއެވެ.\nރައީސް ޞާލިހުއަށް އަހަރެމެން ގޮވާލަނީ މޫސުމާބެހޭ ކުއްލި ނުރައްކަލަށާއި އިޤްތިޞާދީ ހަޤީޤަތްތަކަށް އިޖާބަދީ މިހާރުން މިހާރަށް ގުޅީފަޅު ފަނާކުރުން ހުއްޓުވުމަށެވެ.\n– ސޭވް މޯލްޑިވްސް އިން ރައީސް އިބްރާހިމް މުހައްމަދު ސޯލިހު އަށް މި ގޮވާލަނީ ސަރުކާރުގެ މިހާރުއޮތް ދެމެހެއްޓެނިވި ތަރައްޤީއާއި ބީރައްޓެހި މިސްރާބު އަލުން މުރާޖައާކޮށް، ކޮވިޑް-19 މުސީބާތާއެކު ދިމާވެފައި މިވާ އިޖުތިމާއީ-އިގުތިސާދީ ހަގީގަތްތަކަށް ރިއާޔަތްކުރުމާއެކު، އަގުބޮޑު، މުހިންމުނޫން، ދަރަނިބޮޑު އަދި ފަނާކުރުވަނިވި ތަރައްގީގެ މަޝްރޫއުތައް ވަގުތުން ވަގުތަށް ހުއްޓާލުމަށެވެ. ސަރުކާރުން މިފުރުސަތުގެ ބޭނުން ހިފަންވާނީ ރައްޔިތުންގެ މަސްލަހަތު އިސްކޮށް، ވިސްނުންތެރިކަމާއެކު ހިކުމަތްތެރި ނިންމުންތައް ނިންމާ، ގާނޫނުއަސާސީގައި ބަޔާންކޮށްފައިވާފަދައިން އަދާއި މާދަމާގެ ޖީލުތަކުގެ މަންފާއަށްޓަކައި ރާއްޖޭގެ ގުދުރަތީ ތިމާވެށި ވަޒަންކޮށް، ރައްކާކޮށް ދެމެހެއްޓޭނެ ގޮތަކަށް އަލުން ކަންކަން ރޭވުމަށެވެ. ރާއްޖޭގެ ގުދުރަތީ ދިފާއީ ނިޒާމުތައް ކަމަށްވާ ފަރުތަކާއި ކަނޑުގެ ދިރުންތައް ދެމެހެއްޓުމަކީ ސަރުކާރުގެ ޒިންމާއެއްކަން ރައީސް އިބްރާހިމް މުހައްމަދު ސޯލިހަށް މިދަނޑިވަޅުގައި ހަނދާންކޮށްދެމެވެ. އަހަރެމެންގެ ޖީލަކީ އަންނާންއޮތް ޖީލުގެ ގެދޮރު ސަލާމަތްކުރުމަށް ނުކުޅެދުނު ޖީލަށް ވާކަށް ނެތީމެވެ.\n– މިއަހަރުގެ ފެބްރުއަރީ މަހުގައި، 19 ވަނަ ރައްޔިތުންގެ މަޖިލީހުން ވަނީ “ކްލައިމެޓް އެމަޖެންސީ” އެއް އިއުލާނުކޮށްފައެވެ. ނަމަވެސް، ތިމާވެއްޓާއި ދެކޮޅަށް ހިންގަމުންދާ ފަނާކުރުވަނިވި މަޝްރޫއުތަކާއި ގުޅިގެން ސަރުކާރު ޖަވާބުދާރީކުރުވުމުގައި ރައްޔިތުންގެ މަންދޫބުންގެ ފަރާތުން އެއްވެސް ވަރެއްގެ ހަލުވިކަމެއް ފެންނަމުން ނުދެއެވެ. ސޭވް މޯލްޑިވްސްއިން މަޖިލީހަށާއި މަޖިލީހުގެ އެންވަޔަރަމަންޓް އެންޑް ކްލައިމެޓް ޗޭންޖް ކޮމިޓީއަށް މިގޮވާލަނީ މިކަމުގައި އިސްނަގާ، ބަހާއި އަމަލު ދިމާކުރުމަށެވެ.\n– ރާއްޖޭގައި އެންވައިރަމަންޓް އިމްޕެކްޓް އެސެސްމަންޓް (އީ.އައި.އޭ) ތައްޔާރުކުރުމަކީ ބޮޑުވިޔަފާރި އެއްކަމާއި މިކަމުގައި އެތައް ސުވާލުތަކެއް އުފެދޭ ކިލަނބުކަން ވާކަމާއި، ޤުދުރަތީ ދިރުންތަކަށް ގެއްލުން ކުޑަކުރުމުގެ ނިޔަތް މި މަސައްކަތުގައި ނޯންނަކަމަކީ އަހަރެމެންނަށް އިނގެން ހުރި ކަންކަމެވެ. އަދި އީ.އައި.އޭ އުފެއްދުމުގެ އިޖުރާއަތު ތަކާއި ފެންވަރު ޔަޤީންކޮށް ބެލެހެއްޓުމުގެ ކަންކަމަކީ މުއައްސަސާތަކުން ކުރުމަށް ނުކުޅެދިފައިވާ ކަންކަމެވެ. މީގެ ސަބަބުން ރާއްޖޭގެ ބިމާއި ކަނޑުއަޑީގެ ދިރުންތަކުގެ ނިޒާމުތަކުގެ ނާޖާއިޒު ފައިދާ ވަރަށް ފުޅާދާއިރާއެއްގައި ކުރަމުންގޮސް ތިމާވެށީގެ ބޮޑެތިގެއްލުންތަކަށް ރާއްޖެ ހުށަހެޅިފައިވެއެވެ.\n– ރައްޔިތުން ގެ މަސްލަހަތު އެއްފަރާތްކޮށް، ސިޔާސީ ބޭނުމުގައި ކުރިއަށް ގެންދާ ތަރައްގީގެ މަޝްރޫއުތަކުން ތިމާވެއްޓަށް ކުރާ ނޭދެވޭ އަސަރުތައް ކުޑަކުރުމަށް އަޅަންޖެހޭ ފިޔަވަޅުތައް ޔަގީންކުރުމަށް އެންވަޔަރަމަންޓް ޕްރޮޓެކްޝަން އޭޖެންސީއިން އެކިފަހަރު މަތިން ވަނީ ނުކުޅެދިފައެވެ. އީޕީއޭ އަކީ އެންވައިރަމަންޓް މިނިސްޓަރުގެ ނުފޫޒުން އެއްކިބާވެފައިވާ، އަހަރެމެންގެ މަދު، ގުދުރަތީ ވަސީލަތްތަކާއި ނާޒުކު ތިމާވެއްޓަށް އިޔާދަނުކުރެވޭފަދަ ގެއްލުން ލިބޭ މަޝްރޫއުތައް ހުއްޓުވުމުގެ ފުރިހަމަ އާރާއި ބާރު ލިބިފައިވާ، މުޅިން މިނިވަން މުއައްސަސާއަކަށް ހެދުމަށް ކުރަންޖެހޭ ހުރިހާ ކަމެއް މިހާރުން މިހާރަށް ކުރުމަށް ސަރުކާރަށާއި މަޖިލީހަށް މިދަނޑިވަޅުގައި ގޮވާލަމެވެ.\nމިވަތުގަކީ އަހަރެމެންގެ ސިއްހަތާއި، ދުޅަހެއުކަމާއި މުސްތަޤްބަލު އެމައްޗަށް ބަރޯސާވާ ތިމާވެށި ފަނާކުރުން ހުއްޓާލުމުގެ ވަގުތެވެ.\nމިއީ މޫސުމީ ބަދަލުތަކާއި ބެހޭ ވާހަކަތަކަށް އަމަލީ ސިފަގެނެސް ކުރިއަށްވުރެ ރަނގަޅަށް އަލުން ބިނާކުރަންވީ ވަގުތެވެ.\nމިއީ ޤުދުރަތީ ވެށީގެ ވަގުތެވެ.


Ras Online - ހއ. އަތޮޅުގެ ފެރީގެ ހިދުމަތް މިމަހު ފަށަން އެބަ މަސައްކަތް ކުރަން: އާޒިމް\nހއ. އަތޮޅުގެ ފެރީގެ ހިދުމަތް މިމަހު ފަށަން އެބަ މަސައްކަތް ކުރަން: އާޒިމް\nއިބްރާހިމް ފަހީމް 23 ޖޫން 2022 - 0:23\nރާއްޖޭގެ ރަށްތައް ދަތުރުފަތުރުގެ ނިޒާމަކުން ގުޅާލުމަށް ސަރުކާރުން ފަށާފައިވާ ރާއްޖެ ޓްރާންސްޕޯޓު ލިންކުގެ ދަށުން، ހއ. އަތޮޅުގައި ހައިސްޕީޑް ފެރީގެ ހިދުމަތް މި ހިނގާ ޖޫން މަހުގެތެރޭގައި ފެށުމަށް މަސައްކަތް ކުރަމުންދާކަމަށް، އެމްޓީސީސީގެ ސީއީއޯ އާދަމް އާޒިމް ވިދާޅުވެއްޖެއެވެ.\nޓީވީ ޕްރޮގްރާމެއްގައި ވާހަކަ ދައްކަވަމުން އާޒިމް މިރޭ ވިދާޅުވީ، ހއ. އަތޮޅުގެ ފެރީގެ ހިދުމަތް މި މަސްތެރޭ ފެށޭތޯ މަސައްކަތް ކުރަމުން ދާކަމަށާއި، އަދި ށ. އަތޮޅުގައި ޖުލައި މަސް ނިމުމުގެ ކުރިން އެ ހިދުމަތް ފެށުމަށް ތައްޔާރު ވަމުން އަންނަކަމަށެވެ.\nއެގޮތުން ވެރިކަމުގެ މި ދައުރުގެ ތެރޭގައި ހުރިހާ ރަށަކަށް ފެރީގެ ހިދުމަތް ދޭން މަސައްކަތް ކުރަމުން ގެންދަވާކަމަށް ވެސް އޭނާ ވިދާޅުވިއެވެ. އޭނާ ވިދާޅުވީ، މި ނިޒާމް ފެށިގެން މިދަނީ ވަރަށް ގިނަ ޗެލެންޖްތަކާއެކު ކަމަށާއި އެ ކުންފުނިން ހިދުމަތްތައް ފަށަނީ ވަރަށް ގިނަ ތައްޔާރީތަކެއް ވެގެން ކަމަށެވެ.\n"ހަމައެކަނި ލޯންޗްތަކެއް ބަނދެފަ ކަނޑުމައްޗަށް ލަނީކީ ނޫން. އަލަށް މުވައްޒަފުން ނަގައިގެން، އެ މުވައްޒަފުން ތަމްރީނު ކޮށްގެން އެމްޓީސީސީގެ ކަލްޗަރ އަށް ހާނުވައިގެން މިކަންކަން މިކުރަނީ." އާޒިމް ވިދާޅިވިއެވެ.\nއާޒިމް ވިދާޅުވީ، ހދ. އަތޮޅުގައި މި ހިދުމަތް ފެށުމަށްވެސް ގިނަ މަސައްކަތްތަކެއް ކުރެވުނު ކަމަށާއި، އެގޮތުން ނެގި މުވައްޒަފުންނަށް 1 މަސްދުވަހުގެ ތަމްރީނުތަކެއް ދެވުނުކަމަށެވެ. އެ ތަމްރީނުތަކުގެ ތެރޭގައި، ކުރޫ ޓްރޭނިންގއާއި ހާއްސަ އެހީއަށް ބޭނުންވާ ފަރާތްތަކަށާއި އުމުރުން ދުވަސްވީ މީހުންނަށް ހިދުމަތް ދޭނެ ގޮތްތައް ފަދަ މައުލޫމާތުތައް ދެވިފައިވާނޭކަމަށް އޭނާ ވިދާޅުވިއެވެ.\nރާއްޖޭގެ ފުރަތަމަ ހައިސްޕީޑް ފެރީގެ ހިދުމަތް ސަރުކާރުން ފެށީ މިމަސްތެރޭގައެވެ. އެ ހިދުމަތް އެންމެ ފުރަތަމަ ހދ. އަތޮޅުގައި ފެށިނަމަވެސް، ސަރުކާރުގެ އަމާޒަކީ ހުރިހާ އަތޮޅެއްގައިވެސް މި ހިދުމަތް ފެށުމެވެ.


FB App Egge Sababun 40 Dhuvahuge Namaadhu Baathil Vedhaane Heyye? | Dhiislam\nފޭސްބުކް އެޕްލިކޭޝަނެއްގެ ސަބަބުން 40 ދުވަހުގެ ނަމާދު ބާތިލްވެދާނެ ހެއްޔެވެ؟ ނުވަތަ ދީނުން ބޭރުވެދާނެ ހެއްޔެވެ؟\nމުޙައްމަދު ވިޝާޙް ބިން ޢަލީ އޭޕްރިލް 23, 2012\nފޭސްބުކް އަކީ މިއަދު ދުނިޔޭގައި ވަރަށް ހަލުއި ކަމާއެކު ބޭނުން ކުރެވެމުން ދާ ސޯޝިއަލް މީޑިޔާ އެކެވެ. މި ގޮތުން ފޭސްބުކް ގައި ހޭދަ ކުރަމުންދާ ވަގުތުތައް އިތުރު ކުރުމަށްޓަކައި އެތައް ބައިވަރު އެޕްލިކޭޝަންތަކެއް މިހާރު ވަނީ ތައްޔާރު ކުރެވިފައެވެ.\nފޭސްބުކް އެޕްލިކޭޝަނެއް ބޭނުންކޮށްލުމަކީ އޭގެ ޒާތުގައި މައްސަލައެއް ނޫނެވެ. ނަމަވެސް ބޭނުން ކުރަން ފެށުމުގެ ކުރިން އެއީ ކޮންކަހަލަ އަދި ކިހާވަރެއްގެ އަސަރެއް ތިމާއަށް ކޮށްފާނެ އެޕްލިކޭޝަނެއްތޯ ބެލުން ހުއްޓެވެ.\nކޮންމެއަކަސް މިއަދު އަޅުގަނޑުގެ ގަލަން ހިންގާލަން މަޖްބޫރުވަނީ ފޭސްބުކް ގައި އަޅުގަނޑަށް ފުނުނު ބައެއް އެޕްލިކޭޝަންތަކުގެ ނުރައްކާ ތިބާގެ އަޤީދާއަށާއި ދީނަށް ކޮށްފާނެކަމުގެ އިންޒާރު ދިނުމަށެވެ.\nދަންނައެވެ. މުސްތަޤްބަލުގެ ވާހަކަތަކާއި އެކަންވާންހުރި ތަނަކާއި ތާރީޚަކާއި ގޮތްތަކަކީ ހަމައެކަނި ﷲ ފިޔަވާ އެނޫން ފަރާތަކަށް އެނގިގެން ނުވާ ކަންތައްތަކެވެ. އެގޮތުން ފާލެބެލުމާއި ، ފާލުބަލާދޭ މީހުން ގާތަށް ގޮސް ފާލު ބެލުމާއި، އެބައިމީހުން ހަދާ ދޮގުތައް ޤަބޫލު ކުރުން ވަނީ ތައުޙީދު ގެ ދިދައިގެ ދަށުން މަނާ ކުރެވިފައެވެ. މި ގޮތުން އެސްޓްރޮލޮޖީ އާއި، ހޮރޮސްކޯޕް އަދި މިނޫންވެސް މިފަދައިން މުސްތަޤްބަލުގެ ވާހަކަތައް ހޯދާ ކިޔާދޭ ތަކެއްޗަކީ (ﷲ ސުބްޙާނަހޫ ވަތަޢާލާ ބާވާލެއްވި އިލްމާއި އިންސާނުންނަށް ހޯދައިގަނެވޭ "ރިއަލް ސައިންސް" ގެ ޢިލްމު ފިޔަވާ) މި މައުޟޫގެ ދަށަށް ވަންނަ ތަކެއްޗެވެ.\nއާންމު ގޮތެއްގައި އެސްޓްރޮލޮޖީ އަދި ހޮރޮސްކޯޕްގައި ވާ ކަންތައްތައް އެކި ގޮތްގޮތަށް (މިސާލަކަށް އެކަން ކުރާމީހުން ގާތު ސީދާ އަހައިގެން، ނުވަތަ އެވާހަކަ ތައް މީހުންނާ ހަމައަށް ގެނެސްދޭ ނޫސް މަޖައްލާތަކުން ކިޔައިގެން ނުވަތަ އެކަމަށް ތައްޔާރުކޮށްފައި ހުންނަ ޕްރޮގްރާމްތަކާއި އެޕްލިކޭޝަންތައް ބޭނުން ކޮށްގެން) ހޯދާ މީހުންނަށް އޭގައި އެބުނާ އެއްޗެއް ގަބޫލުކުރެވޭ ގޮތްވެއެވެ. އެހެން އިބާރާތަކުން ދަންނަވަނީ ނަމަ އެފަދައިން ޤަބޫލުކޮށްފިނަމަ، އެމީހަކަށް އެޤަބޫލު ކުރެވުނީ ﷲ ސުބްޙާނަހޫ ވަތަޢާލާ ފިޔަވާ އެހެން ފަރާތަކަށް ޣައިބު އިނގޭ ކަމަށެވެ.\nދަންނާށެވެ! ﷲ ސުބްޙާނަހޫ ވަތަޢާލާ އަކީ "ޢައްލާމުލް ޣުޔޫބް" (ޢައިބުތަކުގެ ޢިލްމުތައް ދެނެވޮޑިގެންވާ އިލާހު) އެވެ.\nސޫރަތުއް ނަމްލު ގައި ބަޔާން ވެގެން ވެއެވެ.\nކަލޭގެފާނު ވިދާޅުވާށެވެ! اللَّه އަށް މެނުވީ، އުޑުތަކާއި، ބިމުގައިވާ އެކަކަށްވެސް غيب ގައިވާކަމެއް ނޭނގޭނެތެވެ. އަދި އެއުރެން އަލުން ދިރުއްވައި، محشر އަށް ފޮނުއްވާހުށީ ކޮންއިރަކުންކަން އެއުރެންނަކަށް ނުމެއެނގޭމެއެވެ. (65)\nތައުޙީދުގެ ކަލިމައިގެ ދަށުގައި އެކަލާންގެއަށް ޚާއްޞަ ސިފަފުޅެއް އެހެން އެއްވެސް ފަރާތަކަށް ނިސްބަތް ނުކުރެވޭނެއެވެ. އެކަލާންގެ މަތިވެރި ސިފަފުޅުތަކުގެ ތެރެއިން ސިފަފުޅެއް އެހެން ފަރާތަކާ ބައިވެރިކޮށްފިނަމަ އެއީ ޝިރްކު ކުރުމެވެ. ނުވަތަ އެއިން ސިފަފުޅެއް އެހެން ފަރާތަކަށް ނިސްބަތްކޮށްފިނަމަ އެއީ ކުފުރުގެ ޢަމަލެކެވެ. އެމީހަކު އަލުން ޝަހާދަތުގެ ދެކަލިމަ ކިޔާ އިސްލާމްވާން ޖެހޭނެއެވެ.\nޞަޙީޙް ޙަދީޘެއްގައި ބަޔާން ވެގެން ވެއެވެ.\n"ފާލުބަލާ މީހަކާ ސުވާލުކޮށް އޭނާ ބުނާ އެއްޗެއް ގަބޫލުކޮށްފިނަމަ މުޙައްމަދު صلى الله عليه وسلم އަށް ބާވާލެއްވުނު ތަކެއްޗަށް އޭނާ ކާފަރުވެއްޖެއެވެ."\nބައެއް މީހުން އެބައެއްގެ މުސްތަޤްބަލާ މެދު މައުލޫމާތުތައް ހޯދަނީ ހަމައެކަނި ސަމާސާކޮށް މަޖާކޮށްލުމަށެވެ. އެކުވެރިން ކޮށްލާ ކޮމެންޓްތަކާއި ފާޑުކިޔުންތައް ކިޔާލުމަށެވެ. ނަމަވެސް ޙަޤީޤަތަކީ ސަމާސާއަށްވެސް އެފަދަ ކަމެއް ކުރުމަކީ ތިމާގެ އަޤީދާއަށް ގެއްލުން ހުރި ކަމެއް ކަމެވެ. ތިމާ ސަމާސާއަކަށް ކާހިނެއް ގާތަށްގޮސް ފާލުބަލަން އެއްބަސް ވާނެ ހެއްޔެވެ؟ ޖަވާބަކީ "ނޫން" ކަމަށް ވާނަމަ، އެފަދަ ކަންކަން ކުރަން ތައްޔާރުކުރެވިފައިވާ ޕްރޮގްރާމްތަކާއި އެޕްލިކޭޝަންތައް ބޭނުން ކުރަން ރުހެނީ ތިބާ ކިއްވެ ހެއްޔެވެ؟\n"ފާލުބަލާ މީހެއް ގާތަށް ގޮސް ކަމަކާ ބެހޭގޮތުން ސުވާލުކޮށްފިނަމަ 40 ދުވަސް ވަންދެން އޭނާގެ ނަމާދު ގަބޫލު ނުކުރެވޭނެއެވެ." (ޞަޙީޙް މުސްލިމް 2230)\nއިތުރު މައުލޫމާތު ހޯއްދެވުމަށް ތިރީގައިވާ ލިންކަށް ވަޑައިގަންނަވާށެވެ.\nމައުލޫމާތު : އެކުލަވާލެވިފައި\nމުޖުތަބާ ޙަމީދު :\n24 އޭޕްރިލް, 2012 | 1:31\n28 އޭޕްރިލް, 2012 | 11:01\nވ ރަނގަޅު ލިޔުންކޮޅެއް.


Jumhooree party ge "Raiyfiya" ifthithaahu kohfi - vNews.mv\n"ރަތްފިޔަ" އިފްތިތާހު ކުރުމުގެ ހަފްލާގައި މިނިސްޓަރ ނަހުލާ ބައިވެރިވެވަޑައިގަންނަވަނީ - ވީފޮޓޯ: އަހުމަދު ޝުރާއު\nޖުމްހޫރީ ޕާޓީގެ "ރަތްފިޔަ" އިފްތިތާހުކޮށްފި\nޠާހިރާ އަޒްހާރު Male' | 10 December 2019, 13:05\nޖުމްހޫރީ ޕާޓީގައި އަންހެނުންގެ ހަރަކާތް އިތުރުކުރުމަށް "ރަތްފިޔަ" ގެ ނަމުގައި ރަސްމީކޮށް އިފްތިތާހުކޮށްފިއެވެ.\nރަތްފިޔަ އިފްތިތާހު ކޮށްފައިވަނީ މިކަމަށް ޖުމްހޫރީ ޕާޓީގެ މައި ޖަގަހަ މާފަންނު ކުނޫޒްގައި ބެއްވި ހާއްސަ ޖަލްސާގައެވެ.\nމި ރަސްމިއްޔާތުގެ ޝަރަފްވެރި މެހެމާނެއްގެ ގޮތުގައި ބައިވެރިވެވަޑައިގެންފައިވަނީ މިނިސްޓަރ އޮފް ޓްރާންސްޕޯޓް އެންޑް ސިސވިލް އޭވިއޭޝަން އަދި ޖުމްހުރީ ޕާޓީގެ ކައުންސިލް މެމްބަރ އައިޝަތު ނަހުލާއެވެ. މިނިސްޓަރ ނަހުލާ ވަނީ ރަތްފިޔައިގެ ލޯގޯވެސް އިފްތިތާހު ކޮށްދެއްވާފައެވެ.\nރަތްފިޔަ އިފްތިތާހުކުރުމުގެ ރަސްމިއްޔާތުގައި ވާހަކަ ދައްކަވަމުން ރަތްފިޔައިގެ ރައީސް ފަޒީނާ ރަޝީދު ވިދާޅުވީ، މިރޭ އިފްތިތާހުކުރެވުނު ރަތްފިޔައަކީ ޖުމްހޫރީ ޕާޓީގެ ސްޓްރެޖެޓިކް އެންޑް ޕްލޭނިން ކޮމިޓީގެ ދަށުން އަންހެނުން ބާރުވެރިކުރުވުމަށް އުފައްދާފައިވާ އަންހެނުންގެ ހަރަކާތެއް ކަމުގައެވެ. އެހެންކަމުން ރަތްފިޔަ ވެގެންދާނީ އަންހެނުންނަށް ދިމާވެފައިވާ ކަންކަމުގައި އެކި ގޮތްގޮތުން އަންހެނުންނަށް އެހީތެރިކަން ފޯރުކޮށްދޭނެ ހަރަކާތަކަށް ކަމުގައެވެ.\nއެގޮތުން އިޖުތިމާއީ ގޮތުން، ދީނީގޮތުން، ތައުލީމީ ގޮތުންނާއި، ސިއްހީގޮތުން، އަދި އިގްތިސާދީގޮތުންނާއި، ސިޔާސީގޮތުން މިފަރާތްތަކަށް އެހީތެރިކަން ފޮރުކޮށްދެވިގެންދާނެ ކަމަށް ފަޒީނާ ވިދާޅުވިއެވެ.\nރަތްފިޔައިގެ ރައީސާ ފަޒީނާ ރަޝީދު\nމި ރޮނގުތަކުން އަންހެނުން ހެލުންތެރިކުރުވުމަށްޓަކައި، ރާއްޖެއިންނާއި ރާއްޖެއިން ބޭރުން ތަމްރީނު ހޯދުމުގެ ފުރުސަތުތައް ފަހިކޮށްދޭނެ ކަމުގައި ވިދާޅުވިއެވެ.\nޕާޓީތަކުން އަންހެނުން ބާރުވެރިކޮށް، އަންހެނުންގެ ދައުރު އިތުރުކުރުމަށް މަސައްކަތް ކުރަނީ ހަމައެކަނި އިންތިހާބު ކައިރިވީމަ ފާހަގަަކުރައްވައި ފަޒީނާ ވިދާޅުވީ، ޖުމްހޫރި ޕާޓީން އަމަލުކުރަނީ އެފަދައިން ނޫން ކަމުގައި ކަމަށެވެ. އަދި އަންހެނުންނަށް ދިމާވާ ކޮންމެ ކަމެއްގައި އަންހެނުންނާއެކު ޖުމްހޫރީ ޕާޓީގެ ރަތްފިޔަ އޮންނާނެ ކަމަށް ފަޒީނާ ވިދާޅުވިއެވެ.\n"ދޮންދޫނި މޫސުމަށް ދޮންދޫނި ހިފަން އުޅޭގޮތް އަޅުގަނޑަށް ސިފަވަނީ އިނގޭތޯ. މޫސުން ނިމުމުން ދޮންދޫނި ހިފުންވެސް ނިމުނީ. ހަމަހިލާ ދެން އެހެންނަކުން ނުވާނެ އިނގޭތޯ. ޖުމްހޫރީ ޕާޓީ އޮންނާނެ. ޖުމްހޫރީ ޕާތީގެ ރަތްފިޔަ އަންހެނުންނަށް ދިމާވާ ކޮންމެ ކަމެއްގައި އަތާ އަތް ގުޅާލައިގެން އަންހެނުންގެ ދިފާއުގައި ތެދުވާނަން. މިއީ ރަތްފިޔައިގެ މިޝަން އިނގޭތޯ."\nރަތްފިޔައިގެ ރައީސް ފަޒީނާ\nމީގެ އިތުރުން ރަތްފިޔައިގެ އުންމީދަކީ 2023 ވަނަ އަހަރު ދިވެހިރާއްޖޭގެ ވެރިޔަކަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ގެނައުން ކަމުގައި ރައީސް ފަޒީނާ ވިދާޅުވިއެވެ. އަދި ރާއްޖެގެ ހުރިހާ ރަށެއްގައި ރަތްފިޔައިގެ ގޮފިތައް ގާއިމްކުރުމަކީވެސް ރަތްފިޔައިގެ އަމާޒެއްކަން ފަޒީނާ ފާހަގަކުރައްވާފައި ވެއެވެ. އެހެންކަމުން މިއަޒުމުގައި އެއް ޓީމެއްގެ ގޮތުގައި ދިމާވާ ގޮންޖެހުންތައް ހުރަސްކޮށް ކެރިގެން މަސައްކަތް ކުރައްވާނެ ކަމުގެ ޔަގީންކަން ފަޒީނާ ވަނީ ދެއްވާފައެވެ.\nމި ރަސްމިއްޔާތުގައި ރަތްފިޔައިގެ އެކްސްކޯ މެމްބަރުންނާ ގުޅޭ މައުލޫމާތު އެކުލެވޭ ވީޑިއޯ ޕްރެޒެންޓޭޝަނެއްވެސް ދައްކާލާފައިވެއެވެ. އެގޮތުން ރަތްފިޔައިގެ އެކްސްކޯ މެމްބަރުންގެ ގޮތުގައި ޑރ. އާމާލް އަލީ، އިރުތިޝާމް އާދަމް، މިރުފަތު އިސްމާއިލް ޝަފީގް، ފަޒީނާ ރަޝީދު، ފާތިމަތު އަޒްހީމާ، އައިޝަތު އާމާލް، ފާތިމަތު ޝިފާޒް ޝަހީމް، އައްބާސަތު އައްބާސް، އައިމިނަތު އިބްރާހިމް، ހަމިއްޔާ އަލީ، ފަރުޒާނާ ސައީދު، ހަދީޖާ އަހުމަދު، އައިޝަތު ހިލްމާ، ރަޒާލާ ޝަރީފް، އާމިނަތު އާދަމް، ނޫރަތު ރަޝީދު، ޝިރުމީން ޝަމީމް، ސުނީތާ މުހައްމަދު، އައިމިނަތު މާޝާ ހަސަން، އައިޝަތު ހުއްރިއްޔާ، އައިޝަތު ފަޒްލީން، ފާތިމަތު ހަފްސާ، އައިޝަަތު އިނާޔާ، އައިމިނަތު މަދީހާ، ޔަޝްފާ އަބްދުލްގަނީ، ނާޒްނީން ހަމީދު، ޒީނިޔާ މުހައްމަދު، ޝާދިޔާ ތައުފީގު އަދި ފާތިމަތު ރަޝީދާ ހިމެނެއެވެ.\nރަތްފިޔައިގެ އެކްސްކޯ މެމްބަރުން އިއުލާނުކުރުމުގެ އިތުރުން މިރަސްމިއްޔާތުގައި ރަތްފިޔައިގެ ހަރަކާތްތަކުގައި ބޭނުންކުރަން ނިންމާފައިވާ ޓީޝާޓުތައްވެސް ދައްކާލާފައިވެއެވެ.\nމީގެ އިތުރުން މި ރަސްމިއްޔާތުގައި ރަތްފިޔައިގެ އެކްސްކޯ ބައެއް މެމްބަރުންގެ އިތުރުން ކުރީގެ ޔޫތު މިނިސްޓަރ އިރުތިޝާމް އާދަމްވެސް ވާހަކަ ދައްކަވާފައިވެއެވެ.\nމި ހަފްލާގައި ރަތްފިޔައިގެ ފަރާތުން ޖުމްހޫރީ ޕާޓީގެ ލީޑަރަށް ރަމްޒީ ފިލައެއްވެސް އަރުވާފައިވެއެވެ. ރަތްފިޔައިގެ ފަރާތުން މި ފިލާ އަރުއްވާފައިވަނީ ރަތްފިޔައިގެ ރައީސް އަދި ނައިބު ރައީސެވެ.\nމިގެ އިތުރުން މިނިސްޓަރ ނަހުލާއަށްވެސް ރަތްފިޔައިގެ ފަރާތުން ރަމްޒީ ހަނދާނީ ފިލައެއް އަރުވާފައިވެއެވެ. އަދި ރަތްފިޔައާ ގުޅޭގޮތުން މިނިސްޓަރ ނަހުލާ ވާހަކަފުޅު ދައްކަވާފައިވާއިރު، ޖުމްހޫރީ ޕާޓީގެ ލީޑަރު ގާސިމް އިބްރާހިމްވެސް މި ރަސްމިއްޔާތުގައި ވާހަކަފުޅު ދައްކަވާފައިވެއެވެ.\nމި ހަފްލާ ނިންމާލުމުގެ ގޮތުން ހަފްލާއަށް ހާއްސަކޮށް ކޭކެއް ފާޅާފައިވެއެވެ. އެއަށްފަހު ރަތްފިޔައިގެ އެކްސްކޯ މެމްބަރުންނާއެކު މިނިސްޓަރ ނަހުލާ އަދި ޖުމްހޫރީ ޕާޓީގެ ލިޑަރު ފޮޓޯ ނަންގަވާފައިވެއެވެ.\nއައިޝަތު ނަހުލާ ޖުމްހޫރީ ޕާޓީ ސިޔާސީ ޤާސިމް އިބްރާހިމް ރަތްފިޔަ